އިސްލާމްދީނުގެ ޢާއްމު ތަޢާރަފެއް: އާޚިރަތްދުވަހަށް އީމާންވުން | ޢަޤީދާ | ދީނާއިދުނިޔެ\nBack ކަވާސާ ދީނާއިދުނިޔެ ދީނާއިދުނިޔޭގެ ބައިތައް ޢަޤީދާ އިސްލާމްދީނުގެ ޢާއްމު ތަޢާރަފެއް: އާޚިރަތްދުވަހަށް އީމާންވުން\nހިސާބު ބެއްލެވުމާއި އޭގެ ނަތީޖާ:\nމަރާއި މެދު އަހަރަމެން ދެކޭ ގޮތަށް ބަލާފައި، ހަތަރު ބަޔަކަށް މީހުން ބަހާލެވިދާނެއެވެ. އެއް ބަޔަކީ ތިރީގައި މިވާފަދަ މޮޔަ ޅެންވެރިއެއްގެ ފަހަތުން ލަވަ ކިޔާ މީހުންނެވެ. އޭނާ ބުނެފައި ވަނީ: ''މާޒީވެ ދިޔަކަމަކީ ފާއިތުވެދިޔަ ކަމެކެވެ. އަންނަން އޮތް ކަމަކީ ނޭނގޭ ކަމެކެވެ. ކަލެއަށް އޮތީ ކަލޭ އުޅޭ ހިނދުކޮޅެވެ.''\nމިފަދަ މީހުންނަކީ މާޒީއާމެދު ފިކުރެއްކުރާ ބައެއް ނޫނެވެ. އެއީ ފަނާވެފައިވާ އެއްޗެކެވެ. މުސްތަޤްބަލަށް ތައްޔާރުވާ ބައެއް ނޫނެވެ. އެއީ އަންނާނެ އެއްޗެއް ނޫނެވެ. ބުނެއުޅޭނީ، ''މާޒީވީ ކަމަކީ ފާއިތުވީ ކަމެކޭ'' އެވެ. ނަމަވެސް ގަންދީ ބުނަމެވެ. ކަން އޮތީ އެހެނެއްނޫނެވެ. މާޒީއަކީ ފާއިތުވެ ގޮސްފައިވާ އެއްޗެއް ނޫނެވެ. ކިއެއްތަ، އެ މާޒީގައި އަހަރެމެން ކުރި ހެޔޮކަންތަކާއި ނުބައިކަންތައް، ލިޔެވިއްޖެއެވެ. ލިޔެވުނީ ބޮޑުކަމެއް ވެސް ކުޑަކަމެއް ވެސް ދޫކޮށް ނުލާ ލިޔެވޭ ފޮތެއްގައެވެ. ކުރި ޢަމަލުތައް އެއީ މިހާރު ނެތް އެއްޗެކޭ އަހަރެމެން ހީކުރަމެވެ. ނަމަވެސް ޙަޤީޤަތަކީ އެ ނެތިގެން ގޮސްފައިވަނީ ހަމައެކަނި އަހަރެމެންގެ ހިއްސުތަކުގެ ކުރިމަތިންނެވެ. އެކަމަކު އެކަންތައް އަހަރެމެންގެ ނަފްސުތަކުގައި އެބަހުއްޓެވެ. ﷲ ޙަޟްރަތުގައި ލިޔެވިފައިވެއެވެ. އަދި ފަހުން އެ ހުރިހާ ޢަމަލުތަކެއް އަހަރެމެންގެ ކުރިމައްޗަށް ހުށައެޅޭނެއެވެ. މި ވައްތަރުގެ މީހުންނަކީ މަރާ މެދު އެއްގޮތަކަށް ވެސް ފިކުރުކުރާ ބައެއް ނޫނެވެ. އެ މަތިން ހަނދާންވާ ބައެއް ވެސް ނޫނެވެ. ވީމާ ތިންބައި މީހުންގެ ތެރެއިން ނުބައިކަން އެންމެ ބޮޑު ބަޔަކީ މި މީހުންނެވެ.\nދެވަނަ ބަޔަކީ، މަރުމަތިން ހަނދާންކުރާ ބައެކެވެ. އެކަމަކު އެއީ، އޭނާގެ ބާޠިލު ޅެންތައް މީހުންނަށް ކަމުގޮސްފައިވާ، ފާރިސްކަރައިގެ ޅެންވެރިއާ ޢުމަރު އަލްޚައްޔާމް، މަރު ހަނދާންކުރާ ގޮތަށެވެ. މި ޅެންވެރިއާ ބުނެފައި އޮންނަނީ: ''މަރަކީ އެއާމެދު ޝައްކު ނުކުރެވޭ ޙަޤީޤަތަކަށް ވާހިނދު، އަދި ޙަޔާތަކީ ދެމިނުތިބެވޭ ކުރު އެއްޗަކަށް ވާހިނދު، ފަހެ ޢިޝްޤާއި ލޯބިން މި ޙަޔާތް ފުރާލަމާ ހިނގާށެވެ. އަހަރެމެންގެ ޙަޔާތުގައި ވަނީ ދަތިތަކާއި ވޭންކަމަށް ވާހިނދު، ފަހެ ދެމިގެންވާ ރާ ތައްޓަކުން ޙިމާޔަތް ލިބިގަންނަމާ ހިނގާށެވެ. ޅެމާއި މަސްތާއި އަރާމުގައި ޢުމުރު ހޭދަކުރަމާ ހިނގާށެވެ!''\nތިންވަނަ ބަޔަކީ ވެސް، މަރުމަތިން ހަނދާންކުރާ ބައެކެވެ. އެކަމަކު އެއީ، ޅެންވެރިއާ އަބުލް ޢަތާހިޔާ، މަރު ހަނދާންކުރާ ގޮތަށެވެ. މަރާ ބެހޭ ގޮތުން ދައްކާފައިވާ ވާހަކަތަކުން އޭނާގެ ޅެންތައް ވަނީ ފުރިފައެވެ. ނަމަވެސް މަދު ފަހަރަކު ނޫނީ، މަރުވުމަށް ފަހު ދެން ވާނެ ގޮތުގެ ވާހަކަ ދައްކާފައި ނުވެއެވެ. މިފަދަ މީހާއަކީ، ''ދިރޭ ކޮންމެ އެއްޗެއްގެ ނިމުމަކީ މަރޭ'' އަދި ''ކަށްވަޅުގައި ވަނީ ދެމިގެންވާ ނިންޖެކޭ'' ބުނާ މީހާއާ އެއްފަދަ މީހެކޭ ބުނެވިދާނެއެވެ.\nހަތަރުވަނަ ބަޔަކީ، ޙައްޤު ގޮތުގައި ތިބި މީހުންނެވެ. މަރުވުމުން އަދި ނިމުނީކީ ނޫންކަމާއި، އެއީ އެހެން ޙަޔާތެއްގެ ފެއްޓުން ކަން، މި މީހުން ދަނެއެވެ. އަދި އެއީ ނިންޖެއް ނޫންކަމާއި، ކިއެއްތަ އެއީ ނިދިން ހޭލުންކަން، މި މީހުން ދަނެއެވެ. މަރުވުމަށް ފަހު ދިގު އެހެން ޙަޔާތެއް އެބަ އޮތް ކަމާއި، އެ ޙަޔާތަކީ ނިމުމެއް ނެތް ޙަޔާތެއް ކަމާއި، އުޅޭނީ ދާއިމީ ނިޢްމަތެއްގައި ނުވަތަ ދާއިމީ ވޭންދެނިވި ޢަޛާބެއްގެ ތެރޭގައިކަން، މި މީހުން ދަނެއެވެ. މި މީހުންނަކީ ތެދުމަގު ލިބިފައިވާ މުއުމިނުންނެވެ.\nޙަޤީޤީ ޙަޔާތަކީ މަރުވުމަށް ފަހު ދެން އޮންނަ ޙަޔާތެވެ. ނަމަވެސް ނަޒަރު ކުރު، ވިސްނުން ކޮށި މީހުން، މި ޙަޔާތާ ބެހޭ ގޮތުން ދައްކާ ވާހަކަ ތެދެއް ނުކުރާނެއެވެ. އިންސާނާގެ ޙަޔާތަކީ މަރުޙަލާތަކެއްކަން، ދުރު ނަޒަރަކާއި ވިސްނޭ ބުއްދިއެއް ލިބިފައިވާ މީހުން ޤަބޫލުކުރާނެއެވެ. އިންސާނާގެ ފެއްޓުމަށް ބަލާއިރު، އޭނާ އުފަންވުމުގެ ކުރިން އޮތީ، މަންމަގެ ބަނޑުގައި ކުރުގެޅިގެންނެވެ. އެ މަރުޙަލާގައި ރޭކާލާނަމަ އޭނާ ހީކުރާނީ، ޙަޔާތަކީ ހަމައެކަނި ބަނޑުގައި ހޭދަކުރާ ޙަޔާތްކަމަށެވެ. އެތަން ދޫނުކުރަން ފައިވިއްދާނެއެވެ. ގަދަކަމުން ނޫނީ އެތަން ދޫކޮށްފައި ނުދާނެއެވެ. އެ މަރުޙަލާގައި އޭނާއަށް ވާހަކަ ދެއްކޭނަމަ ބުނާނީ، ބަނޑުން ނުކުތުމަކީ މަރުވުން ކަމަށެވެ. ފުންތަނެއްގައި ވަޅުލެވޭ ވަޅުލުމެއްކަމަށެވެ. ނަމަވެސް ޙަޤީޤަތުގައި އެއީ ވިހެއުމެކެވެ. ތަނަވަސް ދުނިޔެއަކަށް ނުކުތުމެވެ. އެއީ މި ދުނިޔެއެވެ. ހަމަ މިބީދައިން، މި ދުނިޔެ ދޫކުރުމުން ދެން އޮތީ މަރުވުމެއް ކަމަށް އަހަރެމެން ދެކޭ ދެކުމަކީ، ޙަޤީޤަތުގައި އުފަންވުމެކެވެ. މިއަށްވުރެ ތަނަވަސް ދުނިޔެއަކަށް ދިއުމެވެ. ބަރުޒަޚުގެ ޢާލަމަށެވެ. އެއީ ފަނާވެދަނިވި މާއްދީ ދުނިޔެއާއި، އަބަދަށް ދާއިމަށް ދެމިއޮންނަ އުޚްރަވީ ދުނިޔެއާ ދެމެދު އޮންނަ ދުނިޔެއެކެވެ.\nއިންސާނާއަކީ ދިގު ޙަޔާތެއް ލިބޭނެ ކަމަށް ހެއްލުންތެރިވެފައިވާ މީހެކެވެ. އެއީ އޭނާގެ ޣަރީޒަތުގައި ވާ ސިފައެކެވެ. ކަން މިހެން އޮތުމުން، މަރަކީ، އަހަރެމެންގެ ހިއްސުތަކާ އެންމެ ގާތް، ނަމަވެސް ފިކުރާ އެންމެ ދުރު އެއްޗެވެ. ކުރިމަތިން ޖަނާޒާ ގެންދާތަން، ކޮންމެ ދުވަހަކުވެސް އަހަރެމެން ދެކެމެވެ. ނަމަވެސް އަހަރެމެން ހީކުރަނީ އަހަރެމެން ދެމިތިބޭނެ ކަމަށެވެ. ޖަނާޒާ ފަހަތުން އަހަރެމެން ދަމެވެ. އެކަމަކު، އެ ވަގުތުވެސް އަހަރެމެންގެ ވިސްނުން ހުންނާނީ ދުނިޔެވީ ކޮންމެވެސް ކަމަކާ މަޝްޣޫލުވެފައެވެ. ނުވަތަ އެފަދަ ކަމަކާ ބެހޭ ގޮތުން ވާހަކަ ދައްކާނީއެވެ. މަހާނަތަކުން ތަނަވަސް ބިން ފުރިފައިވާ ތަން ވެސް އަހަރެމެން ދެކެމެވެ. ނަމަވެސް، އެ ބިމުގެ ވަޒަންވެރިއަކަށް ކޮންމެވެސް ދުވަހަކު އަހަރެމެން ވެދާނެއޭ ހީނުކުރަމެވެ.\nއަސްތަޣްފިރުﷲ އެވެ. ދެންމެ މި ބުނެވުނީ ނުބައިކޮށެވެ. އެ ބިމުގައި ވަޒަންވެރިވާނީ އަހަރެމެންނެއް ނޫނެވެ. ވަޒަންވެރިވާނީ އަހަރެމެންގެ ހަށިތަކެވެ. ފަހެ، ހަށިގަނޑަކީ ކޯޗެއްހެއްޔެވެ؟\nމީހާ ލައިގެން ހުންނަ ގަމީސް ދާވީމާ އެ ބާލާފައި އެއްލާލައެވެ. ބަނޑުގައި އޮންނަ ދަރިފުޅު އުފަންވީމާ، އޭނާ އޮންނަ ދުލި ކޮތަޅު ދޫކޮށް އެއިން ނުކުމެއެވެ. މީހާ މަރުވީމާ ހަށިގަނޑާ ވަކިވެ އެއިން އެއްކިބާވެގަނެއެވެ. ދެން ހަށިގަނޑަކީ ޤަމީހެއްގެ މިސާލުގައިވާ އެއްޗެކެވެ. ލާފައި ބާލާ އެއްޗެކެވެ. މަރުވީމާ ފަސްގަނޑުގައި ވަޅުލެވޭ އެއްޗަކީ ހަމައެކަނި ހަށިގަނޑެކެވެ.\nއިންސާނުންނަކީ މަރުމަތިން ހަނދާންނައްތާލާ ބައެކެވެ. ނަމަވެސް މީގެ ތެރެއިން މުއުމިނުންނަކީ އަބަދުވެސް މަރު ހަނދާންކުރާ ބައެކެވެ. އޭނާ ހުރިހާ ވަގުތަކު ވެސް ހުންނާނީ، އެއާ ކުރިމަތިލާން ތައްޔާރަށް، އޭގެ އިސްތިޤުބާލުގައެވެ. މަރަށް ތައްޔާރުވުމުގެ ގޮތުން އޭނާ ތައުބާވެ، އިސްތިޣްފާރުކޮށް މީސްމީހުންގެ ޙައްޤުތައް ރައްދުކުރެއެވެ. ހެނދުނާ ހަވީރު އޭނާގެ ނަފްސު ހިސާބުކުރެއެވެ. ދެން ރަނގަޅުކަމެއް ކުރެވިފައި އޮތް ނަމަ، އެކަމަށް ތައުފީޤު ދެއްވީތީ ﷲ އަށް ޝުކުރުވެރިވެއެވެ. އަދި ނުބައިކަމެއް ކުރެވިފައި އޮވެއްޖެނަމަ، އެ ކަލާނގެ ކިބަފުޅުން މާފަށް އެދެއެވެ. އޭނާ އާޚިރަތް ދުވަސް ހަނދާންކުރެއެވެ. ހިތްތަކާއި ލޯތަށް އެފުށް މިފުށަށް ފުރޮޅޭ ދުވަހަށް ބިރުވެތިވެއެވެ. މަރުވުމަށް ފަހު ލިބޭ ޢަޛާބަށް ބިރުގަނެއެވެ. އަދި މަރަށް ފަހު ލިބެން އޮންނަ ދަރުމަތަކަށް ދަހިވެތިވެއެވެ. އަދި މި ހޯދައިގަތުމަށް، ކެތްތެރިކަމާއި ނަމާދުން ވާގި ހޯދައެވެ. ﷲ ގެ ރުއްސެވުމާއި ދަރުމައަށް އެދި ހެޔޮ ކަންތައް ކުރެއެވެ.\nމަރުވާނެ ވަގުތު ޖެހުމަކީ ޔަޤީން ކަމެއް:\nﷲ ގެ މި ބަސްފުޅާ މެދު ނިކަން ވިސްނާލަބަލާށެވެ.\nفَلَوْلا إِذَا بَلَغَتْ الْحُلْقُومَ (83) وَأَنْتُمْ حِينَئِذٍ تَنظُرُونَ (84) وَنَحْنُ أَقْرَبُ إِلَيْهِ مِنْكُمْ وَلَكِنْ لا تُبْصِرُونَ (85) فَلَوْلا إِنْ كُنتُمْ غَيْرَ مَدِينِينَ (86) تَرْجِعُونَهَا إِنْ كُنتُمْ صَادِقِينَ (87)\nއާޔަތްތަކުގެ ތަފްސީރީ މާނަ: ''ތިޔަބައި މީހުން ބަލަބަލާ ތިއްބާ، މަރުމަތީގައި އޮތް މީހާ މަރުވާ ވަގުތު، އޭނާގެ ކަރާ ހަމައަށް ފުރާނަ އައިސް، ނޭވާހޮޅިއަށް އެޅިއްޖެހިނދު، އޭނާ މަރުވިޔަ ނުދީ ރޫޙު ހިފެހެއްޓުމުގެ ކުޅަދާނަ ކަމެއް ކަލޭމެންނަށް ލިބިގެންވޭހެއްޔެވެ؟ ހަމަހިލާ ކަލޭމެންނަކަށް އެކަމެއް ނުކުރެވޭނެއެވެ. ތިޔަބައި މީހުންނަށް ވުރެ، ތިމަން ރަސްކަލާނގެ މަލާއިކަތުން، މަރުވާމީހާއާ މާ ކައިރިއެވެ. އެހެނެއްކަމަކު، ތިޔަބައިމީހުންނަށް އެ މަލާއިކަތުން ނުފެންނަނީއެވެ. ފަހެ ތިޔަބައި މީހުންނީ އަލުން ދިރުވި، ޢަމަލުތަކުގެ ޖަޒާ ދެވޭނެ ބައެއް ނޫނޭ ބުނާ ބުނުމަކީ ތެދު ބުނުމެއް ނަމަ، އެ ފުރާނަ އަނބުރާ ހަށިގަނޑަށް ނުގެންނަނީހެއްޔެވެ؟! '' (އަލްވާޤިޢާ: 83-87)\nއަޖަލު ޖެހިއްޖެއެވެ. މަރު އައިސް ދޮރުގައި ޓަކިޖަހައިފިއެވެ. އޭނާ އިޒުނަ ދިނަސް ނުދިނަސް މި ފަހަރު މަލަކަލް މައުތު ވަޑައިގެން، އޭނާގެ ފުރާނަ ގެންދަވާނެއެވެ. ހިނދުކޮޅެއްގެ ތެރޭގައި ކަރާ ހަމައަށް ފުރާނަ އައިސް، ފުރާނަ އަރައިގެން ދަނީއެވެ.\nލޯބިވެރިއާގެ މޫނަށް ބަލަހައްޓައިގެން، އެންމެން އެތާ އެތުރިލައިގެން ތިއްބެވެ. ތިމާގެ މީހުންނާއި ރައްޓެހިންނާއި އެކުވެރިން، ބައްދަބައްދާފައި އޭނާއަށް ހެޔޮއެދުންތައް ފާޅުކުރަމުން އެބަދެއެވެ. އެންމެ ވެސް ތިބީ، ޙަކީމެއްގެ އެހީ ހޯދޭތޯ ބަލަބަލައެވެ. ނަމަވެސް، ފުރާނަ އަރައިގެން ދަނީއެވެ. މަލާއިކަތް ބޭކަލުން އެ ފުރާނަ ގެންދަވާތަން ހަމަ އެކަކަށް ވެސް ނުފެނެއެވެ. އެހެނީ އިންސާނުންނަށް ފެންނަނީ ހަމައެކަނި މާއްދީ ދުނިޔޭގެ އެއްޗެއްސެވެ.\nދެން މިތާ މި އޮތީ، ޤިޔާމަތް ދުވަހު އަލުން ދިރުވި، ޢަމަލުތަކުގެ ޖަޒާ ނުލިބޭނެއޭ ބުނާ މީހުންނަށް އޮތް ވަރުގަދަ ގޮންޖެހުމެކެވެ. އެ މީހުންގެ އެ ބުނުމަކީ ތެދެއްނަމަ، ނިކަން އެ ފުރާނަ އަނބުރާ ހަށިގަނޑުތެރެއަށް ވައްދަބަލާށެވެ. އިންސާނުންނަށް ލިބިފައިވާ ހުރިހާ ޢިލްމަކާއި، ހުރިހާ ފައިސާއަކާއި، ހުރިހާ ވިސްނުމެއް އެއްކޮށްގެން ވެސް، އެކަން ކުރެވެންޏާ ކުރަންވީއެވެ. ނަމަވެސް އެކަމެއް ނުކުރެވޭނެއެވެ. ވީ އިރު، މި ކައުނަށް އެއްކައުވަންތަ ކަލަކު ވޮޑިގެންވާކަން ޤަބޫލު ނުކުރަން ތި އުޅެނީ ކީއްވެހެއްޔެވެ؟ ކަލޭމެން ދިރުއްވީ އެކަލާނގެއެވެ. އަދި ކަލޭމެންގެ މަރުހިއްޕަވާނީ ވެސް އެކަލާނގެއެވެ. އަދި މަރުވުމަށް ފަހު އަނެއްކާ ދިރުއްވާނީވެސް ހަމަ އެކަލާނގެއެވެ.\nބައެއް މުލްޙިދުންގެ ފޮތްތަކުގައި، މަލާމާތުގެ ގޮތުގައި ކޮށްފައި އޮންނަ ސުވާލެއް އޮވެއެވެ. އެ މީހުން ކުރާ ސުވާލަކީ: މިސާލަކަށް އެމެރިކާއާއި ޗައިނާގައި ދެ މީހަކު ތިއްބާ، މަލަކަލް މައުތު، އެ ދެ މީހުންގެ ފުރާނަ އެއްފަހަރާ ހިއްޕަވާނީ ކިހިނެއްޔެވެ؟\nމީގެ ފުރަތަމަ ޖަވާބަކީ: މަލާއިކަތް ބޭކަލެއްގެ އަރިހުގައި މި ބިމުގެ ބޮޑުމިނުގެ މިސާލަކީ، އަހަރެމެންގެ ތެރެއިން މީހަކު އެތައް ހާސް ހިންޏެއް އޮތް ޖާޑިއަކަށް ނުވަތަ އެތައް މިލިއަން ޖަރާސީމު ހުރި ބިއްލޫރި ތައްޓަކަށް، ގުދުވުމުގެ މިސާލެވެ. ކިއެއްތަ، މަލާއިކަތުން މިއަށް ވުރެ ވެސް ބޮޑެވެ. އެއިން ބޭކަލެއްގެ އަތްޕުޅުގައި، ދުނިޔެ ބާއްވައިފިއްޔާ އެ ވާނީ، އިންސާނެއްގެ އަތްތިލައިގައި އޮތް ގޮދަން ފުކެއް ފަދަ އެއްޗަކަށެވެ.\nދެވަނަ ޖަވާބަކީ: ރޫޙު ގެންދެވުމުގައި، މަލަކަލް މައުތަށް އަޢްވާނުންތަކެއް ވެއެވެ. މި ގޮތުން ﷲ ވަޙީކުރައްވާފައި ވަނީ: حَتَّى إِذَا جَاءَ أَحَدَكُمْ الْمَوْتُ تَوَفَّتْهُ رُسُلُنَا وَهُمْ لا يُفَرِّطُونَ\nއާޔަތުގެ މާނަ: ''ތިޔަބައި މީހުންގެ ތެރެއިން މީހެއްގެ ގާތަށް މަރު އަތުވެއްޖެ ހިނދު، ތިމަން ރަސްކަލާނގެ ފޮނުއްވަވާ މަލާއިކަތުން، އެމީހަކުގެ ފުރާނަ ހިއްޕަވަތެވެ. އެކަމުގައި އެ މަލާއިކަތުން ފަރުވާކުޑަކޮށް ނުލައްވާނެއެވެ.'' (އަލްއަންޢާމް:61)\nއާޚިރަތް ދުވަހަށް، ނުވަތަ ޤިޔާމަތް ދުވަހަށް އީމަންވުމަކީ، އިސްލާމީ ޢަޤީދާގެ ދެވަނަ ރުކުނެވެ. ޤުރުއާނުގައި، ﷲ އަށް އީމާންވުމުގެ ވާހަކަ ދެކެވޭ ގިނަ ތަންތާނގައި، އާޚިރަތް ދުވަހަށް އީމާންވުމުގެ ވާހަކަ އައިސްފައި އޮވެއެވެ. ވީމާ މިއިން މި ކަމުގެ މުހިއްމު ކަން އެބަ ދޭހަވެއެވެ.\nމުއުމިނަކީ، އަބަދުވެސް މި ދުވަސް މަތިން ހަނދާންކުރާ މީހެކެވެ. އެހެންވެ، މި ދުވަހުގެ ދަރުމައަށް އެދި، އޭނާ ހެޔޮކަންތައް ގިނަ ކުރެއެވެ. މި ދުވަހުގެ ޢަޛާބު ދެކެ ބިރުން، ވީ ވަރަކުން އޭނާ ނުބައިކަންތަކާ ދުރުވެވޭތޯ ބަލައެވެ. އުޅޭ އުޅުމުގެ ތެރޭގައި، އަރާމާއި އުފާ ގެނެސްދޭ ޙަރާމް ކަމެއް ހުށައެޅިއްޖެނަމަ، ވަގުތުން އޭނާގެ ހަނދާނަށް އަންނާނީ، އާޚިރަތް ދުވަހު އެކަމަށް ލިބޭނެ ވޭނަށެވެ. ދެން އޭނާ އެކަމެއް ނުކުރާނެއެވެ. ކިތަންމެ ބުރަ ދީނީ ވާޖިބެއް އުފުލަން ޖެހުނަސް، އޭނާ ހިތަށް އަރާނީ، އެކަން ކުރުމުން އާޚިރަތް ދުވަހު ލިބޭނެ ޘަވާބެވެ. ދެން އޭނާ، ކެތްކޮށްލާފައި އެ ވާޖިބު އުފުލައި، ފުރިހަމައަށް އެކަން ކުރާނެއެވެ. ރޭގަނޑު އެ މީހުންގެ ބުރަކަށިތައް ތަންމަތީގައި ނުޖެހޭނެއެވެ. ދަތިކަމާއި ތަނަވަސްކަމުގައި ވެސް ހޭދަކުރާނެއެވެ. ކިތަންމެ ބޭނުންޖެހިފައި ތިއްބަސް، އެ މީހުންގެ ނަފުސުގެ މައްޗަށް އެހެން މީހުން އިސްކުރާނެއެވެ. ﷲ ގެ ޢުޤޫބާތުގެ ގަދަފަދަކަމާމެދު ފިކުރުކުރާނެއެވެ. އެކަލާނގެ އިސްމުފުޅު އަޑުއިވޭ ވަގުތު، ހިތްތައް ބިރުވެތިވާނެއެވެ. ދެން އެކަލާނގެ ރަޙްމަތް ހަނދާންވުމުން އެ މީހުންގެ ހިތްތަކުގައި އުއްމީދު އާލާވާނެއެވެ.\nޤިޔާމަތް ދުވަސް އަންނާނީ ކޮން އިރަކުން ކަން، އެއީ އެއްވެސް ޚަލްޤަކަށް އެނގޭ ކަމެއް ނޫނެވެ. އެކަން ދެނެވޮޑިގަންނަވަނީ، ހަމައެކަނި މާތް ﷲ އެވެ. މިއީ ޤުރުއާނުގައި ވަރަށް ޞަރީޙަ ޢިބާރާތުން ހާމަކުރެވިފައިވާ ޙަޤީޤަތެކެވެ. ﷲ ވަޙީކުރައްވާފައި ވަނީ: يَسْأَلُونَكَ عَنْ السَّاعَةِ أَيَّانَ مُرْسَاهَا قُلْ إِنَّمَا عِلْمُهَا عِنْدَ رَبِّي لا يُجَلِّيهَا لِوَقْتِهَا إِلاَّ هُوَ\nއާޔަތުގެ ތަފްސީރީ މާނަ: ''ޤިޔާމަތް އައިސް ޖެހޭނީ ކޮން އިރަކުތޯ، މުޝްރިކުން (ނުވަތަ ޔަހޫދީން) ކަލޭގެފާނާ ސުވާލުކޮށް އުޅެއެވެ. ޖަވާބުގައި ކަލޭގެފާނު ވިދާޅުވާށެވެ: ހަމަކަށަވަރުން އެކަން ދެނެވޮޑިގެންވަނީ ހަމައެކަނި އަހަރެން ހައްދަވާ ބޮޑުކުރެއްވި ކަލާނގެއެވެ. އެކަލާނގެ ނޫން ފަރާތަކަށް އެކަން ހާމަވެގެނެއް ނުވެއެވެ...'' (އަލްއަޢްރާފް: 187)\nއަދި އެ ދުވަސް އަންނާނީ ކުއްލިއަކަށް ކަމާއި، އެސްފިޔަ ޖަހާހާ އަވަހަށް ކަން ވެސް ބަޔާންކުރައްވާފައި ވެއެވެ. لا تَأْتِيكُمْ إِلاَّ بَغْتَةً\nއާޔަތުގެ މާނަ: ''...ކުއްލިއަކަށް މެނުވީ ޤިޔާމަތް ދުވަސް ނާންނާނެއެވެ...'' (އަލްއަޢްރާފް: 187)\nއާޔަތުގެ މާނަ: ''...ޤިޔާމަތްވުމުގެ އަވަސްކަން، ލޮލުގެ އެސްފިޔަ ޖަހާހައި ހިނދުކޮޅެއްފަދައިން މެނުވީ ނުވެއެވެ. ނުވަތަ، އެއަށް ވުރެ ވެސް އަވަހެވެ...'' (އައްނަޙްލު:77)\nނަމަވެސް، މި ދުވަސް އައުމުގެ ކުރިން ދުނިޔޭގައި އާދަޔާ ޚިލާފު ކަންތަކެއް ހިނގާނެކަން، ޤުރުއާނުގައި ހާމަކުރެވިފައިވެއެވެ.\nމީގެ ތެރޭގައި: މީހުންނާ ވާހަކަ ދައްކާ ބިމު ދާއްބައެއް ނުކުންނާނެއެވެ. މިއީ، އިންސާނުންގެ ސިކުނޑިއަށް ވިސްނައިނުގަނެވޭނެ، ޣައިބުގައިވާ ކަމެކެވެ. ނަމަވެސް މިއީ ހަމަ ތެދު ޚަބަރެކެވެ. މާތް ﷲ، މިއާ ބެހޭ ގޮތުން އަހަރެމެންނަށް އަންގަވާފައިވާ މިންވަރެއް ނޫނީ، އަހަރެމެންނަކަށް ނޭނގޭނެއެވެ. އެއީ ކޮން ކަހަލަ، ކިހިނެއް އޮންނަ، ކޮން ސިފައެއް ޖަހާ ދާއްބައެއް ކަން، ﷲ ބަޔާނެއް ނުކުރައްވައެވެ. ވީމާ، އެއާ ބެހޭގޮތުން ނައްޞުގައި އައިސްފައިވާ މިންވަރަށް އީމާންވެ، އެކަން ތެދުކުރުމަކީ ވާޖިބެކެވެ. އަދި ޞައްޙަ ދަލީލެއް ނެތި ހުސް ވާހަކަތަކެއް ދެއްކުން ހުއްޓާލަން ޖެހެއެވެ.\nމީގެ ތެރޭގައި: ޔައުޖޫޖު މައުޖޫޖު މީހުން، ފާރު ފޫއަޅުވާލާފައި ނުކުތުން ވެސް ހިމެނެއެވެ. ޔައުޖޫޖާއި މައުޖޫޖު ބާގައަކީ ކޮބައިކަމާއި، އެއީ ކޮން ޤައުމެއްގައި އުޅޭ ބައެއްކަމާއި، އެ ފާރު ހުރީ ކޮންތާކުކަން، މާތް ﷲ އަހަރެމެނަށް ބަޔާންކޮށް ދެއްވާފައި ނެތެވެ. މި މީހުންނާ ބެހޭ ގޮތުން ދިރާސާތަކާއި ޢިލްމީ ހޯދުންތަކުގެ އެހީގައި، ޤުރުއާނާ ޚިލާފު ނުވާ ނަތީޖާއަކަށް ދެވިއްޖެއްޔާ، އަހަރެމެން އެ ވާހަކަ ޤަބޫލުކޮށްފާނަމެވެ. މިފަދަ ދިރާސާއެއް ނުވަތަ ޢިލްމީ ހޯދުމެއް ނެތިއްޔާ، އަހަރެމެންނަށް ޖެހޭނީ، ޤުރުއާނުގައި އައިސްފައިވަ ޖުމްލަ ޚަބަރު އެ އޮތް ގޮތަށް ޤަބޫލުކުރާށެވެ. ﷲ ވަޙީކުރައްވާފައި ވަނީ: حَتَّى إِذَا فُتِحَتْ يَأْجُوجُ وَمَأْجُوجُ وَهُمْ مِنْ كُلِّ حَدَبٍ يَنسِلُونَ (96) وَاقْتَرَبَ الْوَعْدُ الْحَقُّ فَإِذَا هِيَ شَاخِصَةٌ أَبْصَارُ الَّذِينَ كَفَرُوا يَا وَيْلَنَا قَدْ كُنَّا فِي غَفْلَةٍ مِنْ هَذَا بَلْ كُنَّا ظَالِمِينَ(97)\nއާޔަތުގެ ތަފްސީރީ މާނަ: ''ޔައުޖޫޖު މައުޖޫޖު ބާގައިމީހުން ހިފެހެއްޓިފައި ތިބި ފާރު ވެއްޓި، އެ މީހުންތައް ދޫވެގަނެގެން، އުސް ބިންތަކުން އެކި ދިމަދިމާއަށް އަވަސްކަމާއެކީ ފެތުރިގަނެއްޖެނަމަ، (96) އެއީ ޤިޔާމަތް ކައިރިވީއެވެ. އަދި އެ ދުވަހުގެ ބިރުވެރިކަންތައް ކާފަރުންނަށް ފެނުމުން، ގަތް ބިރެއްގެ ބޮޑުކަމުން އެމީހުން ތިބޭނީ ލޯ ހުޅުވި އެސްފިޔަވެސް ޖަހާލަން ވެސް ނޭނގިފައެވެ. އެ ހިނދު އެ މީހުން ބުނެވޭނީ، ތިމަންނަމެންނަށް ހުރި ގެއްލުމާއި ހަލާކެއްގެ ބޮޑުކަމާއެވެ. އަހަރެމެން ތިބީ މި ދުވަހާ މެދު ޣާފިލުވެ، މި ދުވަހަށް ތައްޔާރު ނުވެއެވެ. ވީމާ އަހަރެމެންވީ އަނިޔާވެރި ބައެއްކަމުގައެވެ.'' (އަލްއަންބިޔާއު: 96، 97)\nޤުރުއާނުގައި ޞަރީޙަކޮށް ބަޔާން ނުކުރާ، މި ނޫންވެސް ވަރަށް ގިނަ ކަންތަކެއްގެ ވާހަކަ، ޞައްޙަ ޙަދީޘްތަކުގައި އައިސްފައި އެބަ އޮތެވެ. އޭގެ ތެރޭގައި ޤިޔާމަތް ކައިރިވުމުން ޢިލްމު އެރުއްވުމާއި، ދީނާ މެދު ޖާހިލުކަން ޢާއްމުވުމާއި، ރާބުއިން ފެތުރުމާއި، ޒިނޭކުރުން ހުއްދަކުރުމާއި، ފިރިހެނުން މަދުވެ އަންހެނުން ގިނަވުމާއި، އަމާނަތްތެރިކަން ނާދިރުއެއްޗަކަށް ވުމާއި، މުޖްތަމަޢުގެ ތިލަފަތް ބަދަލުވެ މާތް މީހުން ދަށް މީހުންނަށް ވެ، އަދި ދަށް މީހުން މާތް މީހުންގެ ގޮތުގައި ތިބުމާއި، ޢީސާގެފާނު ފައިބައިވަޑައިގަތުން ހިމެނެއެވެ.\nޤިޔާމަތް ދުވަހާއި ބެހޭގޮތުން ޤުރުއާނުގައި އައިސްފައިވާ އާޔަތްތަކަށް ބެލީމާ އެނގޭ އެއްޗަކީ، ޤިޔާމަތް ދުވަސް ފެއްޓޭނީ ވަރުގަދަ ޒަލްޒަލާއަކުން ކަމެވެ. އެ ޒަލްޒަލާއަކީ މިހާތަނަށް އިންސާނުން ދެކެފައިވާ ކަހަލަ ޒަލްޒަލާއެއް ނޫނެވެ. އެ ޒަލްޒަލާ އަންނަނާނީ -މޮޅަށް ދެނެވޮޑިގަންނަވަނީ ﷲ- ބިމުގައި އިންސާނުންގެ ޙަޔާތް އާދައިގެ ގޮތުގެ މަތިން ހިނގަމުން ދަނިކޮށް ކުއްލިއަކަށެވެ. ދެން އެވަގު އިންސާނުންނަށް ބޮޑު ސިހުމަކާއި ޢާއްމު ބިރެއް ކުރިމަތިވާނެއެވެ. އެ ބިރުވެރިކަމުގެ ބޮޑުކަމުން، ކިރުމައިމީހާ، އޭނާ ކިރުދޭން ހުރި ދަރި މަތިން ހަނދާންނެތޭނެއެވެ. މާބަނޑު މީހާގެ ދަރި ބައިގެން ދާނެއެވެ. ކުޑަ ކުއްޖާގެ ބޯ ނުރަވާނެއެވެ. މީހުންގެ ހޭބުއްދި ފިލައިދާނެއެވެ. އޭރުން އެ މީހުން ހީވާނީ މަސްތުވެފައި ތިބޭ ބައެއްހެނެވެ.\nއާޔަތުގެ ތަފްސީރީ މާނަ: ''ޤިޔާމަތް ވާ ދުވަސް ފެނުމުން، އެ ދިމާވި ކަންތަކުގެ ބިރުވެރިކަމުން ގޮސް، ކިރުމައިމީހާ ކިރުޖައްސައިގެން ހުރި ދަރިމަތިން ހަނދާނެތޭނެއެވެ. އަދި ބިރުން ގޮސް، އަންހެނުންގެ ބަނޑުގައިވާ ދަރި ބައިގެން ދާނެއެވެ. އަދި މީހުންތައް ތިބޭނީ ހޭބުއްދި ފިލައިފައެވެ. ގަތް ބިރުން ހޭބުއްދި ފިލައިދިޔައިމާ އެ މީހުން ހީވާނީ މަސްތުވެފައި ތިބި ބައެއްހެނެވެ. ނަމަވެސް އެމީހުން އެ ތިބީ މަސްތުވެފައެއް ނޫނެވެ. ކިއެއްތަ، ޢަޛާބުގެ ބޮޑުކަމުން އެ މީހުންގެ ހޭބުއްދި ފިލައިދިޔައީއެވެ. (އަލްޙައްޖު: 2)\nމި ޒަލްޒަލާއަކީ ޤިޔާމަތް ވުމުގެ ކުރިން އަންނަ އެއްޗެއްކަން ތިރީގައިމިވާ އާޔަތުން ވެސް އެބަ ދޭހަވެއެވެ.\nއާޔަތުގެ މާނަ: ''ބިންގަނޑު ވަރުގަދަ ހެލިގަތުމަކުން ހެލިގެންފި ހިނދެވެ. (1) އަދި، އެ ބިމުގައި ވަޅުލެވިފައިވާ ޚަޒާނާތަކާއި ކަށްވަޅުތައް، ބިމުން ނެރެލައިފި ހިނދެވެ. (2) އަދި އިންސާނާ ބިރުންގޮސް، ބިމަށް މިވަނީ ކީއްހޭ ސުވާލުކޮށްފި ހިނދެވެ.(3)'' (އައްޒަލްޒަލާ: 1-3)\nވީމާ އިންސާނާ ދުނިޔޭގައި އުޅެނިކޮށް ވަރުގަދަ ޒަލްޒަލާއެއް އަންނަތަން އެބަ ދެކެއެވެ. އަދި އެއާ ބެހޭގޮތުން އެ މީހުން ސުވާލު ވެސް އެބަ ކުރެއެވެ.\nކުރިން ވެސް ބުނެވިދިޔަ ފަދައިން، ޤިޔާމަތް ދުވަހާއި އެ ދުވަހު ވާނެ ކަންތަކާއި، އޭގެ ފަހުން ހިނގާން ކަންތަކަކީ، އަހަރެމެންގެ ޙިއްސުތަކަށް މާއްދީ ކަންތައްތައް ދެނެގަނެވޭ ގޮތަށް، ދެނެގަނެވޭނެ ކަންތަކެއް ނޫނެވެ. އެއީ ޣައިބުގައިވާ ކަންތަކެކެވެ. ވީމާ ދުނިޔޭގެ ކަންތައްތަކާ މެދު ވާހަކަ ދައްކާ ގޮތަށް، ޤިޔާމަތް ދުވަހާ ބެހޭ ގޮތުން ވާހަކަ ދެއްކުމުގެ ކުޅަދާނަ ކަމެއް، އިންސާނާގެ ސިކުނޑިއަށް ލިބިގެން ނުވެއެވެ. އަހަރެމެންނަށް ކުރެވޭނެހާ ވެސް ކަމަކީ، އައިސްފައިވާ ނައްޞުތައް ބަލައި ވިސްނުމެވެ. އޭގެ މާނަ ދަސްކުރުމެވެ.\nޤުރުއާނުގެ ޞަރީޙަ ނައްޞުތަކަކުން އެނގޭ ގޮތުގައި، އިޞްޠިލާޙަކަށް އަހަރެމެން 'ޠަބީޢީ ޤާނޫނު' ގެ ނަމުން ނަން ދިން، ކައުނު ހިނގަމުންދާ މަގަށް، ވަރަށް ބޮޑެތި ބަދަލުތަކާއި ތަފާތުތަކެއް އަންނާނެއެވެ. މި ޤާނޫނުތައް ދެމިއޮތުމުން ގުޅިފައި ވަނީ، ދުނިޔޭގެ ޙަޔާތް ދެމިއޮތުމާއެވެ. ދުނިޔޭގެ މުއްދަތު ހަމަވެ ނިމުނީމާ، މި ޤާނޫނުތައް ވެސް ނިމިހިނގައިދާނެއެވެ.\nވީމާ، ބިމާއި ޕުލެނެޓުތަކާއި ތަރިތައް ހިމެނޭ މި ޢާލަމަކީ، އޭގެ އުފެދުން ކިތަންމެ މޮޅަސް، ވަގުތީ ބިނާއެކެވެ. ވަކި މަޤްޞަދަކަށްޓަކައި ވަކި މުއްދަތަކަށް ހެދިފައިވާ ތަނެކެވެ.\nޤިޔާމަތް ދުވަސް އައުމުން ދުނިޔެއަށް ކުރިމަތިވާނެ ހާދިސަތަކުގެ ތެރޭގައި ހިމެނޭ އެއްކަމަކީ، ވަރުގަދަ ލޮޅުމަކާއެކު ފަރުބަދަތައް ހުރިތަނުން ލުހެވިގެންދިއުމެވެ. އަދި އޭގެ ހިލަތައް ކުދިކުދިވެ ބުރުވައިލެވޭ ކެހެރިތަކެއްހެން ވެދެއެވެ. ބޮޑެތި ފަރުބަދަތައް ވެލި ފުންޏަކަށް ވެދެއެވެ. ދެން އެ ވެލިފުނި ވެސް އަވާމެންދުރެއްފަދަ އެއްޗަކަށް ވެދެއެވެ. އަދި ފަރުބަދަތަކާއި ވާދީތަކާއި، ރީތި މަގުތައް އޮތް ބިން އޮންނާނީ، ހަމަހަމަ ސަރާސަރު ތަނަކަށް ވެފައެވެ.\nއަދިވެސް ޤުރުއާނުގައި ޚަބަރު ދެއްވާފައި ވާގޮތުން، އެ ދުވަހު ކަނޑުތައް ފަޅަފަޅައިގެންދާނެއެވެ. އަދި ކަނޑުގެ ލޮނުގަނޑު އާއްވަށް ވެގެންދާނެއެވެ. ބުރިކޮށްލެވޭ މިނާފައްޗަކުން މިނާތައް ވެއްޓޭހެން، އުޑުގައިވާ ތަރިތައް ވެއްޓެން ފަށާނެއެވެ. އިރާއި ހަނދުގެ މިސްރާބު ގެއްލި، ދޭތި އެއްވާނެއެވެ. އުޑު އޮތްތަނުން ނޮޅައިލެވި، ފަޅަފަޅައިގެން ދާނެއެވެ. ދެން އެއަށް ފަހު ކަރުދާސްގަނޑެއް އޮޅާލެވޭފަދައިން އުޑު އޮޅާލެވޭނެއެވެ. މި ހުރިހާ ކަމެއްގެ ނަތީޖާއަކަށް ވާނީ، މި ބިން އެހެން ބިމެއްފަދަ ބިމަކަށް ބަދަލުވުމެވެ. އުޑު މުޅިން އެހެން އުޑެއްފަދަ އުޑަކަށް ބަދަލުވުމެވެ.\nމިއީ ހައްތާ ވެސް، ޤުރުއާނުގައި ޚަބަރު ދެއްވާފައިވާ ކަންތަކެވެ.\nޤިޔާމަތް ދުވަހު ފުމޭ 'ތާޅަފިލި' ގެ ޙަޤީޤަތަކީ ކޮބައިކަން އަހަރެމެންނަކަށް ނޭނގެއެވެ. އަދި އޭގައި 'ފުމެނީ' ކިހިނެއްކަން ވެސް ނޭނގެއެވެ. ތާޅަފިލި ސިފަކޮށް، އޭގެ ތަފްޞީލު ކިޔައިދޭ ގިނަ ވާހަކަތަކަކީ އޭގައި އެއްވެސް ޞައްޙަ ސަމްޢީ ދަލީލެއް އޮތް އެއްޗެއް ނޫނެވެ. ވީމާ ބަޔަކު އެހެން ދައްކާ ވަހަކައެއްގެ މައްޗަށް ބަރޯސާއެއް ނުވެވޭނެއެވެ. ޤުރުއާނުގައި އައިސްފައި ވަނީ: ތާޅަފިލީގައި ފުމެވޭނެކަމާއި ދެން އުޑުތަކާއި ބިމުގައި ވާހާ ބައެއް ސިހިގެންދާނެ ކަމެވެ. އާޔަތުން ބޮޑަށް ދޭހަވަނީ، އެއީ ދެ ފުމުމެއް ކަމެވެ. ފުރަތަމަ ފުމެލުމަށް ފަހު ދުނިޔޭގައިވާ ހުރިހާ ދިރޭ އެއްޗެއް މަރުވާނެއެވެ. އަދި މިއަށް ފަހު، ﷲ މޮޅަށް ދެނެވޮޑިގެންވާ، ދިގު މުއްދަތެއް ވާނެއެވެ. ދެން އެއަށް ފަހު އަލުން ދިރުއްވުމުގެ ތާޅަފިލި ފުމެލެވޭނެއެވެ. އެ ހިނދު ޤަބުރުތަކުގައިވާ މީހުންތައް ތެދުވާން ފަށާނެއެވެ.\nوَنُفِخَ فِي الصُّورِ فَصَعِقَ مَنْ فِي السَّمَوَاتِ وَمَنْ فِي الأَرْضِ إِلاَّ مَنْ شَاءَ اللَّهُ ثُمَّ نُفِخَ فِيهِ أُخْرَى فَإِذَا هُمْ قِيَامٌ يَنْظُرُونَ\nއާޔަތުގެ ތަފްސީރީ މާނަ: ''އަދި އެ ދުވަހުން، ތާޅަފިލި ފުމެލެވޭނެއެވެ. އެ ހިނދު، ﷲ އިރާދަ ކުރެއްވި ބަޔަކު ފިޔަވާ، އުޑުތަކާއި ބިމުގައި ދެން ތިބިހާ ބައެއް މަރުވެދެއެވެ. ދެން އެއަށްފަހު ޙިސާބު ބެއްލެވުމަށްޓަކައި ހުރިހާ ޚަލްޤުތަކުން އަލުން ދިރުއްވުމަށްޓަކައި، އެހެން ފުމެލުމެއް މަލާއިކަތް ބޭކަލު ފުމެލައްވާނެއެވެ. އެ ހިނދު، އެންމެހައި މީސްތަކުން ކަށްވަޅުތަކުން ތެދުވެ، ޤިޔާމަތް ދުވަހުގެ ބިރުވެރިކަން ބަލަން ތިބޭނެއެވެ.'' (އައްޒުމަރު: 68)\nوَنُفِخَ فِي الصُّورِ فَإِذَا هُمْ مِنْ الأَجْدَاثِ إِلَى رَبِّهِمْ يَنسِلُونَ\nއާޔަތުގެ ތަފްސީރީ މާނަ: ''ދެވަނަ ތާޅަފިލި ފުމެލެވުނީމާ، މަރުވެފައިވާ މީހުންގެ ހަށިތަކަށް ފުރާނަ ރައްދުކުރެވެއެވެ. އެ ހިނދު، އެބައި މީހުން ހައްދަވައި ބޮޑުކުރެއްވި ރަސްކަލާނގެ ޙަޟްރަތަށް، ކަށްވަޅުތަކުން ނުކުމެގެން އަވަސް އަވަހަށް ދެއެވެ.'' (ޔާސީން: 51)\nއަލުން ދިރުއްވޭ ދުވަހު ވާނެ ގޮތުގެ ނަމޫނާ، މާތް ﷲ ވަނީ މި ދުނިޔޭގައި އިންސާނުންނަށް ދައްކަވާފައެވެ. މީގެ އެއް ނަމޫނާއަކީ ފަޅުވެ ވީރާނާވެފައިވާ ސަހަރެއް ކައިރިންލާފައި ދިޔަ މީހާގެ ނަމޫނާއެވެ. އެ މަންޒަރު ފެނުމުން، އެ ރަށް ދެން އާބާދުވެ ދިރޭނެ ގޮތަކާ މެދު އޭނާ ހިތުގައި ސުވާލު އުފެދުނެވެ:\nأَنَّى يُحْيِي هَذِهِ اللَّهُ بَعْدَ مَوْتِهَا فَأَمَاتَهُ اللَّهُ مِائَةَ عَامٍ ثُمَّ بَعَثَهُ قَالَ كَمْ لَبِثْتَ قَالَ لَبِثْتُ يَوْماً أَوْ بَعْضَ يَوْمٍ قَالَ بَلْ لَبِثْتَ مِائَةَ عَامٍ فَانظُرْ إِلَى طَعَامِكَ وَشَرَابِكَ لَمْ يَتَسَنَّهْ وَانظُرْ إِلَى حِمَارِكَ وَلِنَجْعَلَكَ آيَةً لِلنَّاسِ وَانظُرْ إِلَى الْعِظَامِ كَيْفَ نُنشِزُهَا ثُمَّ نَكْسُوهَا لَحْماً فَلَمَّا تَبَيَّنَ لَهُ قَالَ أَعْلَمُ أَنَّ اللَّهَ عَلَى كُلِّ شَيْءٍ قَدِيرٌ\nއާޔަތުގެ ތަފްސީރީ މާނަ: ''މިރަށް މިގޮތަށް ސުންނާފަތިވެ ވީރާނާވުމަށް ފަހު، ﷲ އަލުން އާބާދުކުރައްވައި ދިރުވައިލައްވާނީ ކިހިނެއްހެއްޔެވެ؟ ދެން، ﷲ އޭނާ މަރުގަންނަވާފައި ސަތޭކަ އަހަރު ބޭއްވެވިއެވެ. ދެން އެއަށް ފަހު އޭނާ ދިރުއްވިއެވެ. އެ ހިނދު ﷲ އޭނާއަށް ވަޙީކުރެއްވިއެވެ: ''އިނބަ ތިޔަ އޮތީ ކިހައި ދުވަހެއް ވަންދެންހެއްޔެވެ؟'' އޭނާ ބުންޏެވެ: ''މިއަޅު އޮތީ އެއް ދުވަހު ނުވަތަ ދުވަހެއްގެ ބައެއްގައެވެ.'' އެކަލާނގެ ވަޙީކުރެއްވިއެވެ: ނޫނެކެވެ. އިނބަ ތިޔަ އޮތީ އެއް ސަތޭކަ އަހަރު ވަންދެނެވެ. ފަހެ އިނބަގެ ކާބޯތަކެތި ނިކަން ދެކިބަލާށެވެ! އެތަކެއްޗަށް ގިނަ ދުވަސްވުމުގެ އަސަރެއްކޮށްފައި ނުވެއެވެ. އަދި އިނބަގެ ޙިމާރަށް ނިކަން ދެކިބަލާށެވެ! މި ކަމަކީ، އިނބައަކީ މީސްތަކުންނަށް ވާ ޢިބްރަތެއް ކަމުގައި ލެއްވުމަށްޓަކައި ވާ ކަމަކެވެ. ދެން މަރުވެފައި އޮތް ޙިމާރުގެ ކަށިތައް، ތިމަންރަސްކަލާނގެ އަތުރާލައްވައި އެ މައްޗަށް މަސް އަރުއްވައި ދިރުންލެއްވީ ކޮންފަދައަކުންކަން، ނިކަން ދެކިބަލާށެވެ.'' ދެން މި ކަން އޭނާއަށް ބަޔާންވެ އެނގުމުން ބުންޏެވެ: ހަމަކަށަވަރުން ﷲ އަކީ ހުރިހާ ކަމަކަށް ކުޅަދުންވަންތަ ރަސްކަލާނގެ ކަން، އަހަރެން ދަންނަމެވެ.'' (އަލްބަޤަރާ:259)\nކަހުފުބާގައިގެ މީހުން ވެސް ތިންސަތޭކަ ނުވަ އަހަރު ދުވަހު ނިދާފައި ތިއްބެވެ. އެ މީހުން އެހާ ގިނަ ދުވަހު ތިބެފައި ހޭލެވުނީމާ ވެސް ހީކުރީ، ނިދުނީ މަދު ގަޑިތަކެއް ވަންދެން ކަމަށެވެ. އަތުގައި ހުރި ފައިސާއަކީ ބޭނުން ކުރުން ހުއްޓާލެވުނުތާ އެތައް ދުވަހެއް ވެފައިވާ ފައިސާކަން ނޭނގި، އެއަށް އެއްޗެހި ގަންނަން ވެސް، އޭގެ ތެރެއިން ޒުވާނަކު ދިޔައެވެ.\nމަރުވުމަށް ފަހު މީހުން ދިރުއްވުނީމާ ވެސް، މީހުންނަށް ވާނީ ހަމަ މި ގޮތެވެ. އެ މީހުން ހީކުރާނީ ހިނދުކޮޅަކު ނިދާފައި ހޭލެވުނީ ކަމަށެވެ. އެހެންވެ އެއްބަޔަކު އަނެއް ބަޔަކާ ސުވާލުކޮށް އުޅޭނެއެވެ:\nوَيَوْمَ تَقُومُ السَّاعَةُ يُقْسِمُ الْمُجْرِمُونَ مَا لَبِثُوا غَيْرَ سَاعَةٍ كَذَلِكَ كَانُوا يُؤْفَكُونَ (55) وَقَالَ الَّذِينَ أُوتُوا الْعِلْمَ وَالإِيمَانَ لَقَدْ لَبِثْتُمْ فِي كِتَابِ اللَّهِ إِلَى يَوْمِ الْبَعْثِ فَهَذَا يَوْمُ الْبَعْثِ وَلَكِنَّكُمْ كُنتُمْ لا تَعْلَمُونَ (56)\nއާޔަތުގެ ތަފްސީރީ މާނަ: ''ޤިޔާމަތް ވަގުތު ޖެހޭ ދުވަހު ޤަބުރުތަކުގައިވާ މީހުންތައް މާތް ﷲ ދިރުއްވުމުން، މުޝްރިކުން، އެ މީހުންނަށް ދުނިޔޭގައި ކުޑަހިނދުކޮޅަކަށް މެނުވީ ނުތިބެވުނު ކަމަށް، ހުވާކޮށްކޮށްފައި ބުނާނެއެވެ. އެއީ އެ މީހުންގެ މައްޗަށް ހުއްޖަތް ޤާއިމުނުވާ ކަމުގެ ބަހަނާ ދައްކައި، ﷲ އަށް އީމާންވެ އަޅުކަން ކުރާނެ ވަގުތެއް ނުލިބޭނެ ކަމަށް ހެދެންވެގެނެވެ. ދުނިޔޭގައި ވެސް އެ މީހުން ދޮގުހަދައި، ރަސޫލުން ގެންނެވި ޙައްޤު ތެދު އިންކާރުކޮށް އުޅުނީ އެފަދައިންނެވެ. (55) ޢިލްމާއި އީމާންކަން ލިބުނު މީހުން އެ ހިނދު ބުނާނެތެވެ. ކަލޭމެން އުފެއްދެވުނީއްސުރެ އަލުން ދިރުއްވޭ ދުވަހާއި ޖެހެންދެން، މާތް ﷲ އަޖަލުގައި ލިޔުއްވާފައިވާ އިރެއް ވަންދެން، ތިޔަބައިމީހުން ދުނިޔޭގައި ދެމިތިބީމެވެ. މިއަދަކީ އަލުން ދިރުއްވާ ދުވަހެވެ. އެކަމަކު ތިޔަބައިމީހުން އެކަން ދެނެ ނެތީމުއެވެ.'' (އައްރޫމް: 55-56)\nއެ ދުވަހުވެސް އެ މީހުން ހީކުރަނީ، އެ މީހުން އެތިބީ ދުނިޔޭގައި ކަމަށެވެ. ނަމަވެސް، ދުވަހުގެ ބިރުވެރިކަމުގެ ސަބަބުން، އެއްބަޔަކާ އަނެއްބަޔަކާ އޮންނަ ހުރިހާ ގުޅުމެއް އެ ދުވަހު އޮންނާނީ ކެނޑިފައެވެ. އެކުވެރި ރަހުމަތްތެރިއާ ފެނުނީމާ ވެސް، އޭނާ އަޅައެއް ނުލާއެވެ. ކޮންމެ މީހަކު ވެސް އުޅޭނީ އަމިއްލަ ނަފްސާއިގެންނެވެ. ބޭބެއާ، މަންމައާ، ބައްޕައާ، އަނބިމީހާއާ ދަރިންނަށް ފިލާށެވެ. އެ މީހުން ފިދާކޮށްގެން އޭނާއަށް ސަލާމަތެއް ހޯދޭނެނަމަ އެކަން ވެސް އޭނާ ކުރީހެވެ. ދެން ކޮންމެއަކަސް، ކަށްވަޅުން މީހުންތައް ދިރި ތެދުވުމަށް ފަހު، ﷲ މިންވަރު ކުރައްވާ މުއްދަތެއް ވަންދެން، ވިއްސިވިހާލިވެފައި އެ މީހުން ތިބޭނެއެވެ. ދެން އެއަށް ފަހު އެންމެން އެއްކުރެވި، މަޙްޝަރު ބިމަށް އެންމެން ގެންދެވޭނެއެވެ.\nގެންދެވޭނީ ހުރިހާ އިންސާނުންނެވެ. އާދަމުގެފާނުއްސުރެ އެ ދަރިފަސްކޮޅުން އައި އެންމެ ފަހު މީހާއަށްދާންދެނެވެ. ބަލިއެނދުގައި އޮވެ މަރުވި މީހުންނާއި، ޣަރަޤުވި މީހުންނާއި، ޖަނަވާރެއް ކާލި މީހުންނާއި، އުދުހޭބޯޓުން ވެއްޓި މަރުވި މީހުންނާއި، އަންދާލެވުމަށް ފަހު އަޅިތައް ބުރުވައިލެވުނު މީހުންނާއި، މި އެންމެންނަކީ ވެސް، ނެތުމުގެ ތެރެއިން އެ މީހުން އުފެއްދެވި ކަލާނގެ، ޤިޔާމަތް ދުވަހުން އަލުން ދިރުއްވާނެ މީހުންނެވެ. ހުރިހާ އިންސީންނާއި ޖިންނީންނާއި ޝައިޠާނުންނާއި ޖަނަވާރުތައް އެއްކުރެވި މަޙްޝަރު ބިމަށް ގެންދެވޭނެއެވެ.\nއާޔަތުގެ ތަފްސީރީ މާނަ: ''އަނިޔާވެރިވެގަތް މީހުން، ޤިޔާމަތް ދުވަހު ގޮވާ ފަރާތަށް އަވަސްވެގެންނަ ހާލު ދާނެއެވެ. އެ މީހުން ތިބޭނީ، ބޯ އުފުލި، އަދި ފެންނަމުންދާ ބިރުވެރި މަންޒަރުތަކުގެ ސަބަބުން އެސްފިޔަ ވެސް ޖަހާނުލެވިއެވެ. އަދި ގަނެފައިވާ ބިރުގެ ބޮޑުކަމުން، އެ މީހުންގެ ހިތްތައް ވާނީ، އެކައްޗެއް ވެސް ނެތް ހުސް އެއްޗަކަށެވެ.'' (އިބްރާހީމް: 43)\nދެން މާތް ﷲ ގެ އަމުރުފުޅަށް ނަރަކަ ގެނެވި، މީސްތަކުންނަށް ދައްކާލެވޭނެއެވެ. އަދި ވަޙީކުރައްވާނެއެވެ:\nأَلَمْ أَعْهَدْ إِلَيْكُمْ يَا بَنِي آدَمَ أَنْ لا تَعْبُدُوا الشَّيْطَانَ إِنَّهُ لَكُمْ عَدُوٌّ مُبِينٌ (60) وَأَنْ اعْبُدُونِي هَذَا صِرَاطٌ مُسْتَقِيمٌ (61) وَلَقَدْ أَضَلَّ مِنْكُمْ جِبِلاًّ كَثِيراً أَفَلَمْ تَكُونُوا تَعْقِلُونَ (62) هَذِهِ جَهَنَّمُ الَّتِي كُنتُمْ تُوعَدُونَ (63)\nއާޔަތުގެ ތަފްސީރީ މާނަ: ''ލިބެން އޮތް ޢަޛާބުގެ އިންޒާރާއި، އަދި ހަނދާންކޮށްދިނުމުގެ ގޮތުން، ކާފިރުންނަށް، ޤިޔާމަތް ދުވަހު ﷲ ވަޙީކުރައްވާނެއެވެ. އޭ އާދަމުގެ ދަރިންނޭވެ! ޝައިޠާނާއަށް ކިޔަމަންވެ އަޅުކަން ނުކުރުމަށާއި، އެއީ ޢަދާވާތްތެރިކަން ހާމަކަން ބޮޑު، ޢަދުއްވެކަން، ރަސޫލުން މެދުވެރިކުރައްވައި ތިމަންރަސްކަލާނގެ ތިޔަބައި މީހުންނަށް ނާންގަވަންހެއްޔެވެ؟ (60) އަދި ހަމައެކަނި ތިމަންރަސްކަލާނގެއަށް އަޅުކަން ކުރުމަށް ވެސް އެންގެވީމެވެ. ތިމަންރަސްކަލާނގެއަށް ކިޔަމަންވެ އަޅުކަންކޮށް، އަދި ޝައިޠާނާއަށް ނުކިޔަމަންތެރިވުމަކީ، އެއީ ތިމަންރަސްކަލާނގެ ރުއްސެވުމާއި ސުވަރުގެ ލިބޭ ސީދާވެގެންވާ މަގުކަން ވެސް އެންގެވީމެވެ. (61) ހަމަކަށަވަރުން، ޝައިޠާނާ، ތިޔަބައި މީހުންގެ ތެރެއިން ގިނަބަޔަކު މަގުފުރައްދައިފިއެވެ. ފަހެ ޝައިޠާނާއަށް ތަބާ ވެގެން ނުވާނެކަން، އަންގައިދޭ ބުއްދިއެއް ވިސްނުމެއް ކަލޭމެންގެ ކިބައިގައި ނެތީހެއްޔެވެ؟ (62) ﷲ އަށް ކުފުރުވެ، އެކަލާނގެ ރަސޫލުން ދޮގުކުރި ކަމަށްޓަކައި، ތިޔަބައި މީހުންނަށް ވަޢްދުވެވުނު ނަރަކަ މިއޮތީއެވެ.(63) '' (ޔާސީން: 60-63)\nދެން މާތް ﷲ ގެ އަމުރުފުޅަށް ހުރިހާ ކުށްވެރިން ވަކިކުރެވި ފާހަނގަ ކުރެވޭނެއެވެ. ދުވަހުގެ ބިރުވެރިކަމާއި، ކުރިއަށް އޮތް އަބާއްޖަވެރިކަމުގެ ސަބަބުން، ތިމަންނާމެން އިންސާނުންނަށް ނުވެ ބިމުގެ ވެލިކަމުގައި ވީނަމަ ކިހާ ރަނގަޅުވީސްހޭ، މި މީހުން ބުނާނެއެވެ.\nދެން ކާފިރުންތައް، އެމީހުންގެ އިލާހުންތަކެއް ކަމަށް ބަލައި އަޅުކަންކުރި ތަކެއްޗާއެކު، އެންމެން އެއްކޮށް ނަރަކައަށް އުކާލެވޭނެއެވެ. މިގޮތަށް ކުފުރުވެގަތް މީހުން އަޅުކަންކުރި ތަކެތީގެ ތެރޭގައި، ޔޫނާނީން އަޅުކަންކުރި ޒިއޮސް އާއި އެފްރޮޑައިޓް، ރޫމީން އަޅުކަންކުރި ޖުޕިޓާރ އާއި ވީނަސް، ފާރިސީން އަޅުކަންކުރި ހުރުމުޒާއި އަހުރަމާން، މިޞްރު މީހުން އަޅުކަންކުރި ޙާބީ އާއި، ފީނީޤީން އަޅުކަންކުރި ބަޢަލް އާއި، ޢަރަބިން އަޅުކަންކުރި ލާތު އާއި ޢުއްޒާ ފަދަ، ބާޠިލު އިލާހުންތައް ހިމެނެއެވެ. މި ތަކެއްޗަށް އަޅުކަންކުރި މީހުން ހީކުރީ މިއީ ކައުނު ހިންގެވުމުގައި ﷲ ގެ ބައިވެރިންތަކެއް ކަމަށެވެ. ޔޫނާނީންނާއި ރޫމީން ވަނީ އެކި ކަންކަމަށް އެކި އިލާހުން ކަނޑައަޅާފައެވެ. މިގޮތުން އެ މީހުން ދެކުނީ އެޕޯލޯ އަކީ އިރާއި ފަންނުގެ އިލާހުކަމުގައެވެ. ބާޚުސް އަކީ ރަލުގެ އިލާހެވެ. ޑައާނާ އާއި އަރްޓިމީސް އަކީ ޝިކާރައިގެ އިލާހެވެ. މިރްވާ އަކީ ޙިކްމަތުގެ އިލާހެވެ. އަދި ނެޕްޓިއުނަކީ ކަނޑުގެ އިލާހެވެ.\nޤިޔާމަތް ދުވަހު މިފަދަ ހުރިހާ މީހުންނަށް ވެސް ގޮވާލެވޭނީ މިފަދައިންނެވެ:\nوَيَوْمَ يَقُولُ نَادُوا شُرَكَائِي الَّذِينَ زَعَمْتُمْ فَدَعَوْهُمْ فَلَمْ يَسْتَجِيبُوا لَهُمْ وَجَعَلْنَا بَيْنَهُمْ مَوْبِقاً\nއާޔަތުގެ ތަފްސީރީ މާނަ: ''ޤިޔާމަތް ދުވަހު، މުޝްރިކުންނަށް ދެރައާއި އިންޒާރު ދެއްވުމުގެ ގޮތުން، މާތް ﷲ މުޝްރިކުންނާ މުޚާޠަބުކުރައްވައި ވަޙީކުރައްވާނެ ބަސްފުޅު، ކަލޭގެފާނު އެ މީހުންނަށް ވިދާޅުވާށެވެ. އެ ދުވަހު މާތް ﷲ ވަޙީކުރައްވާނެއެވެ: ކަލޭމެން ދުނިޔޭގައި އުޅުނު އިރު، ތިމަންރަސްކަލާނގެ ޝަރީކުންތަކެއް ކަމަށް ކަލޭމެން ހިތައި އުޅުނު ޝަރީކުންނަށް ގޮވާށެވެ. ތިމަންރަސްކަލާނގެ ޢަޛާބުން މިއަދު ކަލޭމެން މިންޖުކޮށްދެވޭތޯ، އެ ތަކެތި ގާތު އެދޭށެވެ. ދެން އެ މީހުން އެ ތަކެތީގެ ކިބައިން އެހީ ހޯދުމަށް އެދި ގޮވުމުން، އެ މީހުންނަށް އެހީއެއް ވެސް އިޖާބައެއް ވެސް އެތަކެތި ނުދޭނެއެވެ.'' (އަލްކަހްފު: 52)\nއެ މީހުންގެ އެދުމަށް އެއްވެސް އިޖާބައެއް ނުލިބޭނެއެވެ. އެ ހިނދު އެ މީހުން ނިކަމެތިކުރެއްވުމުގެ ގޮތުން މާތްﷲ ވަޙީކުރައްވާނެއެވެ: مَا لَكُمْ لا يَتَنَاصَرُونَ\nއާޔަތުގެ މާނަ: ''މިއަދު ކަލޭމެން އެއްބަޔަކު އަނެއްބަޔަކަށް އެހީނުވަނީ ކީއްވެގެންހެއްޔެވެ.'' (އައްޞާއްފާތު: 25)\nހަމަ އެހެންމެ، ދުނިޔޭގައި އުޅުނު އިރު ބުއްދީގެ ބޭނުމެއް ނުކޮށް، ކިބުރުވެރި އަނިޔާވެރި ވެރިންނަށް ތަބާވެގެން، ލޯ މަރައިގެން ޝިރުކާއި ކުފުރުގެ މަގުން ހިނގި މީހުން، އެ މީހުންގެ ވެރިން ޤިޔާމަތްދުވަހު ފެނުމުން، ނަރަކައިގެ ޢަޛާބުން ސަލާމަތްކޮށްދީ އެހީތެރިވުމަށް އެދޭނެއެވެ:\nوَبَرَزُوا لِلَّهِ جَمِيعاً فَقَالَ الضُّعَفَاءُ لِلَّذِينَ اسْتَكْبَرُوا إِنَّا كُنَّا لَكُمْ تَبَعاً فَهَلْ أَنْتُمْ مُغْنُونَ عَنَّا مِنْ عَذَابِ اللَّهِ مِنْ شَيْءٍ\nއާޔަތުގެ ތަފްސީރީ މާނަ: ''ޚަލްޤުތަކުން ކަށްވަޅުތަކުން ނުކުމެ، ޤިޔާމަތް ދުވަހު އެ އެންމެން، ﷲ ގެ ޙަޟްރަތުގައި ހިސާބު ބެއްލެވުމަށް ފާޅުވާނެއެވެ. އެ ހިނދު، ތަބާވީމީހުން ތަބާވާ މީހުންނާ ދިމާއަށް ބުނާނެއެވެ: އަހަރެމެން ދުނިޔޭގައި އުޅުނު އިރު އުޅުނީ ކަލާމެންނަށް ތަބާވެގެން ކަލޭމެން ބުނި ގޮތަކަށް ކަންތަށް ކޮށްގެނެވެ. ކަލޭމެން ކުރި އަމުރަކަށް ކިޔަމަންވެގެނެވެ. ވީމާ، މި އަދު، ﷲ ގެ ޢަޛާބުން ކުޑަމިންވަރެއް ނަމަވެސް، އަހަރެމެންގެ ކިބައިން ދުރުކޮށްލަ ދެވިދާނެހެއްޔެވެ؟ ދުނޔޭގައި އުޅުނު އިރު އެކަމަށް ކަލޭމެން ވަޢްދުވީމު ނޫންހެއްޔެވެ؟...'' (އިބްރާހީމް: 21)\nނަމަވެސް، އެ މީހުން އެ މީހުންނަށް ތަބާވި މީހުންގެ ކިބައިން ބަރީއަވެގަންނާނެއެވެ. އަދި ދުނިޔޭގައި އެ މީހުންނަށް ތަބާވެ އެ މީހުންގެ ޚިދުމަތުގައި ތިބި މީހުންނަށް ޤިޔާމަތް ދުވަހު ކޮށްދެވޭނެ އެއްވެސް ކަމެއް ނެތްކަމާއި، އަމިއްލަ ނަފްސަށް ވެސް އަދި އެހެން މީހަކަށް ވެސް ވެދޭނެ ނަޞްރެއް ނެތް ކަން އިޢްތިރާފު ވާނެއެވެ. އަދި މި ހުރިހާ އެންމެން ނިކަމެތިކަމާއި ކިޔަމްތެރިކަމާ އެކީ، ޢާލަމްތަކުގެ ވެރި އެއްކައުވަންތަ ރަސްކަލާނގެ ކުރިފުޅުމަތީ ހުއްޓިތިބޭނެއެވެ. ދުނިޔޭގައި އިލާހުންތަކެއް ކަމަށް ބެލީ، ބޭކާރު އެއްޗެހިތަކެއް ކަން އެ ދުވަހު އެނގޭނެއެވެ. ބާޠިލު ދޮގު ޒަޢާމަތްތައް ފޮހެވިގެންދާނެއެވެ. ކާފިރުން އަޅުކަންކުރަމުން އައި މަޚްލޫޤާތުތަކާއި އެ މީހުންނާ ދެމެދު އޮތް ޝައިޠާނީ ގުޅުން ބުރިވެގެން ދާނެއެވެ. ބާޠިލު ގޮތުގައި އަޅުކަންކުރެވުނު ކޮންމެ އެއްޗެއް ވެސް، އަޅުކަންކުރި މީހުންގެ ކިބައިން ބަރީއަވާނެއެވެ. މީހުންތައް ހައްލަން ދުނިޔޭގައި ހަދައި އުޅުނީ ހުސް ދޮގުކަމަށް، ޝައިޠާނާ ވެސް އިޢްތިރާފުވާނެއެވެ.\nوَقَالَ الشَّيْطَانُ لَمَّا قُضِيَ الأَمْرُ إِنَّ اللَّهَ وَعَدَكُمْ وَعْدَ الْحَقِّ وَوَعَدْتُكُمْ فَأَخْلَفْتُكُمْ وَمَا كَانَ لِي عَلَيْكُمْ مِنْ سُلْطَانٍ إِلاَّ أَنْ دَعَوْتُكُمْ فَاسْتَجَبْتُمْ لِي فَلا تَلُومُونِي وَلُومُوا أَنْفُسَكُمْ\nއާޔަތުގެ ތަފްސީރީ މާނަ: ''މާތް ﷲ، ޚަލްޤުތަކުންގެ ހިސާބު ބައްލަވައި ނިޔާކަނޑައަޅުއްވައި އަދި ސުވަރުގެވެރިން ސުވަރުގެ ވަދެ، ނަރަކަވެރިން ނަރަކައަށް ވަދެ ނިމުނީމާ، ޝައިޠާނާ ބުނާނެއެވެ: އަލުން ދިރުއްވުމާއި، ޖަޒާދެއްވުމާއި ނަރަކަވެރިން ނަރަކަ އަށް ވެއްދެވުމާއި މެދު، ﷲ ކަލޭމެންނަށް ވަޢްދުވެވަޑައިގަތީ ތެދު ވަޢްދެކެވެ. މަރުވުމަށްފަހު ދިރުމެއް ނެތް ކަމަށާއި، އަދި ދުނިޔޭގައި ކުރާ ކަމަކަށް ޖަޒާ ދިނުމެއް ނޯންނާނޭ ކިޔާފައި، ކަލޭމެންނަށް އަހަރެންވީ ދޮގު ވަޢްދެކެވެ. މަގުފުރެދުމަށް ކަލޭމެންނަށް ގޮވައިލުން ފިޔަވައި، ކަލޭމެންގެ މައްޗަށް، އެހެން އެއްވެސް ބާރެއް އަހަރެންނަކަށް ލިބިގެން ނުވެއެވެ. އަހަރެން ގޮވާލިހާއިރުން ކަލޭމެން އަހަރެންނަށް ތަބާވީއެވެ. ވީމާ އަހަރެން ކުށްވެރިނުކުރާށެވެ. އަމިއްލަ ނަފްސު ކުށްވެރިކުރާށެވެ. ކުށަކީ ކަލޭމެންގެ ކުށެވެ.'' (އިބްރާހީމް: 22)\nޤިޔާމަތް ދުވަހު ކޮންމެ އިންސާނަކު ވެސް، ހިސާބު ބެއްލެވުމަށް ހުއްޓި ހުންނަންޖެހޭނެއެވެ. މިކަމަށްޓަކައި ޢަދުލުގެ ތިލަފަތެއް ބެހެއްޓޭނެއެވެ. އޭގައި ރެވިފުކެއްގެ މިންވަރު ވެސް، ނުވަތަ ޒައްރެއްގެ މިންވަރުވެސް، އަދި ކީއްކުރަން ޒައްރައެއްގެ ތެރޭގައި އޮންނަ އިލެކްޓްރޯނެއްގެ މިންވަރުވެސް، އަދި މިއަށް ވުރެ ކުޑަ އެއްޗެއް ހުރިއްޔާ، އެ ވަރު ވެސް، މީޒާން ނުކުރެވި ގެއްލިގެން ނުދާނެއެވެ. މީހާ ކޮށްފައިވާ ހުރިހާ ކަމެއް ގުނި ލިޔެވިފައި ހުންނާނެއެވެ. އަދި އެ ދުވަހު އެ ޢަމަލުތަށް އޭނާއަށް ހުށައެޅޭނެއެވެ. އެކަންތައް އޭނާ ކުރި ހާލަތާއި، އޮތް ހެޔޮ ނިޔަތާއި، ހިތުގެ އިޚްލާޞްތެރިކަން ހާމަކުރެވޭނެއެވެ. މިފަދަ ކަމެއް ނަމަ އެވާނީ، އޭނާގެ ހެޔޮ ޢަމަލުގެ ތިލަފަތަށް އިތުރުވާ އެއްޗަކަށެވެ. އަދި ހަމަ އެހެންމެ، އޭނާގެ ހިތުގައިވާ މުނާފިޤުކަމާއި ދެއްކުންތެރިކަން ވެސް ހާމަކުރެވޭނެއެވެ. މިފަދަ ކަމެއް ނަމަ އެވާނީ، އޭނާގެ ނުބައި ޢަމަލުތަކުގެ ތިލަފަތަށް އިތުރުވާ އެއްޗަކަށެވެ.\nއެ ދުވަހު އޮންނާނީ ޢަދުލުވެރި ޙުކުމްކުރުމެކެވެ. އިންސާނާ ދުނިޔޭގައި ކޮށްފައިވާ ހެޔޮ ޢަމަލާއި، އޭނާ އެދިއެދި ހުންނަ ﷲ ގެ ޢަފޫކުރެއްވުމާއި، އުއްމީދު ކުރާ ﷲ ގެ ރަޙްމަތްފުޅު ނޫން އެހެން އެއްވެސް އެއްޗަކުން، އެ ދުވަހު މަންފާއެއް ނުކުރާނެއެވެ. ދުނިޔޭގައި އުޅުނު އިރު ކިތަންމެ މުއްސަންޖަސް، ﷲ އަށްޓަކައި އަދި އެކަލާނގެ މަގުގައި އެ ފައިސާ ހޭދަކޮށްފައި ނުވާނަމަ، ހިސާބު ބެއްލެވޭ ދުވަހު އެއިން ލިބޭނެ ނަފާއެއް ނޯންނާނެއެވެ. ދުނިޔޭގައި ކިތަންމެ ޝާނާއި ޝައުކަތު ބޮޑަސް، ހެޔޮގޮތުގައި އެ ކަން ބޭނުންކޮށްފައި ނުވާނަމަ، އެ ދުވަހު އެއިން އޭނާއަށް ލިބޭނެ އެހީތެރިކަމެއް ނޯންނާނެއެވެ. އެ ދުވަހު އެކަކު އަނެކަކަށް އެހީތެރިވުމަކީ، ނުކުޅެދޭނެ ކަމެކެވެ. އެކަކު އަނެކަކަށް ދޭނެ އެއްޗެއް ނޯންނާނެއެވެ. ﷲ ގެ އިޒުނަފުޅު ލިބިގެން ނޫނީ، އެއްވެސް މީހަކަށް އެއްވެސް މީހަކަށް ޝަފާޢަތްތެރިއެއް ނުވެވޭނެއެވެ.\nއާޚިރަތުގެ ޝަފާޢަތަކީ، ދުނިޔޭގައި އޮންނަފަދަ ޝަފާޢަތެއް ނޫނެވެ. ދުނިޔޭގައި ޝަފާޢަތްތެރިވާ މީހާ، ވެރިޔާ ގާތަށް ގޮސް، ކުށްވެރިއާގެ ރަނގަޅުކަމުގެ ވާހަކަ ދައްކައި އޭނާ ކުށުން ބަރީއަކަމަށް ދައްކަފާނެއެވެ. އޭނާ ބޭނުން މުވައްޒަފަކަށް ރަނގަޅު ގޮތް ހަދައިދީ، ތުހުމަތުކުރެވޭ މީހަކު ބަރީއަކުރެވިދާނެއެވެ. ނަމަވެސް، އާޚިރަތް ދުވަހު ޝަފާޢަތް ލިބޭނީ، މާތް ﷲ ގެ ރަޙްމަތްފުޅުން އެ މީހަކަށް ޢަފޫކުރައްވަން އިރާދަކުރެއްވުމުންނެވެ. އެ ދުވަހު ޝަފާޢަތްތެރި ވެވޭނީ، އެކަލާނގެ ދީލަތިފުޅުކަމުން ދެއްވާ މި ޢަފޫ ލިބުމުގެ ސަބަބެއް ކަމުގައި ލައްވާ، އަދި އެކަމަށް އިޒުނަފުޅު ދެއްވާ މީހަކަށެވެ. ވީމާ ޝަފާޢަތްތެރިވާ މީހާ، ޝަފާޢަތްތެރިވަނީ ﷲ ގެ އިޒުނަފުޅާއި ލައިގެން، އެކަލާނގެ އަމުރުފުޅަށެވެ.\nދުނިޔޭގެ ޢަދާލަތަކީ، ޙުކުމް ކުރަން އިންސާނުން ތިބޭ، އޭގެ ޢަދުލުވެރިކަމަށް ވަކި ހައްދެއްވާ ތަނެކެވެ. ބައެއް ފަހަރު އެނގިގެންނާއި ނޭނގިނަމަވެސް، ނުބައިކޮށް ޙުކުމްކުރެވޭ ތަނެކެވެ. މައްސަލައެއް ސާބިތުކުރަން ދައްކަން ޖެހެނީ މާއްދީ ހެކިތަކެކެވެ. އަދި ހެއްކަކަށް ދެއްކޭ އެއްޗެހި ނުވަތަ ވަސީލަތްތައް ވަރަށް ހަންޏެވެ. ނަމަވެސް ޤިޔާމަތް ދުވަހުގެ ޢަދާލަތުގެ ޤާޟީއަކަށް ހުންނަވާނީ، ޢާލަމްތަކުގެ ވެރިރަސްކަލާނގެއެވެ. އަދި އެ ޢަދާލަތުގެ ޢަދުލުވެރިކަމަކީ ނިމުމެއް ނެތް ޢަދުލުވެރިކަމެވެ. ހެކިވާނީ ނަބީބޭކަލުންނާއި، މީހާގެ ޢަމަލުތައް ލިޔުއްވަން އުޅުއްވި މަލާއިކަތް ބޭކަލުންނާއި، އޭނާ ކުރި ހުރިހާ ކަމެއްގެ ތަފާސްހިސާބުތައް ލިޔެވިފައިވާ ފަތްކޮޅުތަކެވެ. އަދި ކުށްވެރިން އަމިއްލައަށް ވާ އިޢްތިރާފާއި، ކުށް ކުރި ގުނަވަންތަކެވެ.\nޤިޔާމަތް ދުވަހު ހިސާބު ބައްލަވާ ވަގުތު ޖެހުމުން، ﷲ އެތަނަށް ނަބީބޭކަލުން ޙާޟިރުކުރައްވާނެއެވެ.\nއާޔަތުގެ ތަފްސީރީ މާނަ: ''އަދި ޤިޔާމަތް ދުވަހުން، ޚަލްޤުތަކުންގެ ހިސާބުބައްލަވައި ޙުކުމްކުރެއްވުމަށް، ﷲ -ސުބުޙާނަހޫ ވަ ތަޢާލާ- ފާޅުވެވަޑައިގެންފި ހިނދު ދުނިޔެ އަލިވެގެންދާނެއެވެ. އަދި މީސްތަކުންގެ ފަތްކޮޅުތައް މަލާއިކަތުން ފަތުރާލައްވާނެއެވެ. އަދި ނަބީބޭކަލުންނާއި، އަޅުތަކުންގެ ޢަމަލުތައް ލިޔުއްވަމުން އެކަންތަކަށް ހެކިވެރިވެވަޑައިގަންވަމުން ދިޔަ މަލާއިކަތްބޭކަލުން، ގެނެވޭނެއެވެ. ކޮންމެ ނަބިއްޔަކު ވެސް، އެ ނަބިއްޔެއްގެ ޤައުމުގެ މީހުން، ރިސާލަތަށް ދިން އިޖާބައަށް ހެކިވެރިވެ ވަޑައިގަންނަވާނެއެވެ.'' (އައްޒުމަރު: 69)\nއަދި ކޮންމެ އުއްމަތެއްގެ ބަޔަކުވެސް، ޙުކުމްކުރެވޭނީ އެ އުއްމަތުގެ ޝަރީޢަތާ އެއްގޮތްވާ ގޮތުގެ މަތިން، އެބައެއްގެ ނަބިއްޔާގެ ޙާޟިރުގައެވެ.\nއާޔަތުގެ ތަފްސީރީ މާނަ: ''އަދި ޤިޔާމަތް ދުވަހުން، ކޮންމެ މިއްލަތެއްގެ އަދި ކޮންމެ ދީނެއްގެ ބަޔަކު ވެސް ކަކޫޖަހައިގެން ތިބޭތަން -ކަލޭގެފާނަށް- ފެނިވަޑައިގަންނަވާނެއެވެ. ކޮންމެ އުއްމަތެއްމެ، އެ އުއްމަތެއްގެ ޢަމަލުތައް ލިޔެވިގެންވާ ފަށްފުށުގެ ކުރިމައްޗަށް ޙާޟިރުކުރުވޭނެއެވެ. އަދި އެ މީހުންނަށް ބުނެވޭނެއެވެ: މިއަދު ޖަޒާދެވޭނީ ކަލޭމެން ކޮށްއުޅުނު ޢަމަލުތަކަށެވެ.'' (އަލްޖާޘިޔާ: 28)\nއާޔަތުގެ ތަފްސީރީ މާނަ: ''ކޮންމެ އުއްމަތެއްގެ ބަޔަކު ވެސް، އެ ބަޔަކަށް ފޮނުއްވުނު ރިސާލަތަށް ޢަމަލު ކުރި ގޮތަކާމެދު ހެކިވެރިވެވަޑައިގަތުމަށް، އެ އުއްމަތެއްގެ ނަބީބޭކަލުން ގެނެވި، އަދި ކަލޭގެފާނުގެ އުއްމަތަށް ހެކިވެރިވެވަޑައިގަތުމަށް ކަލޭގެފާނު ގެނެވޭދުވަހު، ޤިޔާމަތްދުވަހު، މީސްތަކުންގެ ހާލު ހުންނާނީ ކިހިނަކުންތޯއެވެ؟'' (އައްނިސާ:41)\nމި ދުނިޔޭގައި އަހަރެމެން ކުރާ ހުރިހާ ކަމެއް، ފަތްކޮޅެއްގައި މަލާއިކަތްބޭކަލުން ލިޔުއްވަމުން ގެންދަވައެވެ. އަދި އެ އޮންނާނީ އޮޅާލެވިފައެވެ. ވީމާ، އޭގައި ލިޔެވިފައި އޮތީ ކީކޭކަން އެއްވެސް ޚަލްޤަކަށް ނޭނގޭނެއެވެ. ފަތްކޮޅުގައި ލިޔެވިފައިވާ ފާފައަކުން އަޅަކު ތައުބާވެއްޖެނަމަ، ފަތްކޮޅުން އެ ޢަމަލު ފޮހެވޭނެއެވެ. ތައުބާ ނުވާނަމަ، ލިޔެވިފައި އޮތް ގޮތަށް އޮންނާނެއެވެ. ދެން ޙިސާބު ބެއްލެވޭ ދުވަސް އައުމުން، ފަތްކޮޅުތައް ރޫޅާލެވި، އޭގައިވާ ހުރިހާ އެއްޗެއް ހާމަކުރެވޭނެއެވެ. ހަމަ މަދަރުސާ އިމްތިޙާނުގެ ނަތީޖާގައި ވެސް ވާ ގޮތަށެވެ. އިމްތިޙާނުގެ ޖަވާބު ކަރުދާސްތައް ބަލަމުންދާ ދުވަސްކޮޅު، ކުއްޖަކު ފާސްނުވާ ކަން، އެ ބަލާ ބަޔަކަށް ނޫނީ ނޭނގޭނެއެވެ. ނަމަވެސް، އަހަރީ ރިޕޯޓް ދޭ ދުވަހު ނަތީޖާ އިޢްލާނު ކުރުމުން، ފާސް ނުވިއްޔާ ނުވިކަން، ވިއްޔާ ވިކަން އެނގެއެވެ. އަދި ފާސްނުވާ ދަރިވަރު، އޭނާގެ މައިންބަފައިންނާ ރައްޓެހިން ކުރިމަތީ ފަޟީޙަތްވެއެވެ. އެކަމަކު ޤިޔާމަތް ދުވަހު ހިސާބު ބެއްލެވި، ނަތީޖާ ހާމަކުރެވޭނީ ދުނިޔޭގެ އެންމެން ކުރިމަތީގައެވެ. ވީމާ ދުނިޔޭގެ އިމްތިޙާނުން ފާސް ނުވާ މީހުން، އެ ދުވަހު ބޮޑު ފަޟީޙަތަކުން ފަޟީޙަތް ވާނެއެވެ. އަދި ފާސް ނުވާ މީހާ ވެއްޓޭނީ ނަރަކައަށެވެ. ކާފިރެއް ނަމަ، ދެން ދުވަހަކު ވެސް އެތަނުން މިންޖުވުމެއް ނޯންނާނެއެވެ.\nޤިޔާމަތް ދުވަހުން، އަޅުތަކުންގެ ޢަމަލުތައް ލިޔެވިފައިވާ ފަތްކޮޅުތައް ނިއުޅާލެވި، އޭގެ ވެރިންނަށް ބަހާލެވޭނެއެވެ. ކޮންމެ މީހަކަށް ވެސް އެ މީހެއްގެ ފަތްކޮޅު ލިބޭއިރު އޮންނާނީ ނިއުޅިފައެވެ. އަދި ބުނެވޭނެއެވެ:\nاقْرَأْ كِتَابَكَ كَفَى بِنَفْسِكَ الْيَوْمَ عَلَيْكَ حَسِيباً\nއާޔަތުގެ ތަފްސީރީ މާނަ: ''ކަލޭގެ ފޮތް ކަލޭ ކިޔާށެވެ! މިއަދު ކަލޭގެ މައްޗަށް ކަލޭގެ ޢަމަލުތަކާމެދު ހިސާބުކޮށް، ލިބެންޖެހޭ ޖަޒާ ދެނެގަތުމަށް، ކަލޭގެ އަމިއްލަ ނަފްސު ފުދެއެވެ.'' (އަލްއިސްރާ: 14)\nކަނާތު ކޮނޑުގައި ހުންނަވާ މަލާއިކަތްބޭކަލު ލިޔުއްވި، ހެޔޮ ޢަމަލުތައް ބަރުވެއްޖެނަމަ، އޭނާގެ ފަތްކޮޅު ލިބޭނީ ކަނާއަތުންނެވެ. އިމްތިޙާނުގެ ނަތީޖާ ފޯމު ބަލާއިރު ފާސްވެފައި އޮންނަތަން ފެނުމުން ކިޔަވާކުއްޖަކު އުފަލުން އުޅޭ ފަދައިން، އެ ދުވަހު ކަނާއަތުން ފަތްކޮޅު ލިބޭ މީހާ އުފަލުން އުޅޭނެއެވެ. ރައްޓެހި ކުދިންނަށް ފޯމު ދައްކަ ދައްކާފައި، ފާސްވީތީ ފަޚުރުވެރިވެގެން އުޅޭގޮތަށް، ޤިޔާމަތް ދުވަހު ކަނާއަތުން ފަތްކޮޅު ލިބޭ މީހާ ވެސް އުފަލުން ގޮސް، އޭނާގެ ފަތްކޮޅު އެހެން މީހުންނަށް ދައްކަމުން ބުނާނެއެވެ:\nفَأَمَّا مَنْ أُوتِيَ كِتَابَهُ بِيَمِينِهِ فَيَقُولُ هَاؤُمْ اقْرَءُوا كِتَابِيَهْ\nމާނައަކީ: ''އޭނާގެ ޢަމަލުތައް ލިޔެވިފައިވާ ފޮތް، ކަނާއަތް ފަރާތުން ލިބޭ މީހުން އުފަލުން ގޮސް ބުނާނެއެވެ: އަހަރެންގެ ފޮތް މި އޮތީއެވެ. އަހަރެންގެ ފޮތް ކިޔާބަލާށެވެ.'' (އަލްޙާއްޤާ: 19)\nވާތު ކޮނޑުގައި ހުންނަވާ މަލާއިކަތްބޭކަލު ލިޔުއްވި، ނުބައި ޢަމަލުތައް ބަރުވެއްޖެނަމަ، އޭނާގެ ފަތްކޮޅު ލިބޭނީ ވާތުންނެވެ. އެ ހިނދު އޭނާއަށް ލިބެން ހުރި ހަލާކެއްގެ ބޮޑުކަން އެނގި، ރޮއެގަންނަމުން ބުނާނެއެވެ:\nيَا لَيْتَنِي لَمْ أُوتَ كِتَابِيَهْ (25) وَلَمْ أَدْرِ مَا حِسَابِيَهْ (26) يَا لَيْتَهَا كَانَتْ الْقَاضِيَةَ (27)\nއާޔަތުގެ ތަފްސީރީ މާނަ: ''އަހަރެންގެ ފޮތް ނުދެއްވިނަމަ، އަދި އަހަރެންގެ ޢަމަލުތަކުގެ ހިސާބު މިއަދު ނޭނގުނުނަމަ ކޮންފަދަތޯއެވެ. ދުނިޔޭގައި މަރުވިފަހަރަކީ އަހަރެންގެ މުޅި ނިމުންކަމަށްވެ، އަލުން ނުދިރުއްވުނުނަމަ ހާދަ ރަނގަޅެވެ.'' (އަލްޙާއްޤާ:25-27)\nކުށްވެރިންތައް ދުނިޔޭގައި ކުރި ހުރިހާ ޢަމަލެއް ފަތްކޮޅުގައި ލިޔެވިފައިވާ ތަން ފެނުމުން އެކަމާ ހައިރާންވެގެން ބުނާނެއެވެ:\nوَوُضِعَ الْكِتَابُ فَتَرَى الْمُجْرِمِينَ مُشْفِقِينَ مِمَّا فِيهِ وَيَقُولُونَ يَا وَيْلَتَنَا مَالِ هَذَا الْكِتَابِ لا يُغَادِرُ صَغِيرَةً وَلا كَبِيرَةً إِلاَّ أَحْصَاهَا وَوَجَدُوا مَا عَمِلُوا حَاضِراً وَلا يَظْلِمُ رَبُّكَ أَحَداً\nއާޔަތުގެ ތަފްސީރީ މާނަ: ''އެ ދުވަހުން ކޮންމެ މީހަކަށް އެ މީހަކު ކުޅަ ޢަމަލުތަކުގެ ފަތްކޮޅު، ކަނާއަތް ފަރާތުން ނުވަތަ ވާއަތް ފަރާތުން ދެވޭހުއްޓެވެ. ދުނިޔޭގައި ނުބައިކޮށް އުޅެފައި އައިތީ، އެ ފޮތުގައި އޮންނާނެ އެއްޗަކާ މެދު، ފާފަވެރިން ބިރުން ތިބޭތަން، ކަލޭގެފާނަށް ފެނިވަޑައިގަންނަވާނެއެވެ. ލޮލުން ފަތް ފެނުމުން އެ މީހުން ބުނާނެއެވެ: އަހަރެމެންނަށް ހުރި ހަލާކެއްގެ ބޮޑުކަމާއެވެ! އަހަރެމެން ކުރި ކިތަންމެ ކުޑަކަމެއް ވިޔަސް، އަދި ކިތަންމެ ބޮޑުކަމެއް ވިޔަސް، ނުހިމަނައި، މި ފޮތް ދޫކޮށްލާފައި ނުވެއެވެ. އެ މީހުން ކުރިހާ ކަމެއް، އެ ފޮތުގައި ލިޔެވިފައިވާތީ އެ މީހުންނަށް ފެންނާނެއެވެ. ކަލޭގެފާނުގެ ވެރިރަސްކަލާނގެ، ހަމަ އެކަކަށްވެސް އަނިޔާވެރިގޮތުން ކަމެއް ނުކުރައްވާހުއްޓެވެ.'' (އަލްކަހްފު: 49)\nއަދި ދުނިޔޭގައި އުޅުނު އިރު، ޝައިޠާނާގެ ވަސްވާސްތަކަށާއި ނުބައިކަންތަކަށް އަމުރުކުރާ ހަވާނަފުސަށް ތަބާވުމުގެ ސަބަބުން، ބޭކާރުވި ފުރުސަތުގެ މައްޗަށް ހިތާމަކުރާނެއެވެ. އަމިއްލަ ނަފުސަށް ނަފްރަތުކުރާނެއެވެ.\nއާޔަތުގެ ތަފްސީރީ މާނަ: ''އެއްކައުވަންތަ ﷲ އަށް އަޅުކަން ނުކޮށް، ޝިރުކުކުރި މީހުން، އެމީހުންނަށް ހުރި ޢަޛާބު ޤިޔާމަތްދުވަހު ފެނުމުން، އެ މީހުން ނަރަކައަށް ވަންނަޖެހުނު ނުބައި ޢަމަލުތައް އަމިއްލަ ނަފްސުތައް ކުރީތީ، އަމިއްލަ ނަފްސު ދެކެވެސް ނަފްރަތުކުރާނެއެވެ. އެހިނދު ނަރަކަ ބަލަހައްޓަވާ މަލާއިކަތްބޭކަލުން އެ މީހުންނާ ދިމާއަށް ވިދާޅުވާނެއެވެ: އީމާންވުމަށް ދުނިޔޭގައި ކަލޭމެންނަށް ގޮވައިލެވުނު ހިނދު ކާފިރުވެގަތުމުން، ކަލޭމެންގެ މައްޗަށް ﷲ ނަފްރަތުވެ ވަޑައިގަތުން، -މިއަދު- ކަލޭމެންގެ އަމިއްލަ ނަފްސުތަކުގެ މައްޗަށް ކަލޭމެން ތިޔަކުރާ ނަފްރަތަށް ވުރެ މާބޮޑެވެ.'' (ޣާފިރު:10)\nހިސާބު ބެއްލެވުމަށްޓަކައި ކާފިރުންތައް އަތުރާލެވުމުން، އެ މީހުން ފައްޓާނީ ކުށަށް އިންކާރުކުރާށެވެ. އަދި ތިމަންނަމެންނަކީ ބަރީއަ ބައެކޭ ކިޔާފައި ހުވާ މައްޗަށް ހުވާކުރާނެއެވެ. ކާފިރުންގެ ޖާހިލުކަމުން އެ ދުވަހު ވެސް އެ މީހުން ހީކުރަނީ، ތިމާމެން މި ތިބީ، ހަމައެކަނި ބޭރުފުށް އެނގޭ، އިންސާނުގެ ތެރެއިންވާ ޤާޟީއެއްގެ ކުރިމަތީގައި ކަމަށެވެ. އެ މީހުން އެ ތިބީ، ނަފްސުތަކުގެ އަޑީގައި ފޮރުވިފައިވާ ތަކެތިވެސް ދެނެވޮޑިގަންނަވާ، ޢާލަމްތަކުގެ ވެރި ރަސްކަލާނގެ ޙަޟްރަތުގައި ކަން، އެ މީހުން ހަނދާން ނައްތާލައެވެ. މި ކަން ސިފަކުރައްވަމުން ﷲ ވަޙީކުރައްވާފައި ވަނީ: يَوْمَ يَبْعَثُهُمْ اللَّهُ جَمِيعاً فَيَحْلِفُونَ لَهُ كَمَا يَحْلِفُونَ لَكُمْ وَيَحْسَبُونَ أَنَّهُمْ عَلَى شَيْءٍ أَلا إِنَّهُمْ هُمْ الْكَاذِبُونَ\nއާޔަތުގެ ތަފްސީރީ މާނަ: ''ހުރިހާ މުނާފިޤުން އަލުން ދިރުއްވި، އެންމެން، އެކަށް، މަޙްޝަރު ކުރެވޭ ދުވަހު ވެސް، ﷲ ގެ ޙަޟްރަތުގައި ހުވާކޮށްފައި ބުނާނީ، ތިމަންމެންނަކީ މުއުމިނުން ކަމަށެވެ. އެއީ ހަމަ ދުނިޔޭގައި ވެސް ކަލޭމެން މުއުމިނުން ގާތު، ހުވާކޮށްކޮށްފައި ތިމަންމެނީ މުއުމިނުންނޭ ބުނެއުޅުނު ފަދައިންނެވެ. އަދި މުނާފޤިުން އެ ދުވަހު ވެސް ހީކުރަނީ، ދުނިޔޭގައި މުސްލިމުން ގާތު ހުވާކޮށްގެން މަންފާއެއް ކުރި ގޮތަށް، ޤިޔާމަތް ދުވަހު ﷲ ޙަޟްރަތުގައި ވެސް މަންފާއެއް ކޮށްފާނެ ކަމަށެވެ. އެ މީހުންނަކީ ދޮގު ހެދުމުގައި އެފަދައެއް ނެތް ދޮގުވެރިންނެވެ.'' (އަލްމުޖާދިލާ: 18)\nއާޔަތުގެ ތަފްސީރީ މާނަ: ''ޝިރުކުކުރި މީހުން ގާތު، ކަލޭމެން ﷲ ގެ ޝަރީކުންތަކެއް ކަމަށް ހީކޮށް އުޅުނު ތަކެތި ކޮބައިހޭ އަހައި، ޤިޔާމަތް ދުވަހު ސުވާލުކޮށް އިމްތިޙާނު ކުރެވުނީމާ، އެ މީހުން ޝިރުކު ކުރިކަމަށް އެއްބަހެއް ނުވާނެއެވެ. އަދި، ތިމަންމެންނަކީ ޝިރުކުކުރި ބައެއްކަމުގައި ނުވަމޭ ކިޔައި، ﷲ ގަންދީ ހުވާކުރާނެއެވެ.'' (އަލްއަންޢާމް: 23)\nމި މީހުންގެ ކަންތައް މިހިސާބަށް ދިއުމުން، ﷲ އެ މީހުންގެ ދޫ ބަންދުކުރައްވާ، ނުބައި ޢަމަލުތައް ކުރި ގުނަވަންތައް އެކަމަށް އިޢްތިރާފުވުމަށް، ގުނަވަންތަކަށް އަމުރުކުރައްވާނެއެވެ. އެހިނދު އަތުން ކުރި ނުބައި ކަންތަކަށް، އަތް އިޢްތިރާފުވެއެވެ. ޙަރާމް ކަންތައް ކުރަން ހިނގާފައި ދިޔަ ފައި، އެ ކަންތަކަށް އިޢްތިރާފުވެއެވެ.\nއާޔަތުގެ ތަފްސީރީ މާނަ: ''މިއަދު، އެބައިމީހުންގެ އަނގަތަކުގައި، ތިމަންރަސްކަލާނގެ ސިއްކަ ޖައްސަވައި ބަންދުކުރައްވަމެވެ. އަދި، އެބައިމީހުންގެ އަތްތަކުން ކުރި ކަންތައްތަކާއި ބެހޭގޮތުން، އެ އަތްތައް ތިމަންރަސްކަލާނގެ ރަސްކަންފުޅާއި ވާހަކަދައްކައެވެ. އަދި ނުބައިކަންތައްތައް ކުރަން ހިނގާފައި ދިޔަ އެމީހުންގެ ފައިތައް، އެ މީހުން ކުޅަ ކަންތަކަށް ހެކިދެއެވެ.'' (ޔާސީން: 65)\nއާޔަތުގެ މާނަ: ''ނަރަކައިގެ ޢަޛާބަށް އެބައިމީހުން ޙާޟިރުވުމުން، އެބައިމީހުންގެ ކަންފަތްތަކާއި، އެބައިމީހުންގެ ލޯތަކާއި، އެބައިމީހުންގެ ހަންތައް، އެބައިމީހުންގެ ޢަމަލުތަކަށް ހެކިކުރެތެވެ.'' (ފުއްޞިލަތު: 20)\nދެން އިޤްރާރު ނެގި، އެ މީހުންގެ މައްޗަށް ކުށް ސާބިތުވީމާ، އަމިއްލަ ގުނަވަންތައް ދެކެ ރުޅި އައިސް އެއްޗެހި ކިޔުމުގެ ގޮތުން އަބާއްޖަވެރިން ބުނާނެއެވެ:\nوَقَالُوا لِجُلُودِهِمْ لِمَ شَهِدْتُمْ عَلَيْنَا قَالُوا أَنطَقَنَا اللَّهُ الَّذِي أَنطَقَ كُلَّ شَيْءٍ\nއާޔަތުގެ މާނަ: ''އެބައިމީހުންގެ ހަންތަކަށް އެބައިމީހުން ބުނާނެތެވެ: ކަލޭމެން ތިމަންމެންގެ މައްޗަށް ހެކިދިނީ ކީއްވެގެންހެއްޔެވެ؟ ޖަވާބުގައި ހަންތައް އެ މީހުންނާ ދިމާލަށް ބުނާނެއެވެ: ހުރިހާތަކެއްޗަކަށް ވާހަކަ ދެއްކުން ލެއްވެވި ފަރާތް ކަމުގައިވާ މާތް ﷲ، ތިމަންމެން ލައްވާ ވާހަކަ ދެއްކުވީއެވެ.'' (ފުއްޞިލަތު: 21)\nﷲ ގެ އަމުރުފުޅަށް ނުކިޔަމަންތެރިވި މީހުން، ދުނިޔޭގައި އުޅުނު އިރު ފާޙިޝްކަންތައް ކުރީ ސިއްރުގައެވެ. އެ މީހުން ހީކުރީ މީހުންނަށް ސިއްރުކުރެވުނީމާ، ﷲ އަށް ވެސް ސިއްރު ކުރެވިދާނެ ހެންނެވެ. އިންސާނުންގެ މިންގަޑުން ބަލާލިއަސް، މިކަން މިގޮތަށް ﷲ އަށް ސިއްރު ނުކުރެވޭނެކަން އެބަ އެނގެއެވެ. މިސާލަކަށް ޓީވީއަށް ވިސްނާލަބަލަށެވެ! ޓީވީ ޕުރޮގުރާމު ގެނެސްދޭ މީހާ ހުންނަނީ ބަންދުކޮށްފައި ހުންނަ ސްޓޫޑިއޯއެއް ތެރޭގައެވެ. މީގެ މާނައަކީ އެއްވެސް މީހަކަށް އޭނާ ނުފެނުން ހެއްޔެވެ؟ ނޫނެކެވެ. އެތަކެއް މިލިއަން ބަޔަކަށް އޭނާ ފެނި، ދައްކާ ވާހަކަ އަޑު އިވޭނެއެވެ. މިއީ އިންސާނުގެ ބުއްދިން އުފައްދާ ތަކެތީގައި ހުރި ކުޅަދާނަކަން ކަމަށް ވާއިރު، ހުރިހާ ކަމެއް މޮޅަށް ދެނެވޮޑިގަންނަވާ މާތް ރަސްކާލަނގެ ޢިލްމުފުޅު ކިހާވަރެއްވާނެހެއްޔެވެ؟ ދުނިޔޭގައި ކުރާ ކަންތައް، ﷲ ދެނެވޮޑި ނުގަންނަވާނެ ކަމަށް ހީކުރި މީހުން މަލާމާތާއި ނިކަމެތިކުރެއްވުމުގެ ގޮތުން، ޤިޔާމަތް ދުވަހު ބުނެވޭނެއެވެ:\nއާޔަތުގެ ތަފްސީރީ މާނަ: ''އަބާއްޖަވެރިންގެ މައްޗަށް އެ މީހުންގެ ގުނަވަންތަކާއި ހަންތައް ހެކިވީމާ، އެކަމާ ރުޅިއައިސްގެ އެ މީހުން ވާހަކަ ދެއްކީމާ، ޖަވާބެއްގެ ގޮތުން އެތަކެތި ބުނާނެއެވެ: ކަލޭމެންގެ ކަންފަތްތަކާއި، ލޯތަކާއި، ހަންތައް، ކަލޭމެންގެ މައްޗަށް ހެކިވެރިވެދާނެ ކަމަށް ބިރުން، ކަލޭމެން ފާފަކުރިއިރު އެ ތަކެއްޗަށް ސިއްރެއް ނުކުރަމެވެ. ކިއެއްތަ ކަލޭމެން، ފާޅުގައި ﷲ އަށް ކުފުރުވެރިވެ ފާފަތައް ކޮށް އުޅުނީއެވެ. ކަލޭމެން ހީކޮށްގެން ތިބީ، ކަލޭމެން ކުރާ ހުރިހާ ކަމެއް އެކަލާނގެ މޮޅަށް ދެނެވޮޑިގެން ނުވާކަމަށެވެ. (22) ކަލޭމެންގެ ވެރިރަސްކަލާނގެ އާ މެދު ކަލޭމެން ކުޅަ ކުށް ހީ ގެ ސަބަބުން މިއަދު ކަލޭމެން ވަނީ ހަލާކު ލިބިގެންވާ، ގެއްލުން ލިބެނިވި ބައެއް ކަމުގައެވެ. (23)'' (ފުއްޞިލަތު: 22، 23)\nމީހަކަށް އޭނާގެ ހަންގަނޑާއި ލޮލާއި ކަންފަތަށް ފިލޭނީ ކިހިނެއްހެއްޔެވެ؟! މި ތަކެއްޗާ ދުރުގާ ވަކިން ހުރެ ފާފައެއް ކޮށްލެވިދާނެހެއްޔެވެ؟!\nﷲ އަށް ކުފުރުވެ، ޤިޔާމަތްދުވަހާއި އެ ދުވަހުގެ ހިސާބު ބެއްލެވޭނެ ކަމާމެދު އިންކާރުކުރާ މީހުންގެ ނިމުން އޮތީ މިފަދައިންނެވެ. އާޚިރަތް ދުވަހާއި ޙިސާބު ބެއްލެވުމަށް އީމާން ނުވާ މީހުންނަކީ، މި ދުނިޔެއިން ބޭރުގައިވާ އެއްވެސް ކަމެއް ދެނެގަތުމަށް ނުކުޅެދޭ، ލޮލަށް ފެންނަ ހިސާބަށް ވުރެ ދުރަށް ނުވިސްނޭ ބައެކެވެ. އާޚިރަތް ދުވަހަކީ ކަނޑައެޅިގެން އަންނާނެ ދުވަހަކަށް ވާހިނދު ވެސް، މި މީހުން އެ ދުވަސް ދޮގުކުރެއެވެ. އޭނާ ކުރާ ހުރިހާ ކަމެއް، ﷲ ބައްލަވައިވޮޑިގަނެ އަދި އެކަން ކުރާ ގުނަވަންތައް ހެކިދޭނެ އިރު ވެސް، އެކަން ސިއްރުކުރަން އުޅެއެވެ. އޭނާ ކުރާ ހުރިހާ ކަމެއް ދެކެވޮޑިގަންނަވާ ހެކިވެރިއަކަށް، އަދި އޭނާ ކުރާ ހުރިހާ ކަމަކަށް ހެކިވާ ގުނަވަންތަކަށް ފިލޭނެހެއްޔެވެ؟!\nވީމާ އަހަރެމެންގެ ފާފަތައް ފުއްސަވާދެއްވާ، އަދި ދުނިޔޭގައި އަހަރެމެންގެ ފާފަތަށް ފަރުދާކޮށްދެއްވި ފަދައިން، ޙިސާބު ބައްލަވާ ދުވަހު ވެސް އެ ފަރުދާކޮށް ދެއްވުން އެދި ﷲ އަށް ދުޢާކުރުމަކީ، މި ދުވަހަށް އީމާންވާ މީހުން ކުރަންޖެހޭ ކަމެކެވެ.\nއަހަރެމެން ކުޑައިރު، ބަޔަކު މީހުން މަލާމާތްކުރުމުގެ ގޮތުން ކޮށް އުޅުނު މޮޔަ ސުވާލެއް އޮވެއެވެ: ''އަތާއި ފަޔަކީ އޭގައި ވާހަކަ ދައްކާނެ ދުލެއް ހުރި އެއްޗެއް ނޫނެވެ. ވީއިރު، އާޚިރަތް ދުވަހު އެ ހެކިވެ ވާހަކަ ދައްކާނީ ކިހިނެއްޔެވެ؟'' މިފަދަ މީހުންގެ އަނގަ ބަންދުވާފަދަ 'ވާހަކަ ދައްކާ' އީޖާދުތަކެއް ވަނީ ކުރެވިފައެވެ. މި ހުންނަ ޓޭޕު ރިކޯޑާއި، ފިލްމާއި، ކެމެރާއި، ސިނަމާއަށް ވިސްނާލަބަލާށެވެ. ބެންކުފަދަ ތަންތާގައި، ލޮލަށް ނުފެންނަ 'އިންފްރާ ރެޑު' ދޯދިތަކަކުން ތަސްވީރުކުރާ ސިއްރު ކެމެރާތަކެއް ހުރެއެވެ. ވަގަކު އެތަނަށް ވަދެ ކުރާ ހުރިހާ ހަރަކާތަކާއި، އަނެއް ބައިވެރިއާއާ ދެއްކި ވާހަކަ ވެސް ފިލްމަށް ރިކޯޑުކުރެވިފައި ހުރެއެވެ. ވައްކަން ނުކުރަމޭ ބުނެ ދޮގު ހަދައިފިއްޔާ، އެ ފިލްމު ދައްކައި އޭނާގެ ކުށް ސާބިތުކުރެވިދާނެއެވެ. ވީމާ، އަތާއި ފައި ހެކިނުވާނެ ކަމަށް ބުނާ މީހުންގެ މައްޗަށް ހުރި ހުއްޖަތެއް ކަމުގައި މިފަދަ އީޖާދުތައް ފުދެއެވެ. އެހެންޏާ ފަހެ، ވައްކަން ކުރި މީހާ ދެއްކި ވާހަކައާއި ކުރި ކަންތައް ރިކޯޑުކުރެވި ލިޔެވި، އޭނާ އެކަން ކުރިކަމަށް ހެކިވެ 'ވާހަކަ ދައްކާ' ޓޭޕާއި އާލާތްތައް އުފެއްދުމުގެ ޢިލްމާއި ކުޅަދާނަކަން އިންސާނުންނަށް ދެއްވި ﷲ ސުބުޙާނަހޫ ވަތަޢާލާ އަށް، އާޚިރަތް ދުވަހު އިންސާނުންގެ ގުނަވަންތައް ލައްވާ ވާހަކަ ދެއްކުމަށް ނުކުޅެދުންތެރިވެ ވޮޑިގަންނަވާނެހެއްޔެވެ؟! ހަމަހިލާ ނުވާނެއެވެ.\nހިސާބު ބެއްލެވުމުގެ ވައްތަރުތަކެއް ވެއެވެ. ކަނާއަތަށް ފަތްކޮޅު ދެވޭ މީހުންގެ ހިސާބު ބެއްލެވުން، ފަސޭހަވެފައި އަވަސް ވާނެއެވެ. ނަމަވެސް، ވާއަތަށް ފަތްކޮޅު ދެވޭ މީހުންގެ ހިސާބު އުނދަގޫވެފައި، ދަތިވާނެއެވެ. ހިސާބު ބެއްލެވުމަށް ފަހު ނުކުންނަ ނަތީޖާއިން، މީސްތަކުން ތިން ބާވަތަކަށް ބެހިގެންދާނެއެވެ. އެއީ ކަނާއަތްފަރާތުގެ މީހުން، ވައަތްފަރާތުގެ މީހުން، އަދި ކުރިއަރައި ދިޔަ ﷲ އާ ކުއްތަން މީހުންނެވެ.\nوَكُنتُمْ أَزْوَاجاً ثَلاثَةً (7) فَأَصْحَابُ الْمَيْمَنَةِ مَا أَصْحَابُ الْمَيْمَنَةِ (8) وَأَصْحَابُ الْمَشْئَمَةِ مَا أَصْحَابُ الْمَشْئَمَةِ (9) وَالسَّابِقُونَ السَّابِقُونَ (10) أُوْلَئِكَ الْمُقَرَّبُونَ (11)\nއާޔަތްތަކުގެ ތަފްސީރީ މާނަ: ''އަދި ތިޔަބައި މީހުން ތިން ބާވަތަކަށް ވެދެއެވެ. (7) ކަނާތްފަރާތުގެ މަތިވެރި ދަރަޖައިގެ އަހުލުވެރިންނެވެ. އެ މީހުންގެ ދަރަޖައިގެ މަތިވެރިކަމާއެވެ!! (8) އަދި ވާތްފަރާތުގެ ދަށު ދަރަޖައިގެ މީހުންނެވެ. އެ މީހުންގެ ހާލަތުގެ ނުބައިކަމާއެވެ!! (9) އަދި ދުނިޔޭގައި ހެޔޮކަންތައް ކުރުމަށް އަވަސްވެ ކުރިއަރައިދިޔަ މީހުންނަކީ، އާޚިރަތުގައި ވެސް މަތިވެރި ދަރަޖަތަކަށް ކުރިއަރައިދާ މީހުންނެވެ. (10) އެ މީހުންނަކީ، ﷲ ޙަޟްރަތުގައި ކުއްތަންކުރެވިގެންވާ ބައެކެވެ. (އަލްވާޤިޢާ: 7- 11)\nفَأَمَّا إِنْ كَانَ مِنْ الْمُقَرَّبِينَ (88) فَرَوْحٌ وَرَيْحَانٌ وَجَنَّةُ نَعِيمٍ (89) وَأَمَّا إِنْ كَانَ مِنْ أَصْحَابِ الْيَمِينِ (90) فَسَلامٌ لَكَ مِنْ أَصْحَابِ الْيَمِينِ (91) وَأَمَّا إِنْ كَانَ مِنْ الْمُكَذِّبِينَ الضَّالِّينَ (92) فَنُزُلٌ مِنْ حَمِيمٍ (93) وَتَصْلِيَةُ جَحِيمٍ (94)\nއާޔަތްތަކުގެ ތަފްސީރީ މާނަ: ''މަރުވި މީހާއަކީ، ކުއްތަންކުރެވިގެންވާ ކުރިއަރައިދިޔަ މީހުންގެ ތެރެއިންވާ މީހެއް ނަމަ، ފަހެ އޭނާ މަރުވާ ހިނދު، ތަނަވަސް ރަޙްމަތާއި، ހިތް އެދޭފަދަ އުފާވެރިކަން ހުއްޓެވެ. އަދި އާޚިރަތުގައި ނިޢްމަތުގެ ސުވަރުގެ ހުއްޓެވެ. އަދި މަރުވި މީހާއަކީ، ކަނާތްފަރާތުގެ މީހުންގެ ތެރެއިންވާ މީހެއް ނަމަ ބުނެވޭނެއެވެ: ކަނާތްފަރާތުގެ މީހުންގެތެރެއިން ކަލޭ ވީތީ، ކަލެއަށް ސަލާމަތްކަމާއި އަމާންކަން ހުއްޓެވެ. އަދި މަރުވި މީހާއަކީ، އަލުން ދިރުއްވުން ދޮގުކުރާ، މަގުފުރެދިގެންވާ މީހުންގެ ތެރެއިންވާ މީހެއްނަމަ، ފަހެ އޭނާއަށް ކެކިކެކި ހުންނަ ހޫނުފެނުގެ މެހުމާންދާރީއެއް ވެއެވެ. އަދި ނަރަކައިގެ އަލިފާނުން ހަނާވުން ވެއެވެ.'' (އަލްވާޤިޢާ: 88 - 94)\nހިސާބު ބެއްލެވުމަށް ފަހު، އެންމެންވެސް ދާނީ ނަރަކަ މަތީ އޮންނަ ޞިރާޠު މަގުންނެވެ. ކޮށްފައިވާ ހެޔޮކަންތަކާ އެއްވަރަކަށް، އެ މަގު ކަޑައްތު ކުރެވޭ އަވަސްމިން އިތުރުވާނެއެވެ. ދުނިޔޭގައި ހެޔޮކަންތައް ގިނައިން ކުރި މީހުން ދާލެއް އަވަސްވާނެއެވެ. ހެޔޮކަންތައް މަދުވާ ވަރަކަށް، ދެވޭލެއް ލަސްވާނެއެވެ. ވީމާ މި މަގު ކަޑައްތު ކުރާއިރު، ނަރަކައަށް ނުވެއްޓި ސަލާމަތް ވެވޭނީ ތަޤުވާވެރިންނަށެވެ. ކުށްވެރިންތައް ދާނީ ނަރަކައަށް ވެއްޓެމުންނެވެ. މާތް ﷲ ވަޙީކުރައްވާފައި ވަނީ:\nوَإِنْ مِنْكُمْ إِلاَّ وَارِدُهَا كَانَ عَلَى رَبِّكَ حَتْماً مَقْضِيّاً (71) ثُمَّ نُنَجِّي الَّذِينَ اتَّقَوْا وَنَذَرُ الظَّالِمِينَ فِيهَا جِثِيّاً (72)\nއާޔަތުގެ ތަފްސީރީ މާނަ: ''އެންމެހާ މީސްތަކުންނެވެ. ކަލޭމެންގެ ތެރެއިން އެކަކު ވެސް، ނަރަކަ މަތީގައިވާ ޞިރާޠު މަގު ހުރަސް ނުކޮށް ނުދާނެއެވެ. ކޮންމެ މީހަކު ވެސް އެ މީހެއް ކުޅަ ހެޔޮ ޢަމަލާ އެކަށީގެންވާ ގޮތަކަށެވެ. މިއީ، މާތް ﷲ ނިންމަވާ ކަނޑައަޅުއްވާފައިވާ ކަމެކެވެ. ޝައްކެއްވެސް ނެތި މިކަން ވާނެއެވެ. * ދެން އެ މީހުން ހެއްދެވި ކަލާނގެއަށް ކިޔަމަންގަނެ، ފާފަތަކުން ދުރުވެ ތަޤްވާވެރިވީ މީހުން، އެ މަގުން ތިމަންރަސްކަލާނގެ މިންޖު ކުރައްވާހުށީމެވެ. އަދި ﷲ އަށް ކުފުރުވެ އަމިއްލަ ނަފްސުތަކަށް އަނިޔާވެރިވެގަތް މީހުން، ބިންމައްޗަށް ކަކޫ ޖެހި ނިކަމެތިވެގެންވާ ހާލު ދެމިތިބުމަށް ދޫކޮށްލައްވާހުށީމެވެ.'' (މަރްޔަމް: 71، 72)\nއަދި އައްތަކާޘުރު ސޫރަތުގައި ﷲ ވަޙީކުރައްވާފައި ވެއެވެ:\nلَتَرَوْنَ الْجَحِيمَ (6) ثُمَّ لَتَرَوْنَهَا عَيْنَ الْيَقِينِ (7)\nއާޔަތުގެ މާނަ: ''ހަމަކަށަވަރުން ތިޔަބައި މީހުން ނަރަކަ ދެކޭނެއެވެ. (6) އަދި އެއަށް ފަހު، ޝައްކެތް ވެސް ނެތި އެ ދެކޭނެއެވެ. '' (އައްތަކާޘުރު: 6، 7)\nއަހަރެންނަށް ހީވާގޮތުން ނަމަ، މި ތާނގައިވާ ފުރަތަމަ ދުށުމަކީ، ތަޤުވާވެރިން ނަރަކަ މަތިން ސަލާމަތްވެގެން ދާއިރު ފެންނަ ފެނުމެވެ. ދެވަނަ ފެނުމަކީ، އަނިޔާވެރިން ނަރަކަ މަތިން ދަނިކޮށް ނަރަކައަށް ވެއްޓުމުން ފެންނަ ފެނުމެވެ. އާޔަތުގައިވާ ފެނުމުގެ މާނައަކަށް ވެދާނެ އަނެއް މާނައަކީ، ހިސާބު ބެއްލެވުމުގެ ކުރިން ނަރަކަ ގެނެވޭ ވަގުތު ފެންނަނަ ފެނުމަކާއި، ނަރަކައަށް ވަނުމަށް ފަހު ފެންނަ ފެނުމެކެވެ. އާޔަތުގެ މާނަ މޮޅަށް ދެނެވޮޑިގަންނަވަނީ މާތް ﷲ އެވެ.\n ފޮތުގެ ކުރީކޮޅުގައި އަހަރެންގެ ވާހަކަ އަމާޒުކޮށްފައި ވާނީ، މުސްލިމުންގެ އިތުރަށް އަދި ޣައިރު މުސްލިމުން ވެސް ޝާމިލުވާ ގޮތަށެވެ. އެހެންވެ އޭގައި، ޤުރުއާނާއި ޙަދީޘުން ނަގާ ދަލީލުތަކަށް ވުރެ ގިނައިން ގެނެސްފައި ހުންނާނީ ބުއްދީގެ ދަލީލުތަކެވެ. ނަމަވެސް، އީމާންކަމާ ބެހޭ ގޮތުން މި އަންނަ ބައިތަކުގައި ވާހަކަ ދައްކާއިރު، ބޮޑަށް އަހަރެން ގެންނާނީ ޤުރުއާނާއި ޙަދީޘުގެ ދަލީލުތަކެވެ. އެއީ ބޮޑަށް މި ވާހަކަ އަމާޒުކުރަނީ، މި ކަމަށް އީމާންވާ މުއުމިނުންނަށް ކަމަށް ވާތީއެވެ. (ޝައިޚް)\nހިސާބު ބެއްލެވުމަށް ފަހު، އެންމެންވެސް ދާނީ ނަރަކަ މަތީ އޮންނަ ޞިރާޠު މަގުންނެވެ. ކޮށްފައިވާ ހެޔޮކަންތަކާ އެއްވަރަކަށް، އެ މަގު ކަޑައްތު ކުރެވޭ އަވަސްމިން އިތުރުވާނެއެވެ. ދުނިޔޭގައި ހެޔޮކަންތައް ގިނައިން ކުރި މީހުން ދާލެއް އަވަސްވާނެއެވެ. ހެޔޮކަންތައް މަދުވާ ވަރަކަށް، ދެވޭލެއް ލަސްވާނެއެވެ. ވީމާ މި މަގު ކަޑައްތު


German In Raees Nasheed Ge Thafaath Photo Eh - Vaguthu\nކޮވިޑަށް ޓެސްޓް ކުރާ އަދަދު "ވާނުގައި" -4ގަޑިއިރު ކުރިން\nޖަރުމަނުން ރައީސް ނަޝީދުގެ ތަފާތު ފޮޓޯއެއް\nރައްޔިތުން މަޖިލީހުގެ ރައީސް މުހައްމަދު ނަޝީދު އަވަހާރަކޮށްލަން ދިން ނިރުބަވެރި ހަމަލާއިން ލިބިވަޑައިގެންނެވި ޒަހަމްތަކަށް ފަރުވާ ހޯއްދެވުމަށް އެމަނިކުފާނު މިހާރު ވަޑައިގެން ހުންނެވީ ޖަރުމަންވިލާތުގެ ބާލިންގައެވެ. ނަޝީދު އަވަހާރަކޮށްލަން ދިން ހަމަލާއިން ލިބިވަޑައިގެންނެވި ބޮޑެތި ޒަހަމްތައް ފެންނަ ފޮޓޯތަކެއް އިއްޔެ އާއްމު ކުރެއްވުމުން ގިނަ ބަޔަކަށް ވަނީ "ފުން ހިތާމައެއް" ތަހައްމަލް ކުރަން ޖެހިފައެވެ. ނަމަވެސް މިއަދު އެމަނިކުފާނުގެ ދެބެންދަރިކޮއްކޮ މަޖިލީހުގެ ނައިބު ރައީސް އީވާ އަބްދުﷲ ވަނީ ނަޝީދު އިތުރު ފޮޓޯއެއް އާއްމުކުރައްވާ ސަޕޯޓަރުންނަށް "އުފާވެރިކަން" ގެނެސްދީފައެވެ.\nއީވާ އާއްމު ކުރެއްވި ފޮޓޯއިން ފެންނަނީ ނަޝީދާއި އީވާގެ ފިރިކަލުން އަހްމަދު ޝާހިދު (ސާބެ) އެވެ. ޖަރުމަންގެ ބާލިންގައި ނަގާފައިވާ ފޮޓޯއެއް ކަން ދޭހަކޮށްދިނުން ފިޔަވައި އިތުރު ވާހަކަފުޅެއް އީވާގެ ޓްވީޓްގައި ވިދާޅުވެފައެއް ނުވެއެވެ. ފޮޓޯއިން ފެންނަ ގޮތުގައި ނަޝީދު މިހާރު ހުންނެވީ ބޯ ބާލައިގެންނެވެ. ފޮޓޯ އިން ފެންނަ ގޮތުގައި އެމަނިކުފާނުގެ ސިއްހީ ހާލުކޮޅު ވަރަށް ރަނގަޅެވެ.\nHello Berlin. @MohamedNasheed pic.twitter.com/F7id2mqyTa\n— Eva Abdulla 🎈❓ (@evattey) May 16, 2021\nނަމަވެސް މިރޭ މީސް މީޑިއާގައި ވަނީ ނަޝީދު ސިޑިއަކުން ފައިބާ މަންޒަރު ފެންނަ ވީޑިއޯއެއް އާއްމުވެފައެވެ. އެވީޑިއޯއިން ފެންނަ ގޮތުގައި އަދިވެސް ހިނގައިބިނގައިވެ އުޅުމުގައި ނަޝީދަށް އުނދަގޫތަކެއް އެބަހުއްޓެވެ.\nހަމަލާގެ ގެއްލުން ބޮޑުކުރަން ބޮމުގެ ތެރެއަށް އަޅާފައި ހުރި ރޭޒާ ފުއްތައް އެމަނިކުފާނުގެ ފުއްމާޕެމާއި ބަނޑާއި ފަޔަށް ވެސް ވަދެފައި ހުއްޓެވެ. ހަށިކޮޅަށް ވަދެފައި ހުރި އެ ރޭޒާ ފުއްތައް ނަގަން ހޭނައްތައިގެން 16 ގަޑިއިރުގެ އޮޕަރޭޝަންތަކެއް އޭޑީކޭ ހޮސްޕިޓަލްގައި ކުރި އެވެ.\nނަޝީދަށް ދިން ހަމަލައާ ގުޅިގެން ތިން މީހަކު ވަނީ ހައްޔަރުކޮށްފަ އެވެ. އެ އެންމެންނަކީ ވެސް ހަރުކަށި ފިކުރަށް ތަބާވާ ބައެއްކަން މިހާތަނަށް ރަސްމީ އިދާރާތަކުން އާއްމުކުރި މައުލޫމާތުތަކުން އެނގެ އެވެ. މައްސަލައިގެ ތަހްގީގާއި ގުޅޭ ގޮތުން މިދިޔަ ހަފްތާ އިން ފެށިގެން ފުލުހުން އިތުރު މައުލޫމާތެއް ހާމައެއް ނުކުރެއެވެ.\nމެއި 16, 2021 21:28\nރާޢްޖެއިން ބޭރުގަ ހުންނަވާއިރު ހާލު ރަގަޅުވުން އަވަސްވާނެ ކަމަށް ފެނޭ . އެތަނުން ލިބޭނެ ސިއްހަތަށް ފައިދާ ހުރި ބުއިންތައްވެސް . ޑރ. ގެ ފަރުވާވެސް ރަގަޅުވާނެ\nމެއި 16, 2021 23:52\nކިހިނެތްވެފަތަ އަޅެ މިތިބެނީ...ސިޒޭރިއަން ހަދާ މީހުން ވެސް އަދި ހުޅު އޮޕަރޭޝަން ކުރާ މީހުންވެސް ދެވަނަ ދުވަހު ހިނގާނެ.އެހެންވީމާ މި މުއްދަތުގެ މާތް ﷲ ގެ އިރާދަފުޅާވާގިފުޅާ އެކު ރައީސް ނަޝީދަށް އެ ހިނގެނީ...އިންޝާ ﷲ ދެން އެމަނިކުފާނު ވަޑައިގަންނަވާނީ ކަށިން ހިތްވަރުނެރެގެން އިތުރު ބާރަކާއެކު..އަބަދުވެސް ދުޢާ އަކީ ހެޔޮ ހާލުގައި ލެއްވުން.\nމެއި 16, 2021 21:31\nއީވާ ގަބޫލެއް ނުކުރަން ތިޔަކީ ކެނެރީ ނަޝީދު ކަމަކައް.\nމެއި 16, 2021 21:32\nސަޅި ބޯބާލާލީމަ ހާމާނާ ވަރަށް ވައްތަރު. އަވަސް ޝިފާއަކަށްް އެދެން\nއެމްޑީޕީގެ ރައީސް . ދެން ސާބެ ގޮތަށް އަބަދުވެސް ބޯބާލާފަ ބަހައްްްްޓަވާ\nމެއި 16, 2021 21:34\nރިބް ކަށި ފުނޑިފަ ހުންނަ މީހަކު ކޮޅަށް ހުރެ ހިނގާއިރު ވާނެގޮތް ކިޔާ ދީބަލަ ކޮންމެވެސް ޑޮކްޓަރެއް ޕްލީސް\nމެއި 16, 2021 21:38\nހާމާނު އާ ވައްތަރީ 🤯🤯\nމެއި 16, 2021 22:59\nމުސްލިމުން …ތުނބުޅި ބޭލުމަކީ ހުއްދަ ކަމެއްނޫން…😨😨😨😨\nމެއި 16, 2021 21:47\nދަރި ބުނީ ކޮޅަށް ވެސް ނުހުރެވޭ..\nމެއި 16, 2021 21:57\n11 އުންޑައަރައި ހިތާއި، ފުއްޕާމެއާއި، ކުޑަ ގޮހޮރާއި، ބޮޑު ގޮހޮރާއީ، ލިވާ ފަދަ ކިރިޓިކަލް އޯގަންސްތަކަށް އިންތިހާއަށް ގެއްލުން ލިބިގެން 16 ގަޑިއިރުގެ އޮޕަރޭޝަން ކުރަން ޖެހުނު މީހަކު، 10 ދުވަސް ތެރޭ ފައިމައްޗަށް މަގުމަތީ ހިންގާބިގާވެ އުޅުނު މީހަކު މިނޫނީ ދުނިޔޭގައެއް ނެތް. ޖޭވާ މީހުން ހަމަ ޖޭވެ ޖޭވެ ތިބެން ޖެހޭނީ.\nމެއި 16, 2021 22:06\nވ.ބޮޑުތެދެއް. އެކަމަކު ފިރުއަނުހެން މީނަ މިހާރު ގުރުއާނުގެ ހުކުމްތައް ބަދަލުކުރުމުގައި އުޅެނީ.. މާލޭ މީހުން ބޜނުންވާނެ ގޮތޯ އެއީ..\nމެއި 17, 2021 02:49\nކަލޭ އަސްލު ހާމާނު ދުށަންތަ ރަމްސިސް2 ހައްހައްހާާ މަގޭ ނަމުން އެހެން މީހަކަށް ނުގޮވާތި!\nމެއި 16, 2021 22:14\nހަމަ ހުސް ދޮގު ކޮބާ މިހާރު ކުރިން ދެއްކި މީހާ ބޯވެސް ބަދަލް ކޮއްފަ އަބަދުވެސް ރައްޔިތުން ނައް އޮޅުވާލުން އަދި ބަޔަކު ފިސާރި އެބަގަބޫލުވެސް ކުރޭ ކިތަންމެ ދޮގެއްހެދިޔަސް އެބައެގޭ އެވެސްދޮގުކަން ރައްޔިތުންނޭވިސްނާލަބަލަ ގައުމު ނެތި ދަނީ ރައްޔިތުން ނިކަމެތިވެއްޖެ ސަލާޖަހާ\nމެއި 17, 2021 09:00\nގަބޫލުކުރަނީ އޭނަޔަށް ސަޖިދަޖަހަންވެސް ފަސްނުޖެ ހޭނެ މީ ހުން...އަނެއް ބަޔަކު ގަބޫލު ނުކުރިޔަސް ގަބޫލު ކުރާކަމަށް މަޖުބޫރުވެފަތިބި މީ ހުން...އަނެއް ބަޔަކު މީޑިޔާތަކުގެ ގަބޫލުކުރާކަމަށް ކޮމެންޓްކުރަނީ ސަރުކާރުދެކެ ބިރުން..އީވާ އާ އޭނަގެ ފިރިކަލުންނަކީ ކުރިންވެސް ޑްރާމާ ކުޅެފަތިބި ދެމަފިރިކަނބަލުން..ދުންޔާމައުމޫނުގެ ދެމަރިކަނބަލުންނަވެގެން...ދެން ނަޝީދަކީ ޔޫކޭގަ ތިފަދަ ކުރުފިލްމެ ކުޅެގެން މަޝް ހޫރުވި ބޭފުޅެ މައިބަދަ އޮޕަރޭޝަން ކުރިކަމަށް ހެދިގެން..ކޯޓުކުރިމައްޗަށް ވެއްޓިގެން...ކިތައްމެ ރުޅިއަޔަސް އަ ހަރެންނަ ހެޔޮ ނަޝީދާ ޑޮކްޓަރުންނަ އިތުބާރެނުކުރެވޭނެ..އެމީ ހުން ކަންތައް ކޮއްފަ ކުރިން ހުރިގޮތުން.. އޭޑީކޭއިން ޑޮކްޓަރު ލިޔުންދިނީ ނަޝީދުގެ މައިބަދަ އޮޕަރޭޝަންކުރަން ބޭރަށް ގެންދަން ފުރާނަޔަށް ނުރައްކާވެދާނެތީއޭކިޔާ..އަދީބުގެ ދެލޯ ގްލަކޯމާޖެ ހި ކަނުވެދާނެކަމަށް އައިޖީއެމްއެޗްއިން.... ކާނަލްނާޒިމު ...ގާސިމު....މަ ހުލޫފު....އަލީވަ ހީދު ..މިއީ ހައްތަ ހާ ކޮއްމެވެސް ޑޮކްޓަރަކު ލިޔުންދީގެން ބޭރަށް ފޮނުވާލެނު ބައެއް....ނިކަމެތި އާއްމު މީ ހާ ފަރުވާއެއް ހޯދަން ބޭރަށްދާން އާސަންދަ ހޯދުމަށް ލިޔުމެދިނުމަށް އެދިއްޖެނަމަ ޑޮކްޓަރުންނަ ހީވަނީ އޭނަގެ އަމިއްލަ ޖީބުން ޙަރަދުކުރަން ޖެ ހޭ ހެން ލިޔުންނުދޭން އުޅޭގޮތުން\nމެއި 16, 2021 22:16\nރައީސް ނަސީދަށް ދުޅަހެޔޮ ސިއްހަތަކަށް އެދެން\nމެއި 16, 2021 22:19\nހިއްވަރެއް ހުރި ނަމަ އިދިކޮޅު މިހުންގެ އަނގަމަތީ މަލަން އަޅާ ބަލަ.. މޫނައި ލަކުނު ތަކާއި އެއްކޮށް އިން ވީޑިއޯ ކޮޅެއް ހިއްސަ ކޮށްބަލަ.. ތިޔަހާ އަނިޔާ ވި ނަމަ އެޖަރިމާ އަކީ ބޮޑު ކަމަކަށް ހަދަންވެސް އެހެން ނުހަދަ ނުހުންނަނެކަން ކަށަވަރު..\nމެއި 16, 2021 22:40\nއޭޑީ ކޭ އައިސީޔޫއިންގެންދިޔަމީހާ ހާދައަވަހަ ކަށް ސައިޓްސީންޓްރިޕަ ކަށް ތިޔަދިއައީ ؟؟\nމެއި 16, 2021 22:43\nހުސް ފޭކު ފޮޓޯއާއި ފޭކު ވީޑިއޯ!ވީޑިއޯއިން ފެންނަ މީހާ ނަޝީދަކާއި ވައްތަރެއް ނޫން ފޮޓޯއިން ފެންނަ މީހާވެސް ހުރީ ނަޝީދުގެ ފޮޓޯ އެޑިޓްކޮށްފައި އެއްފަރާތު ތުބުޅިކޮޅެއް ލާފަކަން ފާހަގަ ކުރެވޭ\nމެއި 16, 2021 22:47\nޙުސް ފޭކް. މިހާ ތަނަށް މީނަގެ ބޮޑީ ގާޑުން ނަށް ވީ އެއްވެސް އަނިޔާ އެއްގެ ވާހަކަ އެއް ނެތް. މީނަ އެކަނި މިވަރު ވެފަ.2ދުވަހުން ޖަރުމަނުގަ އެ ދުވެ ނަގަނީ. މާބަޑު މީހަކު ސިޒޭރިއަން ހަދާވަވެސް މިހާ އަވަހަށް ތެދުވެ ހިންގާ ބިނގާ ނޫޅެވޭ. ޥަގުން ގިނަ ގައުމެއް މީ!\nމެއި 16, 2021 23:06\nމިގައުމުގަ މިމީހުންގެ ތާއީދުގެއްލުނީމަ މީހުންގެ ތާއީދު ހޯދަންވެގެން ކުރާހާކަންތައް...ހެހެ މިއޮންހާދުވަހު ދީނައްފުރައްސާރަކުރުމުގަ މިހާރު ދެން ގުނބޯނެހެއްދޭ އިންޝާއަﷲ.\nމެއި 16, 2021 23:11\nއޭ މިހިރަ ބުރާންތީނޭވެ. ނިކަން ނަޝީދުގެ ދަތްދޮޅިއަށް ބަލާބަލަ. ހަމަވާތުފަޅީގަ ނުރަ އެހުރި ވަރަށް ނުރަހުރީ އޭޑީކޭ ފޮޓޯގަ ހުރި މީހާގެ ނުރަވެސް ދަތްދޮޅީގެ ވާތުފަޅީގަ. ޝިފާއަކީ މާތްރަސްކަލާނގެ ދެއްވާ އެއްޗެއް އެދެއްވާ ސްޕީޑެއްގަ. މީކީ ނަޝީދަށް ތާއީދުކޮށްގެން ކުރާ ކޮމެންޓެއްނޫން މިއީ ތިޔަބައިމީހުންގެ ބުރާންތިކަންފެނި އާޝޯޚުވެގެންކުރި ކޮމެންޓެއް.\nމެއި 16, 2021 23:19\nތިޔަ މީހާ އެއްވެސް ގޮތަކައް ނަޝީދާ ވައްތަރުނުވެގެން މިއުޅެނީ، ކެނެރީ ނަޝީދަކީ ތިޔަހެން ހުރި މީހެއްނޫން ދުވަހަކުވެސް.\nމެއި 16, 2021 23:26\nނިކަން އަޅެ އޭޱީކޭ ޱރ. އެއް ބުނެދީބަލަ އެ ފޮޓޯތަކުގަ އެވާ މީހާގެ ބަނޱާ މޭމަތި ސޫޗަރިން ހެދީ ކޮން ޱރ. އެއް ކަން . މި އަށް ވުރެ މާ ފެސިލިޓީސް ނެއް އިރުގަވެސް އެކަހަލަ ސާރޖަރަީތަކުގަ ހުންނަނީ ސަބްކިއުޓޭނިއަސް ސްޓިޗާޒް ޖަހާފަ . އެހާ އަންޓައަޱީކޮށް އަމުދުން އޭޱީކޭ ހޮސްޕިޓަލުގެ ޱރ އިން ސުުޗަރިން ހަދާނެ ކަމަކަށް ގަބޫލު ނުކުރެވެ. ޖަހާފަ ހުރި ހީރަސްތަކާ އެކު ގަ ބާ މި ހިނގަނީ. ފޭކް\nމެއި 16, 2021 23:47\nއަވަސް ޝިފާއަކަށް އެދެން....މަނިކުފާނު ވަރަށް ހިތްވަރުފުަަޅުގަދަ..ލޮލުން ކަރުނަ އާދެ މިހިތްދަތި މަންޒަރު ފެނިފަ ވެސް.ރޮވިއްޖެ.\nކަލޭމެންނަކަ އް ފާހަގަ އެ އް ނުވޭތަ ފުރަތަމަ ސިޑިން ފޭބި އިރު އަވަހަށް ފަ އިބާފަ ފަހުންް ލަސްވިކަމެ އް😂😂😂ނުބުނަން ބަލި ނޫނެކޭ.. އެކަމް ވ އެކްޓް😂😂 ޝިފާކަﷲ😌\nއެހާއަނިޔާ ވެފަހުރިމީހަކު 10 ދުވަސް ތެރޭ ހިނގާބިގާވެ އުޅޭކައް ފަސޭހައެއް ނުވާނެ ފޯކައްވެސް އަސަރު ކޮއްފަ ހުރީ\nތި ދެން ބޮޑު ވަރު ގަބޫލް ނުކުރަންޔާ ނުކޮށްބަލަ\nމިކަހަލަ ކަމެއް ދިމާވެގެން ހަދާ ސާޖަރީތަކުގަ އަވަހަށް ހިނގަން ބުނާނެ. އެއީ އަވަހަަށް ފަސޭހަވުމަށްޓަކައި..ހާދަ ޖޭ ވާ މީހުން އުޅޭދޯ..\nމެއި 17, 2021 00:09\nމެއި 17, 2021 00:17\nނިދިން ހޭލަމުންވެސް مجلس އަށް ދާން ތައްޔާރު ވަމުންވެސް ކާރަށްއަރަން ދަމުންވެސް ހޮސްޕިޓަލަށް ގެންދެވުނު މަގުމަތީގަވެސް ނެއްތި ހެއިން ހޭއަރަމުން އައި އިރުވެސް އެއަރ-އެމްބިއުލެންސައް انتظار ގައި އިންއިރުވެސް ޖަރުމަނު ހޮސްޕިޓަލުގެ އެނދުގައި އޮވެގެންވެސް ގޮވީ ގޮވަނީ - މަޖިލިސް - މަޖިލިސް - މަޖިލިސް / رئيسކަން - رئيسކަން - رئيسيކަން / ވެރިކަން - ވެރިކަން - ވެރިކަން / މަށަށް - މަށަށް - މަށަށް 😭😱 ދެނޯ؟\nސިޒޭރިއަން ހަދާގެންވެސް4ގަޑިއިރުވީމަ ނަގާގެން ހިންގާ އެހެންވީމަ ނަސީދަށްވެސް ހިނގޭނެ 10 ދުވަސް ވަާއިރު.\nމެއި 17, 2021 02:52\nރީނދޫ ކޮހުން ބޯ ނުބާލާތަ؟\nމެއި 17, 2021 08:57\nސިޔާސީ މީހުން ފިލްމު ކުޅެ މަޤުބޫލުކަން ހޯދާނެ ކުރުގޮތެއް\nސާބެގެ 4ލޯ އިނދޭތާ؟ އެއްދެލޯ އޭނީ ބޮލުގެތަލާގައި. އެލޮލޮގައި އައިނު އަޅާފާ އެއިނީ.\nމެއި 17, 2021 09:46\nފުރަތަމަ ނަޝިދޭ ކިޔާފަ އާއްމު ކުރި ފޮޓޯ އަކީ ތިމައްނަކަން ދައްކަން ވެގެން ބޯބާލާފަ ކުޑަކޮށް ޓުބުޅި ވެސް ދިއްކޮށްލާފަ ފޮޓޯ އެއް އާއްމު ކޮއްލީ


Romania ge Muslim boduvazeeruegaumuge raees gabooleh nukuri | Mihaaru\nރުމޭނިއާގެ ބޮޑު ވަޒީރު ކަމަށް ނޮމިނޭޓްކުރި ޝައިދާހު. --ފޮޓޯ:އޭޕީއޭ\nރުމޭނިއާގެ މުސްލިމް ބޮޑު ވަޒީރު އެ ގައުމުގެ ރައީސް ގަބޫލެއް ނުކުރި\n28 ޑިސެމްބަރ 2016 - 09:252comments\nބުކަރެސްޓް (ޑިސެމްބަރު 28) - ރުމޭނިއާގެ ފުރަތަމަ މުސްލިމް ބޮޑު ވަޒީރުގެ މަގާމަށް ނޮމިނޭޓްކުރި ސެވިލް ޝައިދާހު އެ ގައުމުގެ ރައީސް ކްލައުސް ޔޮހަނިސް ގަބޫލެއް ނުކުރެއްވި އެވެ.\nރައީސް ޔޮހަނިސް ގަބޫލް ކުރެއްވި ނަމަ ޝައިދާހު ވެގެންދާނީ ރުމޭނިއާގެ ފުރަތަމަ އަންހެން އަދި ފުރަތަމަ މުސްލިމް ބޮޑު ވަޒީރަށެވެ. ބޮޑު ވަޒީރުގެ މަގާމަށް ޝައިދާހު ގަބޫލް ނުކުރެއްވި ސަބަބެއް ރައީސް ޔޮހަނިސް ހާމަކުރައްވައިފައެއް ނުވެ އެވެ.\nނަމަވެސް ސިޔާސީ ތަޖްރިބާ ނެތް ކަމަށް ބުނެ ޝައިދާހަށް ވަނީ ފާޑުކިޔުންތައް އަމާޒުވެފަ އެވެ. އެއް ފަހަރެއްގައި ރީޖަނަލް ވަޒީރުކަން ކުރުން ފިޔަވައި އިތުރު މަގާމެއް އޭނާ ފުރުއްވައިފައެއް ނުވެ އެވެ. ތަޖްރިބާކާރުން ބުނަނީ ޝައިދާހަށް ބޮޑު ވަޒީރުކަން ޔަގީން ނުވުމުގެ އެއް ސަބަބަކީ އެކަމަނާ ސީރިއާ މީހަކާ ކައިވެނި ކުރައްވައިގެން އުޅުއްވާތީ އެވެ. ބައެއް ފަރާތްތަކުން ބުނާ ގޮތުގައި އެއީ ސަލާމަތީ ގޮތުން ނުރައްކަލެކެވެ.\nޕީއެސްޑީގެ ލީޑަރު ލިވިއު ޑްރެގްނިއާއާ ބޮޑު ވަޒީރު ކަމަށް ނޮމިނޭޓްކުރި ޝައިދާހުއާ ގާތް ގުޅުންތަކެއް އޮތް ކަމަށް ތުހުމަތުކޮށްފައިވޭ. --ފޮޓޯ:އޭޕީއޭ\nބޮޑު ވަޒީރު ކަމަށް ޝައިދާހު ނޮމިނޭޓް ކުރީ ސޯޝަލް ޑިމޮކްރެޓިކްސް (ޕީއެސްޑީ) ޕާޓީންނެވެ. އެ ޕާޓީގެ ލީޑަރު ލިވިއު ޑްރެގްނިއާ ވިދާޅުވެފައި ވަނީ ރައީސް ޖޮހަނިސް މަގާމުން ދުރުކުރުމަށް ވިސްނާނެ ކަމަށެވެ. އަދި ބޮޑު ވަޒީރު ކަމަށް ޝައިދާހު ގަބޫލް ނުކުރެވޭނެ ގާނޫނީ އެއްވެސް ހުއްޖަތެއް ނުދެއްކޭނެ ކަމަށް އޭނާ ވިދާޅުވި އެވެ. މީގެ އިތުރުން ރައީސް އުޅުއްވަނީ ސިޔާސީ ހަމަނުޖެހުންގަނޑެއް ފަށަން ކަމަށް ވެސް އޭނާ ވިދާޅުވި އެވެ.\nގައުމީ ޓީވީން ދެއްވި ބަޔާނެއްގައި ރައީސް ޖޮހަނިސް ވިދާޅުވީ ބޮޑު ވަޒީރު ކަމަށް ނޮމިނޭޓް ކުރި ބޭފުޅާގެ ރަނގަޅާއި ނުބައި ދިރާސާކޮށްފައިވާ ކަމަށާއި އަދި ބޮޑު ވަޒީރުކަމަށް އެކަމަނާ ގަބޫލް ނުކުރަން ނިންމާފައިވާ ކަމަށެވެ. ބޮޑު ވަޒީރު ކަމަށް އެހެން ނަމެއް ހުށަހެޅުމަށް ރައީސް ވަނީ ޕީއެސްޑީ އަށް ގޮވާލައްވައިފަ އެވެ.\nމި މަހު ކުރީކޮޅު ބޭއްވި އިންތިޚާބު ޕީއެސްޑީން ވަނީ ކާމިޔާބުކޮށްފަ އެވެ. ނަމަވެސް އެ ޕާޓީގެ ލީޑަރު ޑްރެގްނިއާ އަށް ބޮޑު ވަޒީރު ކަމަށް ވަޑައިނުގެންނެވުނީ ކުރީގެ އިންތިޚާބެއްގައި މަކަރު ހަދާފައިވާތީ ދެ އަހަރު ދުވަހުގެ ސަސްޕެންޑެޑް ހުކުމެއް އައިސްފައިވާތީ އެވެ. ޝައިދާހަކީ ޑްރެގްނިއާގެ ވަރަށް އަރިސް ބޭކަނބަލެކެވެ. އަދި ބޮޑު ވަޒީރުކަން ލިބިވަޑައިގެންނެވި ނަމަވެސް ޝައިދާހު ވަނީ ޑްރެގްނިއާގެ ޕަޕެޓަކަށް ކަމަށް އަޑު އަރާފައިވެ އެވެ.\nރުމޭނިއާގައި އާ އިންތިޚާބެއް ބާއްވަން ޖެހުނީ ނޮވެމްބަރު، 2015 ގައި ނައިޓްކްލަބެއްގައި ހިނގި އަލިފާނުގެ ހާދިސާއަކާ ގުޅިގެން އާއްމުންގެ ރުޅިވެރިކަން އުފެދުމުން ކުރީގެ ބޮޑު ވަޒީރު ވިކްޓާ ޕޮންޓާ އިސްތިއުފާ ދެއްވުމުންނެވެ.\nއިތުރު ލިޔުންތައް މުސްލިމުން ރުމޭނިއާ


ނަންބަރު: ނަންބަރު: MITDC/IUL/2017/0008\nޕަބްލިޝްކުރި ތާރީޚް: 19 ޖުލައި 2017\nސުންގަޑި: 25 ޖުލައި 2017 1400\nމޯލްޑިވްސް އިންޓަގްރޭޓަޑް ޓޫރިޒަމް ޑިވެލޮޕްމަންޓް ކޯޕަރޭޝަން ލިމިޓެޑް\nމޯލްޑިވްސް އިންޓަގްރޭޓަޑް ޓޫރިޒަމް ޑިވެލޮޕްމަންޓް ކޯޕަރޭޝަން\nބިޒްނަސް ޑިވެލޮޕްމަންޓް އެންޑް މާރކެޓިންގ\nވަޒީފާ އަދާ ކުރަންޖެހޭ ތަން:\nމޯލްޑިވްސް އިންޓަގްރޭޓަޑް ޓޫރިޒަމް ޑިވެލޮޕްމަންޓް ކޯޕަރޭޝަން،5ވަނަ ފަންގިފިލާ، ވެލާނާގެ، ކ. މާލެ.\nއަސާސީ މުސާރަ: 9,600 ރުފިޔާ\nސަރވިސް އެލަވަންސް: 6,400 ރުފިޔާ\nބިޒްނަސް މެނޭޖްމެންޓް، ނުވަތަ ބިޒްނަސް އެޑްމިނިސްޓްރޭޝަން، ނުވަތަ މާރކެޓިން މެނޭޖްމެންޓް ދާއިރާއަކުން ދަށްވެގެން ދިވެހިރާއްޖޭގެ ގައުމީ ސަނަދުތަކުގެ އޮނިގަންޑުގެ ލެވެލް7ގެ ސަނަދެއް ހާސިލްކޮށްފައި ވުމާއެކު، މަގާމުގެ މަސައްކަތުގެ ދާއިރާއެއްގައި4އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން. ނުވަތަ،\nބިޒްނަސް މެނޭޖްމެންޓް، ނުވަތަ ބިޒްނަސް އެޑްމިނިސްޓްރޭޝަން، ނުވަތަ މާރކެޓިން މެނޭޖްމެންޓް ދާއިރާއަކުން ދަށްވެގެން ދިވެހިރާއްޖޭގެ ގައުމީ ސަނަދުތަކުގެ އޮނިގަންޑުގެ ލެވެލް5ގެ ސަނަދެއް ހާސިލްކޮށްފައި ވުމާއެކު، މަގާމުގެ މަސައްކަތުގެ ދާއިރާއެއްގައި6އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން.\nމި ކޯޕަރޭޝަންގެ މާކެޓިންޓް އާއި ގުޅޭ މަސައްކަތްތައް ހިންގާ ބެލެހެއްޓުން.\nމި ކޯޕަރޭޝަނުން ހިންގާ މަޝްރޫޢުތަކާ ގުޅޭގޮތުން އިންވެސްޓަރުންނާއި، ކޮންޓްރެކްޓަރުންނާއި ކޮންސަލްޓަންޓުންނާއި އެހެނިހެން ސްޓޭކްހޯލްޑަރުންނާއެކު ކުރަންޖެހޭ މުޢާމަލާތުތައް ކުރުން.\nކޯޕަރޭޝަނުން ރާވާ އަދި ހިންގާ އެކިއެކި އިވެންޓް އަދި މަޝްރޫޢުތަކާ ގުޅޭ އެންމެހައި ލިޔެކިޔުންތައް ތައްޔާރުކޮށް ގަވާއިދުން ބެލެހެއްޓުން.\nޑިޕާޓްމަންޓްގެ މަސައްކަތާގުޅޭ އެންމެހައި ލިޔެކިޔުންތައް ފައިލުކޮށް އަޕްޑޭޓް ކުރުން.\nކޯޕަރޭޝަނުން ހިންގާ މަޝްރޫޢުތަކާ ބެހޭ އެންމެ ފަހުގެ މަޢުލޫމާތު އަޕްޑޭޓްކޮއް ބެލެހެއްޓުން.\nޑިޕާޓުމަންޓުގެ މަސައްކަތްތައް ދުވަހުން ދުވަހުން ކުރިއަށްގެންދިއުމުގައި އެހީތެރިކަން ފޯރުކޮށްދިނުމާއެކު ސެކްޝަންގެ ވެރިޔާ ހަވާލުކުރާ ކަންކަން އިރުޝާދާ އެއްގޮތަށް ކުރުން.\nވަޒީފާއަށް ކުރިމަތިލާ ފަރާތުގެ ވަނަވަރު (ގުޅޭނެ ފޯނު ނަންބަރާއެކު).\nދިވެހިރައްޔިތެއްކަން އަންގައިދޭ ކާޑުގެ މުއްދަތު ހަމަނުވާ ސާފު ކޮޕީ (އެޓެސްޓް ކޮށްފައިވާ).\nލިބިފައިވާ ތަޢުލީމީ ސެޓުފިކެޓުތަކާއި ޓްރާންސްކްރިޕްޓުތަކުގެ ކޮޕީ (އެކްރިޑިޓް ކޮށްފައިވާ ސަނަދާއި އަސްލާ އެއްގޮތްކަމަށް ރަސްމީ ފަރާތަކުން ނުވަތަ ޤާނޫނީ ވަކީލެއްގެ އޮފީހަކުން ތައްގަނޑު ޖަހާފައިވާ އަސްލު).\nއަދާކުރައްވާ ނުވަތަ އަދާ ކުރެއްވި ވަޒީފާގެ މަސްއޫލިއްޔަތު އެނގޭނެ ރަސްމީ ލިޔުމެއް.\nއަސާސީ މުސާރަ: 7,200 ރުފިޔާ\nސަރވިސް އެލަވަންސް: 4,800 ރުފިޔާ\nއެކައުންޓިންގ ނުވަތަ ފައިނޭންސް ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް7ގެ ސަނަދެއް ހާސިލުކޮށްފައިވުމާއެކު، މަޤާމުގެ މަސައްކަތުގެ ދާއިރާގައި މަދުވެގެން2އަހަރުދުވަހުގެ މަސައްކަތުގެ ތަޖުރިބާ ލިބިފައިވުން. ނުވަތަ\nއެކައުންޓިންގ ނުވަތަ ފައިނޭންސް ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް5ގެ ސަނަދެއް ހާސިލުކޮށްފައިވުމާއެކު، މަޤާމުގެ މަސައްކަތުގެ ދާއިރާގައި މަދުވެގެން5އަހަރުދުވަހުގެ މަސައްކަތުގެ ތަޖުރިބާ ލިބިފައިވުން.\nއެކައުންޓިންގ ސޮފްޓްވެއަރ ބޭނުންކުރަން އެނގުން.\nކުންފުންޏައް ލިބޭ އާމްދަނީ ފައިސާ ބަލައިގަނެ، ދުވަހުން ދުވަހަށް ޖަމާކޮށް އެކަމާބެހޭ ރިކޯޑު ބެލެހެއްޓުމާއި، ރިޕޯޓުތައް ފޮނުވުން.\nކުންފުންޏަށް އަންނަ ބިލްތަކަށް ފައިސާ ދެއްކުމަށް ޕޭމަންޓް ވައުޗަރ ތައްޔާރުކުރުމާއި، އޭގެ ރެކޯޑުތައް ބެލެހެއްޓުން.\nފައިނޭންސް ސެކްޝަނުން އެކިފަރާތްތަކަށް ފޮނުވަންޖެހޭ ލިޔުންތައް ލިޔެ ފޮނުވުމާއި، އެކިފަރާތްތަކުން އަންނަ ލިޔުންތަކަށް ޖަވާބުދީ އެލިޔުންތަކުގެ ރިކޯޑު ބެލެހެއްޓުން.\nކުންފުނީގެ ޕެޓީކޭޝް ފައިސާ ބެލެހެއްޓުމާއި އެކަމާބެހޭ ރިޕޯޓް ހަދައި ގަވާއިދުން ފޮނުވުން.\nކުންފުންޏަށް ގަނެވޭ އެސެޓްތަކުގެ ރަޖިސްޓަރީ ހަދައި، ގަވާއިދުން އަޕްޑޭޓްކޮށް ބެލެހެއްޓުން.\nސެކްޝަންގެ ވެރިޔާއާއި ޕްރޮޖެކްޓް މެނޭޖްމަންޓް ޓީމުން ހަވާލުކުރާ ކަންކަން އިރުޝާދާ އެއްގޮތަށް ކުރުން.\nޖީއެސްޓީ އާއި ބީޕީޓީ އަދި ކުންފުނީގެ މުހިއްމު މާލީ ރިޕޯޓުތަކާއި ގައިޑްތައް ތައްޔާރުކޮށް ފޮނުވަންޖެހޭ ފަރާތްތަކަށް ފޮނުވުން.\nޖޫނިއަރ އެކައުންޓަންޓުންގެ ޓީމެއް ބެލެހެއްޓުމާއި ކުންފުނީގެ ފައިނޭންސް ޑިޕާޓުމަންޓުން ކުރާ މަސައްކަތްތަކަށް ސުޕަވައިޒްކުރުން.\nކުންފުނީގެ ޕްރޮޖެކްޓްތަކަށް ފައިނޭންސް ތައްޔާރު ކުރުމާއި، ޙަރަދު ބެލެހެއްޓުމާއި، މާލީ ލަފާދިނުން.\nއަހަރީ ރިޕޯޓުތަކާއި ކުރިއަށް އޮންނަ އަހަރަށް ލަފާކުރާ ބަޖެޓް ތައްޔާރު ކުރުމާއި އެހީތެރިވެދިނުން.\nވަޒީފާއަށް އެދި ހުށަހަޅާ ސިޓީ އަދި ފޯމް.\nމި މަޤާމަށް ކުރިމަތިލެއްވުމަށް ޝައުޤުވެރި ފަރާތްތަކުން 25 ޖުލައި 2017 ވާ އަންގާރަ ދުވަހުގެ 14:00 ގެ ކުރިން ވަޒީފާއަށް އެދި ހުށަހަޅާ ލިޔެކިޔުންތައް ހަމަކުރެއްވުމަށްފަހު މިކޯޕަރޭޝަންގެ އޮފީސް، ވެލާނާގެ5ވަނަ ފަންގިފިލާއަށް ހުށަހަޅުއްވާށެވެ. ނުވަތަ މިކޯޕަރޭޝަންގެ އީމެއިލް [email protected] އަށް މެއިލް ކުރައްވާށެވެ.\nވަޒީފާއަށް އެދޭ ފޯމު މިކޯޕަރޭޝަންގެ ވެބްސައިޓުން (www.mitdc.com.mv) ޑައުންލޯޑު ކުރެވޭނެއެވެ.\nމި ވަޒީފާއަށް ކުރިމަތިލާ ފަރާތްތަކުގެ ތެރެއިން އިންޓަވިއު އަށް ކިޔޭނީ، ތަޢުލީމާއި މަސައްކަތުގެ ތަޖުރިބާއަށް ބަލައިގެން، ޝޯޓް ލިސްޓް ކުރެވޭ ފަރާތްތަކަށެވެ.\n25 ޝައްވާލު 1438ހ


އަބަދުވެސް މިހިތުގާ ވެޔޭ (9) – Esfiya – Dhivehi Vaahaka Site\n- by Krystal - 34- May 2, 2020\nޝާން ވިސްނުމެއްގައި ގޮސް ގެޔަށް ވަނެވެ. އޭރު ނުހާ އޮތީ ސޯފާގައި ނިދާފައެވެ. ޝާން މަޑުމަޑުން އޭނާގެ އަތްދަޑި މައްޗަށް ނުހާ ނަގައި ގޮސް އެދުގައި ބާއްވާލިއެވެ. ނުހާގެ އަތުގައި ޝާން ހިފާލިއެވެ. ނުހާގެ މޫނަށް ބަލަހައްޓައިގެން ހިޔާލެއްގެ ތެރޭގައި ޝާންއަށް އިދެވުނެވެ.\n” ޝާން އަހަރެން ޝާން ދެކެ ވަރަށް ލޯބިވޭ… އަހަންނަށްވެސް އެގޭ ޝާން އަހަރެންނާ ގަޔާވާކަން… އެންމެ ފަހުން އަހަންނެއްނުން ޕްރޮޕޯސް ކުރަން މިޖެހުނީ… ” ނުހާ ލަދުރަކި ގޮތަކަށް ވާހަކަ ދައްކަމުން ދިޔައެވެ. ދެމީހުން ތިބީ ޝާންމެންގޭގެ ބޮޑު ދޮރާށި ކައިރީއެވެ. ޝާން އިސް ޖަހާލީ ތުންފަތް މައްޗަށް ހިނިތުންވުން ގެނުވަމުންނެވެ. ކުއްލިއަކަށް އަކްރަމް ދުވެފައި އައިސް ޝާންއާއި ނުހާގެ ކޮޑު މައްޗަށް އަތްވައްޓާލިއެވެ.\n” މިއަދު ކުލާހަށް ނުދަނީތަ…. ” އަކްރަމް ހިނިތުންވުމެއް ވެރި ކުރުވަމުން ދެމީހުން ކުރެ އަހާލިއެވެ.\n“ތިޔޯ ކޮން މާބޮޑިއެއް؟” ނުހާ އަކްރަމް އަތުގައި އޮތް މާ ބޮޑި ފެނުމުން އަހާލިއެވެ.\n” ހޫމް… މި މި…” ކުއްލިއަކަށް ނުހާ ކުރި ސުވާލުން އަކްރަމް އަގައޮޅުނެވެ.\n” ކޮން މި މި މި އެއް ކިޔާކަށް ރަގަޅަށް ވިއްޔާ އަންހެން ކުއްޖެއް ޖައްސަން މީނަ އުޅެނީޔޭ.” ޝާން މަލާމާތް ކޮށްލަމުން ބުނެލިއެވެ. ތިން މީހުންގެ އެކުވެރިކަން ބަދަހިވާންފެށީ ގުރޭޑް 11 ގައި އެއް ކުލާހެއްގައި ކިޔަވަމުން ދިޔައިރުއެވެ. ނުހާއާ އަކްރަމް ކުރިއްސުރެ ރައްޓެހިކަމަކު ޝާން އެދެމީހުންގެ އެކުވެރިކަމަށް އައީ އޭރުއެވެ. އެކި އެކި ވާހަކައިގާ ތިންމީހުންގޮސް ސުކޫލަށް ވަނެވެ.\n2 އަހަރު އެއްކޮށް ކިޔެވުމުގައި ހޭދަކުރެވުނެވެ. ނުހާ އާ ޝާން އާއި ދެމީހުން 19 ފުރުނު ތަނާހެން ކައިވެނި ކުރިއެވެ. އަކްރަމަށް މިކަން ވީ ބޮޑު ހިތްދަތިކަމަކަށެވެ. އޭނާ ނުހާދެކެ ވާ ލޯބި އެންމެ ފަހަރަކުވެސް ހާމަކުރަން ފުރުސަތެއް ލިބިފަކާއެއް ނުވެއެވެ. ނުހާ އާއި ޝާން ކައިވެނި ކުރުމަށް ފަހު ދިޔައީ މެލޭޝިއާއަށް 1 އަހަރު ދުވަހުގެ ކޯހެއް ހަދާށެވެ. ކޯސް ނިންމާލާފައި އައި އިރު ނުހާ ބަނޑު ބޮޑެވެ. ނުހާގެ ބަޑަށް5މަހުގައި ޝާން މާސްޓަރސްއަށް މެލޭޝިއާއަށް ދިޔައެވެ.\nޝާންގެ ހިތަށް އޭނާގެ މާޒީ ހަދާން ވަމުން ދިޔައެވެ. އޭރު އޭނާ އުޅުނު އުފަލާއި ހިތްހަމަ ޖެހުން ހިތަށް އަންނަމުން ދިޔައެވެ. ނުހާގެ އެއްވެސް ކުށެއް ނެތީސް ނުހާއަށް އޭނާ އެތަކެއް ހިތްދަތި ކަމެއް ދެވިފައިވާކަން ގަބޫލުކުރެވެން ފެށުނެވެ. އަދި ކުރިއަށް އޮތްތާގައިވެސް އޭނާއަކަށް ނުހާއަކަށް އުފަލެއް ނުދެވޭނެކަން އެގެއެވެ. ޝާންގެ ހިތުގައި އެކަކަށްވެސް ނޭގޭ ސިއްރުތަކެއް ވެއެވެ.\n” ބައްޕާ…” ޝާން ސިއްސައިގެން ދިޔައީ ޒާން އައިސް އޭނާގެ ކޮޑުގައި ހިފާލުމުންނެވެ. ނުހާގެ އަތުން ދޫކޮށްލުމަށްފަހު ޒާން އާއެކު ގޮސް ސޯފާގައި އިށީދެލިއެވެ. ދެބަފައިން ވާހަކައިގާ 1 ޖަހަންދެން ތިބުމަށްފަހު ނިދަން ގޮސް ވަނެވެ.\nއާދުވަހަކަށް އިރު އެރީ ނުހާއަށް އުފާވެރި ހަބަރަކައިގެންނެވެ. މިއަހަރު ބާއްވާ ފިލްމް އެވޯޑްސް ގައި އޭނާއަށް3އެވޯޑް ލިބެއެވެ. ކޮންމެ އަހަރަކުވެސް އެންމެ މޮޅު އެކްޓްރެސްގެ އެވޯޑް ލިބެނީ އޭނާ އަށެވެ. މިފަހަރު އޭނާއަށް އެވޯޑް ލިބިއްޖެނަމަ މީ ޖެހިޖެހިގެން އޭނާ އެ އެވޯޑް ގެންދާނެ 11 ވަނަފަހަރެވެ.\nހެދުނުގެ ނާސްތާ ތައްޔާރު ކުރަން ނުހާ ގޮސް ކާގެއަށް ވަނެވެ. މޭޒުމަތީގައި ތަށިތައް ހުރުމުން ނުހާ ތަށިތަކުގެ މަތި ނަގާ ހިތްލާލިއެވެ. އެކި ބާވަތުގެ ކާއެއްޗެހި ތައްޔާރު ކޮށްފައި ހުއްޓެވެ. ޒާން ތުމުން ފުމެމުން އައިސް ކާގެއަށް ވަނެވެ.\n” ކޮބާ މަންމާ… ސަޕްރައިސް… ބައްޕަ މިއަދު ހެދުނު ތެދުވެ މި ހުރިހާ އެއްޗެއް ރެޑީ ކުރީ… އާން އަޅުގަޑު ޖޫސް ހެދީ އިންގޭ..” ޒާން ދަތްޕިލަ ސޭލް އަޅުވާލަމުން ބުނެލިއެވެ. ނުހާ އަށް ހައިރާން ކަމެއް ލިބުނެވެ. ޝާން އޭނާއެއް އެއްޗެއް ކައްކާފައި އެންމެ ފަހުން ދީފައިވަނީ ޒާންއަށް ބަޑުބޮޑު އިރެވެ. ކުއްލިއަކަށް އަނެއްކާ ކިހިނެއް ވީބާއޭ ހިތަށް އެރިއެވެ. ކުޑަ ހިނިތުންވުމެއް މޫނުމައްޗަށް ވެރިކޮށްލުމަށްފަހު ނުހާ ނާސްތާ ކުރަން އިށީނެވެ.\n” ދަރިފުޅު ކޮންއިރަކު ލެކްނޯ ކުންފުނީގައި މަސައްކަތް ކުރަން ފެށީ..” ނުހާ ޖޫސްކޮޅެއް ބޯލުމަށްފަހު މަލާމާތް ކުރާ ރާގެއްގައި ބުނެލިއެވެ. ފްރިޖުގައި ހުރި ޖޫސް ޕެކެޓްތަކުން ތައްޓަށް ޖޫސް އަޅާފައި ތިމަންނަ ހެދި އެއްޗެކޭ ބުނުމުން ނުހާ ގާތަށް ހިނިއައެވެ. ދެމައިން ހީސަކަރާތުގައި ހެދުނުގެ ނާސްތާކޮށް ނިންމާލިއެވެ. މިއަދަކީ ސުކޫލްތައް ބަންދު ދުވަހެއް ކަމުން ނުހާ ހުޅުމާލެ ދާން ތައްޔާރު ވާން ދިޔައެވެ. ޒާންވެސް އޭނާގެ މަންމައާ އެއްކޮށް ދިއުމަށް ތައްޔާރުވިއެވެ. ނުހާމެން ގެއިން ނުކުތްއިރު އަކްރަމްގެ ކާރު އޮތީ ދޮރުމަތީގައި ޕާރކް ކޮށްފައެވެ. އަކްރަމް ފެނުމުން ނުހާ ހުރި ފިޔަވަޅުމައްޗަށް ހުއްޓުނެވެ. ޒާން އައިގޮތަށް އައިސް އަކްރަމްގެ އަތްހިއްލާލާފައި އަކްރަމްގެ އަތުގައި ޖަހާލިއެވެ. އަދި ބާރަކަށް އަކްރަމްބެ އޭ ކިޔާ ބައްދާލިއެވެ. ޒާން އެއްމެ ކުޑައިރުއްސުރެ އަކްރަމް ޒާންއަށް ވަރަށް ރަގަޅެވެ. އަކްރަމްވެސް ގަދަކަމުން ހިނިތުންވުން ވެރި ކުރުވަމުން ޒާންގެ ގައިގާ ބައްދާލިއެވެ. އޭރުވެސް ނުހާ ހުރީ ހިގައިގަންނަން ނޭގިފައެވެ. ކުއްލިއަކަށް ޒާން އައިސް ނުހާގެ އަތުގައި ހިފާ ދަމާފައިގޮސް ކާރަށް އެރިއެވެ.\n” ލެޓްސް ގޯ…. ވޫހޫ..” ޒާން ހުރީ ވަރަށް މަޖާވެފައެވެ. ކުރީ ސީޓުގައި އިދެ އަކްރަމްއާ އެތަކެއް ވާހަކައެއް ދައްކަމުން ޒާން ދިޔައެވެ. އަކްރަމް އިރު އިރުކޮޅާ ލޯގަޑުން ނުހާއަށް ބަލާލައެވެ. ނުހާ އޭނާއާ އެއްކޮށް ހުންނަން ބޭނުން ނުވާކަން އެގެއެވެ. ނަމަވެސް ޒާން ގުޅާފައި ބުނުމުން އަކްރަމް ނުހާމެން ހުޅުމާލެ ލައިދޭން އައިއެވެ. ނުހާ އަގައިންވެސް ނުބުނެ ބޭރު ބަލައްޓައިގެން އިނެވެ. އަދިވެސް އޭނާގެ ހިތުން ވެދިޔަ ކަންތައް ނުފިލައެވެ.\n” މަންމާ ދޯ…… މަމް… ހެލޯ….” ޒާން ވާހަކަ ދައްކަމުން ދިޔައި ނުހާއާއެވެ. އޭރު ނުހާ އިނީ ފުން ހިޔާލު ތަކެއްގައި ގެއްލިފައެވެ. ޒާން ދެތިންފަހަރަކު ގޮވާލުމުން ނުހާ ދިޔައީ ސިއްސައިންނެވެ.\n” ކީކޭ… ” ނުހާ އެއްވެސް ޝައުގުވެރިކަމެއް ނެތް ރާގަކަށް ބުނެލިއެވެ.\n” ކިހިނެއްވެފަ މަންމަ ތިހިރީ.. ކީއްވެ ކުއްލިއަކަށް މޫޑު ދިޔައީ…. އަކްރަމްބެއާ ވާހަކަވެސް ނުދައްކާ ދުވަހެއްތަ؟” ނުހާ އިން ހަމަހިމޭންކަން ފެނުމުން ޒާން ސުވާލުތަކެއް އަމުނާލިއެވެ. އޭރު ނުހާމެންގެ ވެކޭޝަން ގެއާ އަރާ ހަމަވެއްޖެއެވެ.\n” އަވަހަށް ދޭބަލަ ޒާން ދޮރު ހުޅުވަން…. މަންމަ މިއަންނަނީ..” ކާރުން ފައިބަމުން ނުހާ ބުނެލުމާއެކު ޒާން ދުވެފައި ކަހަލަ ގޮތަކަށް ގޮސް ގެއަށް ވަނެވެ.\n” ނުހާ… އަހަރެން ނުހާއާ ވާހަކަ ދައްކާލަން ބޭނުން.. އަހަރެމެން ދެމީހުން ދެމެދުގަ ވަރަށް ބައިވަރު ކުއްހީ ތަކެއް އެބަވޭ…” އަކްރަމް ކާރުން ފައިބާފައި ނުހާ ހިގައިގަންނަން އުޅުމުން އަތުގައި ހިފާފައި ބުނެލިއެވެ.\n” މިހާރަކު ނުން… އަކްރަމް ކޮންމެ ވާހަކައެއް ދެއްކިޔަސް އަހަރެމެން ކުރި ކަމެއް ނުކުރާ ކަމަކަށް ނުވާނެ… އަހަންނަށް ވަރަށް އުދަގޫ އަކްރަމްއާ ކުރިމަތިލާންވެސް… އަކްރަމް އެކަން ވިސްނާ ނުލާނުން މިއަދު އަހަރެން ކުރިމައްޗަށް ތިއައީ..” ނުހާ އަކްރަމްއަށް ބަލާލަމުން ބުނެލިއެވެ. އޭރުވެސް އަކްރަމް ހުރީ ނުހާގެ އަތުގައި ހިފަހައްޓާލައިގެންނެވެ.\n” ނުހާ ކީކޭ ތިކިޔަނީ…. އަހަރެން ކުރިންވެސް ބުނީމެއްނުން އަހަރެމެން ދެމީހުން ދެމެދަކު އެއްވެސް ކަމެއް ނުހިގައޭ… ނުހާ ވިސްނާލަބަލަ.. އަހަރެން ކީއްކުރަން…. ނުހާ… ނުހާ….” އަކްރަމްގެ އަތުން އަތް ދަމާއިގަތުމަށްފަހު ނުހާ އެބުރި ބަލާވެސް ނުލާ ހިގައިގަތެވެ. އަކްރަމް އާދެވުނު ރުޅިން ކާރުގެ ބިއްލޫރިގަޑުގައި ވަރަށް ބާރަށް ޖަހާލެވުނެވެ. އެވަގުތު ކާރުގެ ބިއްލޫރިގަޑު ތަޅައިން ގޮސް އަކްރަމްގެ އަތަށް ބިއްލޫރިތައް ހެރުނެވެ. މާބާރު އަޑެއް އިވުމުން ނުހާ ފަހަތަށް އެބުރި ބަލާލިއެވެ. އޭރު އަކްރަމްގެ އަތުން ލޭތަށް ފައިބަމުން ދިޔައެވެ. ނުހާ ދުވެފައި އައިސް ލޭ އަންނަމުން ދިޔަ އަތުގައި ހިފަހައްޓާލިއެވެ. އަދި އޭނާ ލައިގެން ހުރި ކަކުލާ ހަމައަށް އަރާ ހެދުމުން ފޮތިކޮޅެއް ނައްޓާލުމަށްފަހު އަކްރަމްގެ އަތުގައި އައްސާލިއެވެ. ނުހާއަށް މަޑުމަޑުން ރޮވެންފެށުނެވެ. އޭނާއާ ހެދި އަކްރަމްއަށް އަނިޔާ ލިބުނު ކަމުގައި ގަބޫލު ކުރެވެން ފެށުނެވެ. ޒާންވެސް ގޭތެރޭގައި ހުރެފައި ބޭރަށް ނުކުރީ އެއްޗެއް ތަޅައިން ދިޔަ އަޑު އިވިގެންނެވެ.\nއަވަސް ފަރުވާ ދޭ ކޮޓަރީގައި އަކްރަމްގެ އަތަށް ފަރުވާ ދެމުން ދިޔައެވެ. ޒާންއާއި ނުހާ ބޭރުގައި މަޑޫކޮށްގެން ތިއްބެވެ. ޒާން މަޑުމަޑުން ނުހާގެ ގައިގާ ހިފަހައްޓާލައިގެން ހުރީ ނުހާ ރޯވަރުންނެވެ. ވީގޮތެއް ޒާން އަހާއަހާވެސް ނުހާ ނުބުންޔެވެ. 20 އަކަށް މިނެޓް ފަހުން ބޭސް އަޅައިގެން އަކްރަމް ނުކުތެވެ. ނުހާއަށް ދުވެފައިގޮސް އަކްރަމް ގައިގާ ބައްދާލެވުނެވެ. އަދި ސޮރީއޭ ކިޔާ ރޯން ފެށިއެވެ. މީހުންގެ ކަޅިތައް ނުހާއަށް އަމާޒުވެ ކޮންމެ މީހެއްވެސް އެމީހެއްގެ ފޯނުން ފޮޓޯނެގޭތޯ ބެލިއެވެ. އަކްރަމް ނުހާގެ ކޮޑުގައި ހިފަހައްޓާލައިގެން ހުރެގޮސް ހޮސްޕިޓަލުން ނުކުތެވެ. އެއްގޮތަކަށްވެސް ނުހާ ބަދުނާމު ވާފަދަ ކަމެއް އަކްރަމްގެ ފުށުންވާން އޭނާ ނޭދެއެވެ. ޒާންވެސް އެމީހުންގެ ފަހަތުން ހަލުވި ހިގުމެއްގައި ހިގާފާއައެވެ.\nMaashaa Allah!!!!!maashaa Allah….. V furihama……💜💜💜💜💜💜speechless….sis u r talented…..👍👍👍👍👍👍YOU R THE BEST🏆🏆🏆….keep it up……jal jinae(take care)…. SARANGHAE MY SHINING KRYSTAL💞💞💞💞💞💖💖💖💖💖💙💙💙💙💙💙💝💝💝💝💝\nThank you dongsaeng 💜💜💜💜\nWow hama Speechless… Stry is very awsome… Masha Allah Vvvvv Vvvvv reethi mi partvx… Cover pic ves Vvvvv reethi… Stry ge baithah genesdheyleh varah varah reethi… Sis ur superb dear… N Masha Allah uraperfect writer dear… Uratalented writer.. BEST AUTHOR ey buneveeny… Ehaa ves furihama… And u will beagrt writer insha allah… Keep it up.. Abaduvx beley mi story up veythw hama kiyaa hithun kehnuvey vihya…. Alheyy mihaa interesting vanyya dhen kihine hadhaanee.. Nxt part kiyaahithun mihaaru vx kehmdhuvefa… Curiously waiting for the nxt part…. I purple you 💖 💖 💖 💖 💖\nRAMADAN MUBAARAK SIS\n# stay in home and take care be safe\nWow hama Speechless…. Stry is very awsome..Masha Allah Vvvvv Vvvvv reethi mi partvx…. Loa kurimathy live koh fennahen heevany… Mi film eh tha sis direct koffa in… Hehe.. Hurihaa manzareh fennathy hama heevany viyya film eh hen… Mi site ga in emme reethi vaahaka ey bunaany hama… Ehenvex vaane thaa dhw dhen sis mihaa salhi stry eh genes dheythy… I have no words to describe how perfect you are bringing this stry.. To be honest me number 1 ge stry eh hama… Esfiya site ga huri enme salhi eh writer ingey.. Cover pic ves Vvvvv reethi… Stry ge baithah genesdheyleh varah varah reethi… Sis Ur superb dear.. Sis thy hama enme best writer mihaaru thibi kudhin thakuge therein… Masha Allah hama vrh telented writer eh.. Sifakurumuge vaahaka nudhehkiyyaa kanneyge rangalhu vaany.. Ehaa ves furihama.. Masha Allah uraperfect writer dear… Uratalented writer.. BEST AUTHOR ey buneveeny.. Ehaa ves furihama… And you will beagrt writer insha allah…. Keep it up abaduvx beley mi story up veythw hama kiyaa hithun kehnuvey vihya.. Alheyy mihaa interesting vanyya dhen kihine hadhaanee… Nxt part kiyaahithun mihaaru vx kehmdhuvefa… When next part curiously waiting for the nxt part.. I PURPLE YOU 💖 💖 💖 💖\nYou must spent an hour to write that jiminie………..\nSis when next……. I have been waiting for long….. & I will wait……\nWow …..💕💕💕💕💕this is Amazing…….. U r great Krystal…….. Waiting for next part💞💞💞💞💞💞💞\nYeah… It took almost 1 year ♥♥♥😄😄😄😍😍😍💖💖\nHello……… Maashaa Allah…….. Its fabulous👏👏👏👏👏👏great job………U R ONE OF THE BEST AUTHOR I HAVE SEEN KRYSTAL…….💞💞💞💞💞though this is your first story, it is way better………. C’mon u can do it……💖💖💖💖💖dont loose hope cuz u r my hope and your hope is mine, my name is j-hope…….💞💞💞💝💝💝💝💙💙💙💋💋KEEP IT UP\nAwwnnnn. Thank you jimin.. its really touching. I am so glad i started writing this story after such hesitation….\nTears in my eyes after reading this comment… kuda koh busy v ma aneh part up nukoh iny.. insha allah miadhu kohlla dheynan…\nI purple you too 💜💜💜💜\nThank you seokjin….\nFeels like whole BTS visiting… hahaha\nI am just full of imaginations…. dont mind me💜


Maruge dhuvaheh, Covid gai 13 meehaku maruvejje\nމަރުގެ ދުވަހެއް، ކޮވިޑްގައި 13 މީހަކު މަރުވެއްޖެ\nކޮވިޑް ބަލީގައި މަރުވި މީހެއް ވަޅުލަނީ: ކޮވިޑްގައި މިއަދު 13 މީހަކު މަރުވި -- އަވަސް ފޮޓޯ\nކޮވިޑް-19 އަށް ފަރުވާ ހޯދަމުން އައި 13 މީހަކު މިއަދު މަރުވެ ހިތާމަވެރި ދުވަހަކަށް ބަދަލުވެއްޖެ އެވެ.\nމިދިޔަ ސައުވީސް ގަޑިއިރުތެރޭ ފުރަތަމަ މަރެއް ރެކޯޑްކުރީ މެންދަމު 2:02 ގައެވެ. އެއީ އުމުރުން 81 އަހަރުގެ ދިވެހި ފިރިހެނެކެވެ. އަދި ފަތިހު 4:25 ގައި 58 އަހަރުގެ ދިވެހި ފިރިހެނަކު ވަނީ މަރުވެފައެވެ. އޭގެ ކުރިން 3:18 ގައިވެސް 77 އަހަރުގެ ދިވެހި ފިރިހެނަކު ވަނީ މަރުވެފައެވެ.\nހެނދުނު 6:55 ގަައި މަރުވެފައިވަނީ 93 އަހަރުގެ ދިވެހި ފިރިހެނެކެވެ. އޭގެ ފަހުން ހެނދުނު 7:44 ގައި އުމުރުން 85 އަހަރުގެ ދިވެހި ފިރިހެނަކު ވަނީ މަރުވެފައެވެ. އަދި މެންދުރު 2:25 ގައި 78 އަހަރުގެ ދިވެހި އަންހެނަކުވެސް ވަނީ މަރުވެފައިވެއެވެ.\nމިއަދު މެންދުރު 2:50 ގައި އުމުރުން 78 އަހަރުގެ ދިވެހި އަންހެނަކުވެސް ވަނީ މަރުވެފައެވެ. އޭގެ ކުރިން ހެނދުނު 11:05 ގައި އުމުރުން 87 އަހަރުގެ މީހަކުވެސް ކޮވިޑްގައި މަރުވިއެވެ. އެއީ ޅ. ހިންނަވަރު ހެލްތް ސެންޓަރުގަައި ފަރުވާ ދެމުން އައި މީހެކެވެ.\nނުވަވަނަ އަށް މަރުވެފަައިވަނީ އުމުރުން 41 އަހަރުގެ ދިވެހި އަންހެނެކެވެ. އޭގެ ފަހުން މިރޭ 7:53 ގައި މަރުވެފައިވަނީ އުމުރުން 86 އަހަރުގެ މީހެކެވެ. އެއީ ޖަޕާނުގެ ފިރިހެނެކެވެ. އެ ފަހުން މިރޭ 10:15 ގައި މަަރުވެފައިވަނީ އުމުރުން 83 އަހަރުގެ ދިވެހި ފިރިހެނެކެވެ. އެއީ އައްޑޫ އިކުއަޓޯރިއަލް ހޮސްޕިޓަލްގައި ފަރުވާ ހޯދަމުން އައި މީހެކެވެ.\nފަހުން މަރުވީ 58 އަހަރުގެ ދިވެހި ފިރިހެނަކާއި 80 އަހަރުގެ ދިވެހި އަންހެނެކެވެ.\nމިއަދުގެ 13 މަރާއެކު ރާއްޖޭގެ ކޮވިޑް މަރުގެ އަދަދު 141 އަށް ވަނީ އަރާފައެވެ. މިއީ މިއަހަރުގެ 90 ވަނަ މަރެވެ.\nކޮވިޑް-19 ގެ ބަލިމަޑުކަމުގައި ދިވެހިން ތަޖުރިބާކުރަމުން މިދަނީ ވަރަށް ނުރައްކާތެރި ދުވަސްތަކެކެވެ. މެއި މަހުން ހުސްވި 23 ދުވަހަކީ ކޮވިޑްގެ ބަލިމަޑުކަމުގައި ދިވެހިން ހޭދަކުރި 14 މަސް ދުވަހުގެ ތެރޭގައި ހާލަތު އެންމެ ގޯސްވީ ދުވަސްތަކެވެ. ބަލި ޖެހޭ މީހުންގެ އަދަދު ހުރީ އިންތިހާ މަތީގައެވެ. ބަލީގައި މަރުވާ މީހުން ރެކޯޑް އަދަދަކަށް އިތުރެވެ. މެއި މަހުގެ ތެރޭގައި 65 މީހަކު ވަނީ މަރުވެފަ އެވެ. މި މުއްދަތުގައި 26،530 މީހަކަށް ބަލިޖެހިފައިވެ އެވެ. މިއީ ދުވާލަކު 1،000 އަށް ވުރެ މަތީ އަދަދެކެވެ.


New Dhivehi Observer | ލަންޑަން ގެ ތުނި ވާރޭގައި ކުރި މުޒާހިރާ ވަހީދު ހޫނު ކޮށްލުމަށްފަހު ނިމުމަކަށް\nEnglish\tލަންޑަން ގެ ތުނި ވާރޭގައި ކުރި މުޒާހިރާ ވަހީދު ހޫނު ކޮށްލުމަށްފަހު ނިމުމަކަށް 05 ޖޫން 2012 19:25 | 29 ކޮމެންޓް 08:45 މުޒާހިރާ ދާދި ދެންމެ އަކު ނިންމާލައިފި. ލަންޑަންގެ ޕޮލިހުން މުޒާހިރާ ކުރާފަރާތްތަކަށް ބުނެފައިވަނީ ‘ގުޑް ލަކް’\n08:40 ޑައިމަންޑު ޖުބިލީގެ ހަރަކާތް ތަކަށް ދިއުމަށްފަހު އެނބުރި އޭނާ ހުންނަ ހޮޓަލަށް ވަހީދު އައިސް ކާރުން ފޭބުމާއެކު އެ ހޮޓަލުގެ ކުރިމަތީގައި މުޒާހިރާ ކުރަމުން ދިޔަމީހުން އެއްފަހަރާ އޭނާއާއި ދިމާލަށް ބާގީ ގޮވަމުން ދިޔަ. ވަހީދު ކާރުން ފޭބުމަށްފަހު މުޒާހިރާ ކުރާ މީހުންނާއި ދިމާލަށް އަތް ހޫރުވާލުމަށް ފަހު އަވަސް އަރުވާލާފައި ހޮޓަލުގެ ތެރެއަށް ވަދެގެން ހިނގައްޖެ. އޭނާއާއި ދެކޮޅަށް މުޒާހިރާ ކުރާތަން ފެނުމުން އޭނާގެ މޫނުމަތިން ރުޅިވެރިކަން ފެނުނު. ލަންޑަނަށް މިވަގުތު ދަނީ ތުނިކޮށް ވާރޭ ވެހެމުން.\n08:29 ބަޣީ ވަހީދު އިނގިރޭސިވިލާތުގައި ހުންނަ ހޮޓަލުގެ ކުއްޔަކީ ދުވާލަކަށް 31،000 ރުފިޔާ!\n08:00 މުޒާހިރާގައި ބައިވެރިވާ ފަރާތްތަކުން ތިބީ އެކި މެސެޖް ލިޔެފައިވާ ބެނާތައް ހިފައިގެން. އެމީހުން ގޮވާލަމުން ދަނީ ރާއްޖޭގައި ޑިމޮކްރެސީ އަނބުރާ އިއާދަ ކުރުމަށާއި އަވަސް އިންތިހާބެއް ބޭއްވުމަށާއި ފުލުހުން ކުރާ އަނިޔާވެރި އަމަލުތައް ހުއްޓާލުމަށް. މިހާރު ރާއްޖޭގައި އޮތް ބަޣާވަތުގެ ސަރުކާރައި ދެކޮޅަށް އަދި ފުލުހުން ކުރަމުންދާ އަނިޔާ އާއި ދެކޮޅަށް އިނގިރޭސިވިލާތުގައި ދިރިއުޅޭ ދިވެހިން މިވަގުތު ދަނީ މުޒާހަރާ ކުރަމުން.\n19:51 މުޒާހަރާގެ ބައިވެރިން ހޮޓަލުގެ ކުރިމަތީގައި ތިބޭތާ މިހާރު ބައިގަޑި އިރުވެއްޖެ. ވަހީދު ބިރުން ވަލު ދޮރާށިން ވައްދައިފި ކަމަށް ހައި ކޮމިޝަނުން ޓްވީޓް ކޮށްފި. އެންޑީއޯ އަށް ހީވަނީ ބާޣީ ވަހީދު ވެއްދީ ބޮލުގަ ފޮތިގަނޑެއް ވެސް އަޅުވައިގެން ހެނ.\n19:45 ބާޣީ ވަހީދު ބިރުން . ބައިވަރު ސިފައިން ވެސް މިހާރު އެބަތިބި. ފޮޓޯ އަންނަނީ\n29 ކިޔުންތެރިންގެ ޚިޔާލު\tޖަމާލު Reply\nJune 11, 2012 at 5:43 am\tބާޣީ ކާޅު ވަހީދު އަންހެނުން ހުރީމޫނު ބުރުގާއަޅާފަދޯ މިދައްކާ ވާހަކަައިން ހީ ހީ ބޯހަލާކު އަދިވެސް އިމްރާނު ކައިރިއަށްދޭ ފަހަރި ހޯދަން ދެން މިވަރުން ފުދޭ ދޯ\nޖާބިރު އަލީ Reply\nJune 11, 2012 at 5:41 am\tބާޣީ ކާޅުވަހީދު އަންހެނުން ހުންނަނީ މޫނުބުރުގާ އަޅާފަދޯ ސުންނަތް ޖަމާައަތުގެ މުސްލިމުންނާ އެދެމީހުން ވަރަށް ވައްތަރު ދެން އިމްރާނާއެކު ފަހަރިހޯދަންދޭ\nJune 8, 2012 at 5:57 am\tބުރުގާ ނާޅާ އެހެރީ މުސްލިމު ދިވެހިން ތަ ؟ ކާފަރުންދޯ؟\nއަނެތްދިވެހިރާއްޖެ ރައްޔ Reply\nJune 7, 2012 at 7:59 am\tކިހާވަރެއް އައްނި މިމީހުންނަށް ދީގެން ރާއްޖޭގެ ނަންކިލަބު ކުރުމަށް ތިއުޅެނީ . ސީލައިފައި ދަނޑިންތެޅިއްޔާ މާތާހިތުވާނެ.\nJune 7, 2012 at 1:05 pm\tދިވެހިރައްޖޭގެ ނަން ކިލަނބުކުރި ކިލަނބުކުރާ ކިލަނބުކުރާނެ މީހުންނަކީ މިހާރު ވެރިކަން ފޭރިގެންތިބި ބާާޣީން! ދީނަށް ފުރައްސާރަކޮށް ފައްޅިތަކަށް ގޮސް އަޅުކަންކޮށް ޤާނޫނާއި ޤަވާޢިދުތަކަށް ހިތުހުރި ގޮތެއް ހަދަމުންދާ ގޮތެއްފޮތެއް ނެތް މީހުންނަކީ މިހާރު ވެރިކަން ފޭރިގެންތިބި ބާާޣީން! ދެން މިވާހަކަ ކޮޅު ހަޖަމްކޮށް ލެވޭތޯ ބަލާ! ސަލަ Reply\nJune 6, 2012 at 8:24 am\tމުސްލިމް ވެރިޔާ ކައިރީ ހުރި ފަސްޓް ލޭޑީ ވެސް އިސްތަށިގަޑު ނިވ ާނުކޯށް ހާދަ ކްރިސްތިއަނަކާ ވައްތަރޭ ދޯ މިވަރުގެ ދީޯންވެރި ބައެއް ހީވަނީ ނެތްހެން. ހީހީ … ހަލާކު\nJune 6, 2012 at 3:02 pm\tމިބަޣާވާތަކީ، މިކަމަށް މުޅީ ރާއްޖޭގެ އެންމެން ބިރުގަންނަންޖެހޭ ކަމެއް. އެހެނީ ރައްޔިތުންގެ ވޯޓަކުން ހޮވާފައިވާ ރައީސަކު ވެރިކަމުން ބާލަންޖެހޭނީ ވެސް ހަމަ ރައްޔިތުންނަށް. ފުލުހުންގެ ތެރެއިން ބަޔަކާއި ސިފައިންގެ ތެރެއިން ބަޔަކާ ވެގެނެއްނޫން.\nއާބިދާގޭ މުހައްމަދު Reply\nJune 6, 2012 at 7:14 am\tއިގެރޭސި ވިލާތުގައި ދިރިއުޅޭމީހުންނަށް ހީވަނީކަންނޭގެ، ތާއީދުއޮތީ އަންނިއަށޭ،، ތިޔަ ކަބަލުންތިތިބެނީ ހޭބަލިވެފަތަ ނޫނީ ކަޓާފަތަ ، މާލޭގައުޅޭ ދެތިން ކާޅެއް ހަޅޭއްލަވާފަ އިގިރޭސިވިލާތުގައި ކާޅަކީ އެހާ މަގުބޫލް އެއްޗެއްނޫނޭ ތީތިކަޑައޭ\nJune 6, 2012 at 5:52 am\tދެންވެސްރައްޔަތުން ރުހޭގޮތްތައް ހޯދާ ބަލައިގެނ އެގޮތަކައް ކަންތައް ކޮންދޭންވީނު، ތާއީދު އޮތް ވަރު އެގޭނެ ވޯރޓަކަށް ދިޔައީމަ.\nJune 6, 2012 at 5:51 am\tދެންވެސްރައްޔަތުން ރުހޭގޮތްތައް ހޯދާ ބަލައިގެނ އެގޮތަކައް ކަންތައް ކޮންދޭންވީނު، ތާއީދު އޮތް ވަރު އެގޭނެ ވޯރޓަކަށް ދިޔައީމަ.\nJune 5, 2012 at 5:58 pm\tލަންޑަންގައި ތިއްބަވާ ދިވެހި ރައްޔިތުންނަށް އަދި މި މުޒާހަރާގައި ބައިވެރިވެ ވަޑައިގެންނެވި ހުރިހާ އަހުންާއި އުހްތުންނަށް ހިތުގެ އެންމެ ފުންމިނުން ޝުކުރާއި މަރުހަބާ ދަންނަވަމެވެ. މަރްހަބާ! މަރްހަބާ! ޒާހިރާ Reply\nJune 5, 2012 at 5:58 pm\tލަންޑަންގައި ތިއްބަވާ ދިވެހި ރައްޔިތުންނަށް އަދި މި މުޒާހަރާގައި ބައިވެރިވެ ވަޑައިގެންނެވި ހުރިހާ އަހުންާއި އުހްތުންނަށް ހިތުގެ އެންމެ ފުންމިނުން ޝުކުރާއި މަރުހަބާ ދަންނަވަމެވެ. މަރްހަބާ! މަރްހަބާ! ރުކުމާ Reply\nJune 6, 2012 at 1:22 am\tތިހެން ދެން ހަޅޭއް ލަވަން ތިބެން ޖެހޭނީ، ވެރިކަމައް ވައި އެޅުނަވެސް ނުދޭނަން، އާން، ނުދޭނަމޭ މި ބުނީ. ނުދޭނަމޭ، ވަޠަންގެލޭ Reply\nJune 6, 2012 at 4:11 am\tވިސްނުމެއް ނެތި ކޮށްފި ކަމަކުން އެންމެފަހަރަކު ދޭހުގައި\nގިސްލަމުން ހިތި ކަރުނަ އޮހޮރަން ޖެހިދެޔޭ އުމުރަށް މުޅީން\nއަހަރެން މިއުޅެނީކީ މާބޮޑު ތަގްރީރެއް ދޭކަށް ނޫނެވެ. މިއީ ޑރ. ވަހީދު މަޖީދިއްޔާގަ ވަޒީފާ އަދާކުރެއްވި ދުވަސްވަރު، އަހަރެމެންގެ ސްކޫލް ދައުރު އެސެމްބްލީގައި ދަރިވަރުންނާ މުޚާތަބު ކުރިދުވަހެއްގައި ވިދާޅުވި ޅެންބައިތެކެވެ، ބުނަން މިއުޅެނީ މިއަދު ވަހީދު ތިވަނީ ވިސްނުމެއްނެތި “ޅަ” އެއްޗެއް އަޅާފައެވެ. ގައުމުގެ އަމަން އަމާންކަން ގެއްލުވާލާ ގާނޫނީ ސަރުކާރާ ބަޣާވަތްކޮށް ސަރުކާރު ވައްޓާލުމުގައި އެންމެ އަޑި އަޑިން ބައިވެރިވެ ގައުމަށް ޚިޔާނާތްތެރިވެފައެވެ. މިކަމުގެ ހައްގު އަދަބު ތިބާއަށާއި ބަޣާވާތުގެ އެހެނިހެން ބައިވެރިންނަށް ލިބޭނޭ ދުވަސް އޮތީ ވަރަށް ކައިރީގައެވެ. މުޒާހަރާގެ ބައިވެރިންނަށާއި މި ބަޣާވާތާ ދެކޮޅު ހުރިހާ އެންމެނަށް ބުނެލަން އޮތީ ހިތްވަރާއެކު ގާނޫނީ ހަމަތަކުގެ މަތީން މަސައްކަތް ކުރާށޭ ގުޑް ލަކް އޭ!\nJune 5, 2012 at 10:01 pm\tފެށުމަކަށް ތިވަރު ފުދޭ. އަދި ނިންމާލުން ތިޔަށްވުރެ ރަގަޅުކޮށްލަންވާނެ، ބަޣާވާތެއް ކުރަންވެސް ނޭގޭ. ބަޣާވާތް ކުރުމަށްފަހު ބަލަނީ ދުނިޔޭގެ ގައުމު ތަކާއި ގުޅުން ބާއްވަން، މިއެހެނެއްނޫން، ގައުމުތަކަށް ފާޑުކިޔާ ދުނިޔޭގެ ހިގާ ކަންތަކަށް ފާޑުކިޔަމުން ތިމަންމެނަށް ކޮން ކޮމަންވެލްތެއްހޭ ކިޔަމުން ދުވާއިރު މިއިން ގައުމަކަށް ދާން މިހުންނަނީ އަމަޝަކުވަރެއްނޫން، އާންމުކޮށް ބާޣީން ތިބެނީ ފިލާ، ގައުމުތަކަށް ދަތުރެއް ނުކުރާނެ، ދެން ބާޣީންކޮންމެ ތަނަކަށް ދިޔައަސް ވާނީ ތިވަރު، މީދެން ކިހާދެރަކަމެއް، މިގައުމުގެ ނަން މިބާޣީންނާއި ހުރެ ހަރާބުވީ، އަދި ރަގަޅަށް އިގިރޭސިންނަށް މިކަންތައް ހިގާދިޔަގޮތް އެގޭނަމަ ކިހާވަރެއް ހުންނަނެ\nJune 5, 2012 at 5:51 pm\tައަމީން ތި ހުންނެވީ ބޯ ބާލައިގެން ދެއްތޯ؟؟ މުސްލިމަކަށްވާން\nއަޅުގަނޑުމެން އިސްތައްޓޭ އެ ފަޅާފަ ހުންނަ ތަންތަނޭ ނުކިޔަމާތޯ…؟؟ ކެކެކެކެ\nJune 5, 2012 at 5:18 pm\tސާބަސް ތިކުރާމަސަށްކަތަށް\nJune 5, 2012 at 4:34 pm\tކީއްވެބާ ކޮންޑޯމް ފޯސް ގޮވައިގެން މުޒާހަރާ ކުރާމީހުން ހަފުސް ކުރަން ނުގެންދިޔައީ! މުހައްމަދު Reply\nJune 5, 2012 at 3:48 pm\tމުޒާހަރާކުރުމަކީ އެބައެއްގެ ހިތުގައި އުފެދޭ އެއްޗެއް ހާމަ ކުރަން، އަނިޔާވެރި ސަރުކާރަކާ އިދިކޮޅަށް އިހްތިޖާޖްކުރަން އޮންނަ އެންމެ ބޮޑުހަތިޔާރު، ކޮމޮނިސްޓް ގައުމުތަކުގައިވެސް މަޑުމައިތިރި މުޒާހަރާއަށް ފުރުސަތު އޮވޭ. ރާއްޖޭގެ މުޒާހަރާކުރަން ފަށާއިރަށް އައިސް ރޯޅާލަނީ ބަލަ މުޒާހަރާކުރުމަކީ މިޑިމޮކްރަޓިކް ގައުމު ގައި ގާނޫނު އަސާސީއިން ރައްޔިތުންނަށް ދީފައިވާ ބާރެއް. ހަގީގަތުގައި ގާނޫން އަސާސީ ގައި ދީފައިވާ ބާރަކާއި އިދިކޮޅަށް ހަރކާތްތެރިވާތީ ޕޮލިސް ކޮމިޝަނަރ ޝަރީއަތަށް ގެންދެވޭނެ. ދެން ބަލަމާ މިހާމުހިންމު ދުވަހަކު އިގިރޭސިވިލާތުގައި މުޒާހަރާ ކުރާތީ ކިޔާފައި، ނުވަތަ ރަސްމީ ދަތުރެއްގައި އުޅޭމީހަކަށް ފުރައްސާރަވާގޮތަށް މުޒާހަރާ ކުރައޭކިޔާފައި ހފާހައްޔަރުކުުރަން އިގިރޭސި ސިފައިންނެއް ނުދުވޭ.\nJune 5, 2012 at 3:48 pm\tބޮލުގެ އިސްތަށި ގަނޑު ނިވާކޮށްގެން ތިބި ނަމަ ދިވެހި މުސްލިމެއްހެން ހީވީސް .މީ ކްރިސްޓިއަން މުޒާހަރާއެއްތަ\nJune 5, 2012 at 3:49 pm\tބޮލުގެ އިސްތަށި ގަނޑު ނިވާކޮށްގެން ތިބި ނަމަ ދިވެހި މުސްލިމެއްހެން ހީވީސް .މީ ކްރިސްޓިއަން މުޒާހަރާއެއްތަ\nJune 5, 2012 at 3:56 pm\tއިސްތައްޓޭ ނޫނީ ކިޔަން ނޭގެނީތަ!\nJune 5, 2012 at 4:09 pm\tދުނިޔޭގެ އެއްވެސް ގައުމަކުން މި ބާޣީސަރުކާރަކަށް ތާއީދެއްނެތް އެކަމަކުވެސް ތިމަންނައަށް ތާއީދު އެބައޮތޭކިޔާފަ ތަންތަނަށް އެބަ ދަތުރުކުރެއެއްނު…….ތިބެގެން މޮޔަވަނީ..\nJune 5, 2012 at 4:12 pm\tކޮންގޮތަކުން މި މުޒާހަރާ ކްރިސްޓިއަން މުޒާހަރާ އަކާ ވައްތަރީ؟ ހަޖަމް ނުވެގެން ދެން ހިތުން ކޮންމެވެސް މޮޅު އެއްޗެއް ލިޔެލީ ދޯ!! ހީހީ ހަލާކު! ބުރޯ Reply\nJune 5, 2012 at 4:13 pm\tނައުސާދު މީގަ ބައިވެރިވުން މުހިއްމު!\nJune 5, 2012 at 3:36 pm\tނައުސާދު މީގަ ބައިވެރިވުން މުހިއްމު!\nJune 5, 2012 at 3:37 pm\tހިތުން ބާްޤީ އަށް މިކަމާދިމާނުވެ ސަލާމަތް ވެވޭނެ ކަމަށް ހީކުރީތަ…ދިވެހި ރައްޔިތުންގެ އެތަށް ބަޔަކަށް ލާއިންސާނީ އަނިޔާކޮށް ފައި ގޮސް.\nJanuary 16, 2013 at 11:57 pm\tބުރުގާ ނާޅައި އޮރިޔާމުން ތިބިބަޔަކާއި ، ތުނބުޅިމަތިމަސް ބާލައިގެން ތިބި ރަނޑާލިބަޔަކު މުޒާހަރާ ކުރަނީ…..


Nasheed Aai Dhekolhu Tweet Eh Gasim Re-Tweet Kohfi - Vaguthu\nނަޝީދުއާ ދެކޮޅު ޓްވީޓެއް ގާސިމް ރީޓްވީޓް ކުރައްވައިފި\nޖުމްހޫރީ ޕާޓީގެ ލީޑަރު ގާސިމް އިބްރާހިމް – ވަގުތު އިމޭޖްސް: އިބްރާހިމް ޝާބިލް\nކުރީގެ ރައީސް މުހައްމަދު ނަޝީދުގެ މައްޗަށް ޖަލު ޙުކުމެއް އިއްވާފައި ވަނިކޮށް ރާއްޖެ އަންނަން އުޅޭތީ އެކަމާއި ދެކޮޅަށް ރައްޔިތުންގެ މަޖިލީހުގެ ކުރީގެ މެންބަރު އަލްހާން ފަހްމީ ކޮށްފައިވާ ޓްވީޓެއް ގާސިމް އިބްރާހިމް ދެންމެ ރީޓްވީޓް ކުރައްވައިފިއެވެ.\nޓްވީޓްގައި އަލްހާން ވިދާޅުވެފައި ވަނީ ޝަރީޢަތުން ނިންމާފައިވާ ކަންކަން ޝަރީޢަތުން ބޭރުން ހަވަރު އެއްކޮށްގެން ނިންމޭކަށް ނޯންނާނެ ކަމަށެވެ. ވެރިކަން ލިބުނީމާ ޤާނޫނާ ޚިލާފަށް ވެރިކަން ހިންގަން އުޅުމަކީ ހިތާމަހުރި ކަމެއް ކަމަށާއި އެހެން ބޭފުޅުންނެކޭ އެއްގޮތަށް ރައީސް ނަޝީދު ވެސް ކަންކަން ނިންމަވަން ވާނީ ދައުލަތުގެ ނިޒާމުގެ ތެރެއިން ކަމަށް އަލްހާންގެ ޓްވީޓްގައި ވެއެވެ.\nއާންމު ގޮތެއްގައި ރީޓްވީޓް ކުރުމުގެ މާނަ އަކީ ޓްވީޓްގައި ހިމަނާފައިވާ ވާހަކަތަކަށް ތާއިދު ކުރުމެވެ. އެހެންކަމުން އަލްހާންގެ ޓްވީޓް ގާސިމް ރީޓްވީޓް ކުރެއްވުމުގެ މާނަ އަކީ އަލްހާންގެ ވާހަކަތަކަށް ގާސިމް ތާއިދު ކުރެއްވުން ކަމަށް ބެލުމުގެ ފުރުސަތު އެބައޮތެވެ.\nގާސިމް ކުރި ރީޓްވީޓް ފެންނަ ސްކްރީން ޝޮޓެއް\nހަހަހަހަ އެބަ ރަގަޅުވޭ .....\nއޮކްޓޯބަރ 10, 2018 12:44\nޝައްކެއްވެސް ނެތް. އެބައި މީހުން ޢަދުލު އިންސާފު މާނަކުރާގޮތަށް އެދަނީ ޤާނޫނީ ހަމަތަކާއި ޚިލާފަށް ނަޝީދު މިނިވަންވިި ވާހަކަ ދައްކަމުން. ނަޝީދު މިނިވަންކުރިކަމަށް ރާއްޖޭގެ ކޯޓަކުން ނުނިންމާހާ ހިނދަކު އޭނާއަކީ ހުކުމް ތަންފީޒު ކުރަންޖެހޭނެ މީހެއް. އެހެންކަމުން ރާއްޖެ އައިސްފި ނަމަ ހައްޔަރު ކުރަންޖެހޭނެ.\nނަޝީދު އެއުޅެނީ ކެއް ނުލަވައިގެން ހީރޯއެއްގެ ގޮތުގައި ރާއްޖެ އަރަން، ނަޝީދަކީ އޭރު ވެސް މިހާރު ވެސް އަދި މުސްތަޤްބަލުގައި ވެސް މި ގައުމަށް ހުރި އަދި ވާނެ އުނދަގުލެއް. ކުޑަކޮށް ސޭކު އެކަމަކު މަވަރު ނެތިގެން އުޅޭ ގޮލައެއް.\nއޮކްޓޯބަރ 10, 2018 13:04\nމިދިވެހިންނައް ހުރި ބޮޑު ދުއްޕާނެއް\nއޮކްޓޯބަރ 10, 2018 13:14\nކިއްކުރާނީ ޤާސިމްވެސް އިބުއަށް ވެރިކަން ހޯދަދޭން އަނބި ކަނބަލުން ލައްވާ ކެމްޕެއިންކޮށް އިސްތިހާރު ކުޅުވީ ކުރާނެ ކަމެއްނެތް\nއޮކްޓޯބަރ 10, 2018 13:19\nއަދި މިއުޅެނީ ހުވާ ނުކުރެވިގެން މިހާރު ކޯލިސަން ރޫޅުމުގެ ކުލަމަތި ފެންނަން ފަށާފި.\nގާސިމް އިބްރާހިމް ކިޔާ އެންމެ މީހެއްތަ އަޅެ ފަހެ ޓްވިޓާގަެި އުޅެނީ\nމާ ގިނަ ދުވަހެއް ނުވެ ތިމީހުން އަތުން ވެރިކަން އިސާހިތަކު ބީ ވެދާނެ.\nކިތަންމެ ވަރަކައް ދޭތެރެ ޖައްސަން އުޅުނަސް ގާސިމްއާ ނަސީދު ދޭތެރެ އެއް ނުޖެއްސޭނެ\nހުޅަނގުން ހާދަވަރެއް އެބަހުއްޓޭދޯ ސަބަބުތަށް އޮންނާނެތާ !!\nއޮކްޓޯބަރ 10, 2018 13:33\nއެމް.ޑީ.ޕީން އާއިޝާގެ އަގު ވައްޓާލައިފި. އާއިޝާ ބޭނުން މަގާމެއް ލިބެންޖެހޭނެ. އިބޫގެ ކާމިޔާބަކީ އައިޝާ\nކޮއްކޯ ގާސިމް މަނިކުފާނަށާއި އަނބިކަބަލުންނަށް އެވަރުކޮށް އަގުވައްޓާލާފައި ވާތީ އަވަހަށް ކޮޅުބަދަލުކޮށްލާ އައިޝަތު ނަހުލާއަށް ޔާމީން ސަރުކާރުގައި ކުރިއަށް5އަހަރުގައި މަގާމެއް ދޭނެކަމުގެ ޔަގީންދެން\nއަހަރެންނަށް ވެރު އުފާވެރި މީހެއް މިއަދު ނުހުންނާނެ.\nއަހަރެން ބުނި ދުވަހަށް ވެރު ކުރިން ކޭކުގެ މައްސަލަ ފެންމަތިވެއްޖެ.\nމޑޕ އެކްޓިވިސްޓުންނަކީ ނުލަފާކަމަށް ލޯބިކުރާ ބައެއް.\nޑި މޮކް ރަސީ\nއޮކްޓޯބަރ 10, 2018 14:18\nޑިމޮކްރަސީ އާއި އިންސާނިއްޔަތުކަމާއި، ޙައްޤުހޯދުމާއި، ތެދުވެރިކަމާއި ދީން ހިމާޔަތްކުރުން މިހިރަގެން ކެކިގެން އުތުރިއަރަމުންދަނީ. އަހުރެން ހުންނާނަން ދުރުގައި އަތްޖަހަން. އަދި މިއުޅެނީ ހުވާ ނުކުރެވިގެން. މިހާރު ޖަޒީރާރާއްޖެ މިހިރަފައްކާވެގެން ވެއްޓެން ކައިރިވަނީ. ދިރިތިބީންނަށް އިބުރަތް މިކަމުން ލިބޭނީ ކޮންއިރަކުންތޯ؟\nއޮކްޓޯބަރ 10, 2018 14:32\nނަޝީދަށް މަރުޙަބާކިއުމަށް އެއްވެސް ދިވެއްސަކު ދާނެކަމަކަށް ގަބޫލެއްނުކުރެވެއެވެ\nއޭނާ އަކީ 13 އަހަރުގެ ޖަލުޙުކުމެއް ތަމްފީޒް\nކުރަން ޖެހިފައިވާ ކުށްވެރިއެކެވެ ކުށްވެރިންނަށް މަރުޙަބާ ކުއުމަކީ ދިވެހިން ކުރާނެކަމެއް ނޫނެވެ\nއެމްޑީޕީގެ އެކްޓިވިސްޓުން އެކިރަށްރަށުން މާލެ\nއަށް ޖަމާކޮށްގެން މަގުމަތިން މިނިވަންކަން\nހޯދަންއުޅުމުގެ ފުރުސަތު އެއްވެސް ސަރުކާރަކުން ދީގެން ނުވާނެއެވެ\nއޮކްޓޯބަރ 10, 2018 14:45\nހައްހައްހައްހާ ވެރިކަން ނުލިބޭ މިހާރު ބޮޑު ގެރިންތައް އޮޅުލަން ފެށީ..... ގައުމު ހިންގަން މިބައިގަނޑައް ވޯޓުދިން ހުރިހާ ރައްޔިތުންނަށް ޝުކުރިއްޔާ ދެން ލަލަލާ..... ޖަރީމާ ރާއްޖެ އަށް މަރުހަބާ\nއޮކްޓޯބަރ 10, 2018 14:50\nއެއްމެ ރަނގަޅީ އަލުން ވޯޓަކަށްގޮސް ﷲގެ ހެޔޮރަހުމަތުން ނަތީޖާއިން ޔާމީނަށް ކާމިޔާބު ލިބި ތިހުރިހާ އެއްމުން އަލުން ޖަލަށް ކަހާ ކުރިޔަށް އޮތް ފަސްއަހަރަށް ޔާމީން ވެރިކަމުގައި ހުރުން. އޭރުން ހުންނާނީ ރަނގަޅަށް ލޮނުބޮވެފަ. ގާސިމް ވެސް ކުރިމަތި ލާންވާނެ. އޭރުން ޔާމީން ހޮވޭނީ... ވެރިކަމާ ހެދި ހޭބަލިވަނީ..